text:
ཟླ་འདིའི་ཕྱི་ཚེས་༢༡ ཉིན་ཡུལ་ཤུལ་བ་ས་གནས་འཐུས་མི་ཁག་ཅིག་གིས་ཕྱི་ལོ་༢༠༡༠ ལོར་ཡུལ་ཤུལ་དུ་ས་ཡོམ་བྱུང་སྐབས། འཛམ་གླིང་ཡུལ་གྲུ་གང་ས་ནས་རོགས་དངུལ་ཅི་བྱུང་དང་། དེ་བཞིན་བོད་ལ་གཏོང་ཕྱོགས་སོགས་ཀྱི་ཐད་ཡིག་ཐོག་ནས་གསལ་བསྒྲགས་ཤིག་སྤེལ་སོང་།དེ་ཡང་ཐེངས་འདིར་ཡུལ་ཤུལ་བ་ས་གནས་འཐུས་མི་ཁག་ཅིག་གིས་དྷ་སར་ཉིན་གྲངས་༨ རིང་། ཕྱི་ལོ ༢༠༡༠ ལོར་ཡུལ་ཤུལ་དུ་ས་ཡོམ་བྱུང་སྐབས། འཛམ་གླིང་ཡུལ་གྲུ་གང་ས་ནས་རོགས་དངུལ་ཅི་བྱུང་དང་། གནོད་ཐེབས་མི་མང་གིས་ག་ཚོད་རག་ཡོད་མེད། དེ་བཞིན་ད་ལྟ་དངུལ་ག་ཚོད་ཅིག་ལྷག་ཡོད་མེད་དང་། དངུལ་བོད་ལ་གཏོང་ཕྱོགས་སོགས་ལ་ཞིབ་འཇུག་བྱས་མཐར་ཡིག་ཐོག་ནས་དོན་ཚན་གསུམ་ཅན་གྱི་གསལ་བསྒྲགས་ཤིག་སྤེལ་བའི་ནང་འཁོད་དོན།ཕྱི་ལོ་༢༠༡༠།༤།༡༤ ཉིན་བོད་མདོ་ཁམས་སྐྱེ་རྒུ་མདོར་བོད་ཀྱི་ལོ་རྒྱུས་ཐོག་བྱུང་མྱོང་མེད་པའི་ས་ཡོམ་ཤུགས་ཆེན་བརྒྱབས་པའི་རྐྱེན་ངན་གོད་ཆག་དབང་གིས་མི་གྲངས་ཁྲི་ཕྲག་བརྒལ་བར་རྨས་སྐྱོན་དང་། རྨས་སྐྱོན་ཕོག་པ་གྲངས་ལས་འདས་སོགས་མི་རྒྱུ་ཟོག་གསུམ་ལ་གནོད་སྐྱོན་ཚབས་ཆེན་བྱུང་སྐབས། དྷ་སར་ཡུལ་ཤུལ་བ་འགའ་ཞིག་གིས་གསར་འཛུགས་བྱས་པའི་༤།༡༤ ཡུལ་ཤུལ་ས་ཡོམ་གདུང་སེལ་ཚོགས་ཆུང་ལ། ལྷག་བསམ་དང་སྙིང་རྗེ་ལྡན་པའི་གཏོང་ཕོད་ཅན་གྱི་བོད་རིགས་གཙོ་བོར་གྱུར་པའི་འཛམ་གླིང་ཡུལ་གྲུ་གང་ས་ནས་དངུལ་ཕོན་ཆེན་བྱུང་བ་རྣམས། ད་བར་ལོ་ངོ་གསུམ་ལྷག་ལ་ཚོགས་ཆུང་གིས་བོད་ནང་འཐུས་མི་བཞི་ཕེབས་ཐུབ་པ་མ་ཟད། སྔ་ཕྱིའི་ལས་དོན་མཐའ་དག་གང་འཚམས་སྒྲུབ་བཞིན་པའི་ཡུལ་ཤུལ་བ་གནས་སྡོད་ས་གནས་མང་པོ་ནས་འཐུས་མི་ཁག་ཅིག་དྷ་སར་ཆེད་བཅར་གྱིས་ཉིན་བརྒྱད་རིང་ས་ཡོམ་གོད་ཆག་ཆེད་ཞལ་འདེབས་བྱུང་བ་དང་། བོད་ནང་དངོས་སུ་གཏོང་ཕྱོགས་སྐོར་སོགས་ལ་ལས་དོན་ཅི་བྱས་སྐོར་ལ་ཉམས་ཞིབ་བྱས་འབྲས་སུ།དོན་ཚན་དང་པོ། རོགས་དངུལ་བྱུང་སོང་རྒྱལ་བལ་འབྲུག་གསུམ་ནས་ཧིན་སྒོར་༤༨༧༣༤༣༢༥ ལ་རྒྱ་སྒོར་༦༦༧༥༩༣༥ བཅས་བྱུང་ཡོད། བོད་ནང་དངོས་སུ་གཏོང་ཐུབ་པ་རྒྱ་སྒོར་༥༧༢༩༦༨༩ བྱུང་ཡོད།དོན་ཚན་གཉིས་པ། གོད་ཆག་ཕོག་ཡུལ་ས་གནས་སུ་རོགས་དངུལ་གཏོང་ཕྱོགས་སྐོར། རྒྱ་སྒོར་༥༠༣༥༡༠༤ གནོད་འཚེ་ཕོག་པའི་ས་ཁུལ་ཁག་ལ་བཏང་ཡོད་ཀྱང་དེའི་ནང་ནས་རོགས་དངུལ་དང་ཅ་དངོས་སྤྲོད་ཡོད་ཟེར་བ་འགའ་ཞིག་ལ་བྱུང་འཛིན་དང་ཁུངས་ལྡན་ཁ་གསལ་མེད་པར་ལྷག་ཡོད། གོད་ཆག་ཚབས་ཆེན་མ་ཕོག་པའི་ས་ཁུལ་ཁྲི་འདུ་རྫོང་ཁོངས་སྡོམ་འདར་ཞང་འབྲོག་སྡེ་ཁག་ཅིག་ལ་ཧིན་སྒོར་༣༦༥༩༨༥༥ ལ་རྒྱ་སྒོར་༥༠༡༣༥༠ དང་། ནང་ཆེན་ས་ཁུལ་ཁག་ཅིག་ལ་ཧིན་སྒོར་༡༠༧༨༤༦༥ ལ་རྒྱ་སྒོར་༡༤༧༧༣༥ དང་། ཁྲི་འདུ་ཁ་སྔོན་གྲོང་སྡེའི་མི་ཞིག་གི་བརྒྱུད་ནས་ཉམས་ཐག་ཁག་ཅིག་ལ་ཧིན་སྒོར་༧༣༠༠༠ ལ་རྒྱ་སྒོར་༡༠༠༠༠ དང་། དྭ་ཕྲུག་སློབ་གྲྭ་ཡིན་ཟེར་བ་ཞིག་ལ་ཧིན་སྒོར་༢༤༠༩༠༠༠ ལ་རྒྱ་སྒོར་༣༣༠༠༠ དང་། ཡང་རྒྱ་སྒོར་༡༩༥༠༠༠ ལྷག་གོད་ཆག་ཕོག་ཡུལ་མི་མང་ལ་མགྱོགས་མྱུར་སྤྲོད་བདེ་ཆེད་རྒྱ་སྒོར་༧༠༠༠༠ སྤྲད་ཡོད་ཟེར་བ་ལས་གསལ་ཁ་མ་བྱུང་།དོན་ཚན་གསུམ་པ། རག་རྩིས་བྱས་པའི་བྱུང་སོང་ལྷག་མ་ཧིན་སྒོར་འབུམ་༣༢༠༡༨༦༧ ཡོད། གོང་གསལ་གནས་ཚུལ་ཁག་ལ་ང་ཚོའི་འཐུས་མི་རྣམས་ཀྱིས་ད་དུང་ཞིབ་འཇུག་མཐིལ་ཕྱིན་མ་ཐུབ་ཀྱང་། མི་རིང་བར་༤།༡༤ གདུང་སེལ་ཚོགས་ཆུང་ནས་རྩིས་ཁྲ་གཙང་བཟོ་བྱས་ཏེ་གསལ་བསྒྲགས་ཞུ་འཆར་འདུག་ན། དེའི་སྐབས་རྩིས་ཞིབ་ཚོགས་ཆུང་ཟུར་འཛུགས་ཀྱིས་རོགས་དངུལ་ཁག་ལ་རྩིས་ཁྲ་ཞིབ་བཤེར་གནང་རོགས་ཞུ་བཞིན་ཡོད་ཅེས་འཁོད་འདུགམཐའ་མའི་བསྐྱར་བཅོས། ( '2013, 09, 21' )
འབྲི་ཟླ་ཟལ་མོ་སྒང་།
མདོ་ཁམས་སྒ་སྐྱེ་རྒུ་མདོའི་༤། ༡༤། ས་འགུལ་གོད་ཆག་ཆེན་མོའི་མྱ་ངན་རྗེས་དྲན་གྱི་དྲ་ཐག་རིང་མོ། ༢༠༡༡་ ༤་ ༡༤་ ཉིན།
Sunday, 3 November 2013
གནོད་ཐེབས་མི་མང་ལ་ཕྱི་ཕྱོགས་ནས་རོགས་དངུལ་གྱི་རྩོད་གླེང་སྐོར།
ཟླ་འདིའི་ཕྱི་ཚེས་༢༡ ཉིན་ཡུལ་ཤུལ་བ་ས་གནས་འཐུས་མི་ཁག་ཅིག་གིས་ཕྱི་ལོ་༢༠༡༠ ལོར་ཡུལ་ཤུལ་དུ་ས་ཡོམ་བྱུང་སྐབས། འཛམ་གླིང་ཡུལ་གྲུ་གང་ས་ནས་རོགས་དངུལ་ཅི་བྱུང་དང་། དེ་བཞིན་བོད་ལ་གཏོང་ཕྱོགས་སོགས་ཀྱི་ཐད་ཡིག་ཐོག་ནས་གསལ་བསྒྲགས་ཤིག་སྤེལ་སོང་།དེ་ཡང་ཐེངས་འདིར་ཡུལ་ཤུལ་བ་ས་གནས་འཐུས་མི་ཁག་ཅིག་གིས་དྷ་སར་ཉིན་གྲངས་༨ རིང་། ཕྱི་ལོ ༢༠༡༠ ལོར་ཡུལ་ཤུལ་དུ་ས་ཡོམ་བྱུང་སྐབས། འཛམ་གླིང་ཡུལ་གྲུ་གང་ས་ནས་རོགས་དངུལ་ཅི་བྱུང་དང་། གནོད་ཐེབས་མི་མང་གིས་ག་ཚོད་རག་ཡོད་མེད། དེ་བཞིན་ད་ལྟ་དངུལ་ག་ཚོད་ཅིག་ལྷག་ཡོད་མེད་དང་། དངུལ་བོད་ལ་གཏོང་ཕྱོགས་སོགས་ལ་ཞིབ་འཇུག་བྱས་མཐར་ཡིག་ཐོག་ནས་དོན་ཚན་གསུམ་ཅན་གྱི་གསལ་བསྒྲགས་ཤིག་སྤེལ་བའི་ནང་འཁོད་དོན།ཕྱི་ལོ་༢༠༡༠།༤།༡༤ ཉིན་བོད་མདོ་ཁམས་སྐྱེ་རྒུ་མདོར་བོད་ཀྱི་ལོ་རྒྱུས་ཐོག་བྱུང་མྱོང་མེད་པའི་ས་ཡོམ་ཤུགས་ཆེན་བརྒྱབས་པའི་རྐྱེན་ངན་གོད་ཆག་དབང་གིས་མི་གྲངས་ཁྲི་ཕྲག་བརྒལ་བར་རྨས་སྐྱོན་དང་། རྨས་སྐྱོན་ཕོག་པ་གྲངས་ལས་འདས་སོགས་མི་རྒྱུ་ཟོག་གསུམ་ལ་གནོད་སྐྱོན་ཚབས་ཆེན་བྱུང་སྐབས། དྷ་སར་ཡུལ་ཤུལ་བ་འགའ་ཞིག་གིས་གསར་འཛུགས་བྱས་པའི་༤།༡༤ ཡུལ་ཤུལ་ས་ཡོམ་གདུང་སེལ་ཚོགས་ཆུང་ལ། ལྷག་བསམ་དང་སྙིང་རྗེ་ལྡན་པའི་གཏོང་ཕོད་ཅན་གྱི་བོད་རིགས་གཙོ་བོར་གྱུར་པའི་འཛམ་གླིང་ཡུལ་གྲུ་གང་ས་ནས་དངུལ་ཕོན་ཆེན་བྱུང་བ་རྣམས། ད་བར་ལོ་ངོ་གསུམ་ལྷག་ལ་ཚོགས་ཆུང་གིས་བོད་ནང་འཐུས་མི་བཞི་ཕེབས་ཐུབ་པ་མ་ཟད། སྔ་ཕྱིའི་ལས་དོན་མཐའ་དག་གང་འཚམས་སྒྲུབ་བཞིན་པའི་ཡུལ་ཤུལ་བ་གནས་སྡོད་ས་གནས་མང་པོ་ནས་འཐུས་མི་ཁག་ཅིག་དྷ་སར་ཆེད་བཅར་གྱིས་ཉིན་བརྒྱད་རིང་ས་ཡོམ་གོད་ཆག་ཆེད་ཞལ་འདེབས་བྱུང་བ་དང་། བོད་ནང་དངོས་སུ་གཏོང་ཕྱོགས་སྐོར་སོགས་ལ་ལས་དོན་ཅི་བྱས་སྐོར་ལ་ཉམས་ཞིབ་བྱས་འབྲས་སུ།དོན་ཚན་དང་པོ། རོགས་དངུལ་བྱུང་སོང་རྒྱལ་བལ་འབྲུག་གསུམ་ནས་ཧིན་སྒོར་༤༨༧༣༤༣༢༥ ལ་རྒྱ་སྒོར་༦༦༧༥༩༣༥ བཅས་བྱུང་ཡོད། བོད་ནང་དངོས་སུ་གཏོང་ཐུབ་པ་རྒྱ་སྒོར་༥༧༢༩༦༨༩ བྱུང་ཡོད།དོན་ཚན་གཉིས་པ། གོད་ཆག་ཕོག་ཡུལ་ས་གནས་སུ་རོགས་དངུལ་གཏོང་ཕྱོགས་སྐོར། རྒྱ་སྒོར་༥༠༣༥༡༠༤ གནོད་འཚེ་ཕོག་པའི་ས་ཁུལ་ཁག་ལ་བཏང་ཡོད་ཀྱང་དེའི་ནང་ནས་རོགས་དངུལ་དང་ཅ་དངོས་སྤྲོད་ཡོད་ཟེར་བ་འགའ་ཞིག་ལ་བྱུང་འཛིན་དང་ཁུངས་ལྡན་ཁ་གསལ་མེད་པར་ལྷག་ཡོད། གོད་ཆག་ཚབས་ཆེན་མ་ཕོག་པའི་ས་ཁུལ་ཁྲི་འདུ་རྫོང་ཁོངས་སྡོམ་འདར་ཞང་འབྲོག་སྡེ་ཁག་ཅིག་ལ་ཧིན་སྒོར་༣༦༥༩༨༥༥ ལ་རྒྱ་སྒོར་༥༠༡༣༥༠ དང་། ནང་ཆེན་ས་ཁུལ་ཁག་ཅིག་ལ་ཧིན་སྒོར་༡༠༧༨༤༦༥ ལ་རྒྱ་སྒོར་༡༤༧༧༣༥ དང་། ཁྲི་འདུ་ཁ་སྔོན་གྲོང་སྡེའི་མི་ཞིག་གི་བརྒྱུད་ནས་ཉམས་ཐག་ཁག་ཅིག་ལ་ཧིན་སྒོར་༧༣༠༠༠ ལ་རྒྱ་སྒོར་༡༠༠༠༠ དང་། དྭ་ཕྲུག་སློབ་གྲྭ་ཡིན་ཟེར་བ་ཞིག་ལ་ཧིན་སྒོར་༢༤༠༩༠༠༠ ལ་རྒྱ་སྒོར་༣༣༠༠༠ དང་། ཡང་རྒྱ་སྒོར་༡༩༥༠༠༠ ལྷག་གོད་ཆག་ཕོག་ཡུལ་མི་མང་ལ་མགྱོགས་མྱུར་སྤྲོད་བདེ་ཆེད་རྒྱ་སྒོར་༧༠༠༠༠ སྤྲད་ཡོད་ཟེར་བ་ལས་གསལ་ཁ་མ་བྱུང་།དོན་ཚན་གསུམ་པ། རག་རྩིས་བྱས་པའི་བྱུང་སོང་ལྷག་མ་ཧིན་སྒོར་འབུམ་༣༢༠༡༨༦༧ ཡོད། གོང་གསལ་གནས་ཚུལ་ཁག་ལ་ང་ཚོའི་འཐུས་མི་རྣམས་ཀྱིས་ད་དུང་ཞིབ་འཇུག་མཐིལ་ཕྱིན་མ་ཐུབ་ཀྱང་། མི་རིང་བར་༤།༡༤ གདུང་སེལ་ཚོགས་ཆུང་ནས་རྩིས་ཁྲ་གཙང་བཟོ་བྱས་ཏེ་གསལ་བསྒྲགས་ཞུ་འཆར་འདུག་ན། དེའི་སྐབས་རྩིས་ཞིབ་ཚོགས་ཆུང་ཟུར་འཛུགས་ཀྱིས་རོགས་དངུལ་ཁག་ལ་རྩིས་ཁྲ་ཞིབ་བཤེར་གནང་རོགས་ཞུ་བཞིན་ཡོད་ཅེས་འཁོད་འདུགམཐའ་མའི་བསྐྱར་བཅོས། ( '2013, 09, 21' )
Sunday, 14 April 2013
ལོ་གསུམ་གོང་གི་ཉི་ནག
ཕ་ས་གྲུ་བཞི་དགྲ་རུ་ལངས་ནས་ཕུ་ནུ་གཤིན་རྗེའི་ཁྲིམས་ཁ་བརྫངས།།
ཤི་གཅིག་ཤི་ཡི་དུས་ནག་དེ་ཉིད་གསལ་རིག་ཡིད་ལ་ཤར་ཐེངས་རེར།།
སྐྱོ་གདུང་འདྲེས་མའི་ཧུ་ཤུ་ཞིག་དང་སྐྱབས་གནས་ལྷ་ལ་སྐྱབས་འཇུག་ཞུས།།
Monday, 14 January 2013
༼ དེང་དུས།༽ བདེ་ལེགས་རིགས་པའི་རལ་གྲི།
Sunday, 13 January 2013
དེ་རིང་གི་བསམ་བཞིག བདེན་དོན་འཚོལ་བ།
Saturday, 6 October 2012
དབུ་མའི་ལུགས་ཀྱི་ཆོས་རྣམས་ཀྱི་རང་བཞིན་ལ་དཔྱད་པ། ལྡན་མ། ངག་དབང་ནོར་བུ།
ཆུ་ཀླུང་རྡོལ་བའི་དྲི་རྟགས། ལྡན་མ། ཐུབ་བསྟན་ཕུན་ཚོགས།
༄༅། ། མཚན་མཚོན་གྱི་སྐོར་ལ་དཔྱད་པའི་ལོག་རྟོག་བླ་སྲོག་འཁྱེར་བའི་ཤི་འདྲེ། ལྡན་མ། བྱམས་པ་འབྱུང་གནས།
ཀུན་གཞིའི་དོགས་སློང་ཕྱུགས་རྫིའི་གླིང་བུ། ལྡན་མ། ཐུབ་བསྟན་དངོས་གྲུབ།
རྨོངས་པའི་ཚ་བས་སྲེག་པའི་རི་དྭགས་ལ།། རེ་ཞིག་གསོས་སུ་སྨོན་པའི་ཡིད་ཆེས་ལྕི།། མདོ་སྨད་རྔ་ཡུལ་ཆོས་སྒར་འོག་མིན་དུ།། ཐེག་ཆེན་ཆོས་ཀྱི་མེ་ཏོག་གསར་པའི་ཆར།། གྲངས་མེད་བབས་པའི་ཕུང་པོའི་གསེང་ཞིག་ནས།། གྲོགས་ཀྱིས་བསྐུལ་བའི་རེ་བས་ཐལ་སྒྲ་སློང་།།


c: text/html

text:
དོན་གྲུབ་རྒྱལ་གྱི་སྒྲུང་གཏམ་ཁྲོད་ཀྱི་བུད་མེད་ཀྱི་སྣང་བརྙན་ལ་རགས་ཙམ་དཔྱད་པ།
ནང་དོན་གནད་བསྡུས།
ཚེ་བརྟན་རྒྱལ། ཀྲུང་དབྱང་མི་རིགས་སློབ་གྲྭ་ཆེན་མོ།
དོན་གྲུབ་རྒྱལ་གྱི་སྒྲུང་གཏམ་ཁྲོད་ཀྱི་བུད་མེད་ཀྱི་སྣང་བརྙན་དེ་དག་གིས་ང་ཚོར་རྟོག་གཞིག་གི་ཚོར་བ་ཟབ་མོ་ཞིག་བྱིན་འོང་། ཁོང་གིས་བཞེངས་སྐྲུན་བྱས་པའི་བུད་མེད་ཀྱི་སྣང་བརྙན་དེ་དག་ལ་རྩོམ་རིག་སྒྱུ་རྩལ་ཐད་ནས་གོ་གནས་གལ་ཆེན་ཡོད་པར་མ་ཟད། བོད་ཀྱི་སྤྱི་ཚོགས་ལོ་རྒྱུས་ཐད་ཀྱང་རིན་ཐང་ཆེན་པོ་ཆགས་ཡོད། ཁོང་གིས་མི་སྣ་དེ་དག་ལོ་རྒྱུས་ཀྱི་ཁོར་ཡུག་ངེས་ཅན་ཞིག་གི་ནང་བཞག་ཅིང་དེའི་དགོས་ངེས་རང་བཞིན་མངོན་པར་མཚོན་ཡོད། དེ་མིན་ད་དུང་མི་སྣ་ཕལ་བའི་གཞོགས་འདེགས་ལ་བརྟེན་ནས། གཏམ་རྒྱུད་ཁྲོད་ཀྱི་མི་སྣ་གཙོ་བོའི་སྐྱིད་སྡུག་གི་ལས་དབང་དང་གསོན་ཉམས་ལྡན་པའི་སྣང་བརྙན་འབུར་ཐོན་དུ་བྲིས་ཡོད། དཔྱད་རྩོམ་འདིར་དོན་གྲུབ་རྒྱལ་གྱི་སྒྲུང་གཏམ་ཁྲོད་ཀྱི་པད་མཚོ་དང་ཀུན་ཏུ་བཟང་མོ། འབྲུག་མཚོ་སོགས་དཔེ་གཞིར་བཟུང་ནས་བུད་མེད་ཀྱི་སྣང་བརྙན་དང་སྒྲུང་གཏམ་གྱི་རྒྱབ་ལྗོངས་སྐོར་དབྱེ་ཞིབ་ཅུང་ཙམ་བྱས་ཡོད།
བརྡ་ཆད་གཙོ་བོ།
དོན་གྲུབ་རྒྱལ། སྒྲུང་གཏམ། བུད་མེད། སྣང་བརྙན།
གླེང་གཞི།
དོན་གྲུབ་རྒྱལ་ནི་བོད་ཀྱི་དེང་རབས་སྒྲུབ་གཏམ་ཐད་ལ་རྨང་འདིང་མཁན་གྱི་རྩོམ་པ་པོ་ཞིག་ཡིན་ལ། ཁོང་གི་སྒྲུབ་གཏམ་དུ་གསར་བཞེངས་བྱས་པའི་བུད་མེད་ཀྱི་སྣང་བརྙན་རེ་རེ་ལ་འབུར་དུ་ཐོན་པའི་ཁྱད་ཆོས་མངོན་གསལ་ལྡན། དེ་ཡང་སྤྱི་ཚོགས་རྙིང་པའི་སྐབས་སུ་བོད་རིགས་བུད་མེད་ཀྱི་གོ་གནས་ལྟོས་བཅས་ཀྱིས་ཅུང་དམའ་ལ། དུས་ཡུན་རིང་པོར་ཕྱིའི་འཇིག་རྟེན་དང་འབྲེལ་འདྲིས་ཉུང་བའི་རྒྱུ་མཚན་གྱིས་བསམ་བློའི་ཐད་དུའང་ཅུང་གུ་དོག་པའི་རྣམ་པ་ཞིག་ཤར་ཡོད། རྣམ་པ་དེས་སློབ་གསོ་གསར་བ་ཐོབ་མྱོང་བའི་རྩོམ་པ་པོ་ཁོ་རང་བསམ་གཞིག་གི་ལམ་སྣེ་ཞིག་ཏུ་དྲངས་ཡོད་ངེས་ལ། བོད་ཀྱི་སྤྱི་ཚོགས་དེང་རབས་ཅན་ལ་ཕྱོགས་དགོས་ན། ཐོག་མར་གསར་སྐྱེས་ན་གཞོན་དག་གི་མིག་རྒྱང་རིང་དགོས་ཤིང་ཁོག་རྒྱ་ཡངས་དགོས་ལ། གཞོན་སྐྱེས་དག་ལ་རིག་གནས་གསར་བ་དང་ལེན་བྱེད་ཕོད་པའི་སྙིང་སྟོབས་དང་བློ་གྲོས་ཀྱང་མངའ་དགོས་པའི་ངོས་ཟིན་ཟབ་མོ་ཡང་རྩོམ་པ་པོ་ཁོང་ཉིད་ལ་ཐོབ་ཡོད་ངེས། དེར་བརྟེན། རྩོམ་པ་པོ་ཁོང་ཉིད་ཀྱིས་མི་ཚེ་ཐུང་ཐུང་ཞིག་གི་ནང་དུ། སྒྲུང་གཏམ་དུ་ཁྱད་ཆོས་མི་འདྲ་བའི་མི་སྣའི་སྣང་བརྙན་ཇི་སྙེད་ཅིག་གསར་བཞེངས་བྱས་པ་ལ་བརྟེན་ནས། བོད་ཀྱི་སྤྱི་ཚོགས་ཁྲོད་གནས་པའི་མི་འདང་སའི་ཞན་ཆའམ་གནད་དོན་དུ་མ་ཞིག་དམར་རྗེན་དུ་བསྟན་ཡོད་པས། ཁོང་གི་སྒྲུང་གཏམ་གྱིས་རང་ཅག་ལ་རྩོམ་པ་པོ་ཁོང་ཉིད་འཚོ་གཞེས་གནང་སྐབས་ཀྱི་སྤྱི་ཚོགས་རྣམ་པ་ཞིག་གསལ་བོར་བསྟན་འདུག དེ་ཡང་ལོ་རྒྱུས་ཀྱི་དུས་རབས་མི་འདྲ་བ་རེ་རེའི་ཁྲོད་ཀུན་སྤྱོད་ཀྱི་ཚད་གཞི་ཡང་མི་འདྲ་བ་རེ་ཡོད་སྲིད་པས། རྩོམ་པ་པོས་ལོ་རྒྱུས་དུས་རབས་མི་འདྲ་བའི་ཀུན་སྤྱོད་ཅི་རིགས་ཤིག་ལ་སྙིགས་དོར་བཅུད་ལེན་གྱི་གདམ་གསེས་བྱས་ཏེ་ཁོང་ཉིད་ཀྱི་བསམ་པའི་ཀུན་སྤྱོད་ཅིག་གསར་སྐྲུན་བྱས་ཡོད་པས། ཁོང་གི་རིན་ཐང་ལྟ་ཚུལ་གྱི་ཐད་ལ་ནང་འགལ་དུ་གྱུར་བའི་ཆའང་ཡོད་སྲིད་པ་རེད། འོན་ཏེ། རིན་ཐང་ལྟ་ཚུལ་དེས་མི་སྣའི་སྣང་བརྙན་ཕུན་སུམ་ཚོགས་པ་ཞིག་གསར་བཞེངས་བྱེད་པར་ནུས་པ་ཐོན་ཡོད་ངེས། དེར་མ་ཟད། སྒྲུབ་གཏམ་དུ་ཀུན་སྤྱོད་ཀྱི་སོ་ལྟ་མཁན་དུ་གྱུར་བའི་མི་སྣ་དེ་དག་གི་སྟེང་ནས་ཀྱང་དངོས་ཡོད་འཚོ་བ་ལ་ཅི་བྱ་གཏོལ་མེད་དང་ཐབས་ཟད་འུ་ཐུག་ཏུ་གྱུར་བའི་རྣམ་པ་ཞིག་མངོན་འདུག དེ་ལྟ་བུ་ཞིག་ཡིན་ནའང་། ང་ཚོས་རྩོམ་པ་པོ་ཁོང་ཉིད་ཀྱིས་སྙིང་སྟོབས་ཆེར་བསྐྱེད་ཀྱིས་ཕ་ཡུལ་གྱི་རྣམ་པ་གསར་བ་ཞིག་འཛུགས་སྐྲུན་བྱ་ཆེད་བརྩོན་པ་དང་རྟོག་ཞིབ་གང་མང་བྱས་པའི་རང་སྟེང་གི་རིན་ཐང་དེར་རྡོག་བརྫིས་བྱེད་མི་རུང་། དེ་ཡང་ཁོང་གི་སྒྲུབ་གཏམ་དུ་གསར་བཞེངས་བྱས་པའི་བུད་མེད་དག་གི་འཚོ་གནས་ཁོར་ཡུག་མི་འདྲ་བ་དང་། སློབ་གསོ་མྱངས་པའི་ཚད་མི་འདྲ་བ་སོགས་ཀྱི་དབང་གིས། བུད་མེད་དེ་དག་གི་མཐའ་མའི་ལས་དབང་ཡང་མི་འདྲ་ལ། བུད་མེད་དེ་དག་གི་ཉམ་ང་བའི་ལས་དབང་ལ་ཀློག་པ་པོས་སྙིང་རྗེ་དང་གདུང་སེམས་དབང་མེད་དུ་སྐྱེས་འགྲོ། གཞན་སྒྲུང་གཏམ་དུ་བཀོད་པའི་བུད་མེད་ཀྱི་ལས་དབང་ལ་ལ་ཞིག་དུས་ད་ལྟའང་བོད་པའི་སྤྱི་ཚོགས་ཁྲོད་དུ་སྔར་བཞིན་གནས་ཡོད་པས། རྩོམ་པ་པོའི་ཐུན་མིང་མ་ཡིན་པའི་བསམ་གཞིག་གི་མཐོང་སྣེ་དང་ནུས་པ་དེ་ཁས་མི་ལེན་ཀ་མེད་རེད།
དང་པོ། ཁྱད་ཆོས་འབུར་དུ་ཐོན་པའི་བུད་མེད་ཀྱི་སྣང་བརྙན།
གཅིག ཕ་མའི་བཀའ་བསྒོ་དང་རང་དབང་རང་འཐད་ཀྱི་གཉེན་སྒྲིག
སྒྲུང་གཏམ་ནང་དུ་བུད་མེད་དེའི་སྐོར་གྱི་སྣང་བརྙན་ཞིབ་འབྲི་བྱས་པས་མང་པོ་ཞིག་ཟིན་ཡོད། དེ་ལས་ང་ཚོས་རྩོམ་པ་པོས་གནད་དོན་དེའི་སྐོར་ལ་དོ་སྣང་ཆེན་པོ་བྱས་ཡོད་པ་ཤེས་ཐུབ། དེའི་རྒྱུ་མཚན་ནི་དུས་སྐབས་དེའི་བོད་ཀྱི་སྤྱི་ཚོགས་འཚོ་བའི་འདུ་ཤེས་འཛིན་སྟངས་ཐད་ཀྱི་རྗེས་ལུས་དང་། དེང་རབས་སྤྱི་ཚོགས་ཀྱི་གོམ་འགྲོས་ཀྱི་རྗེས་ཆོད་མེད་པའི་གནད་དེར་ཐུག་ཡོད། དོན་གྲུབ་རྒྱལ་ཁོང་རང་ཉིད་ལ་མཚོན་ན། དེང་རབས་སློབ་གསོ་མྱངས་པའི་ཤེས་ཡོན་པ་ཞིག་ཡིན་ལ། ཡང་གཅིག་བཤད་ན། ནུབ་ཕྱོགས་ནས་དར་ཡོང་བའི་ལྟ་བ་གསར་བ་དང་བསམ་བློ་སོགས་ཀྱི་ཤུགས་རྐྱེན་འོག་འཚར་ལོངས་བྱུང་བ་དེ་འདྲ་ཡིན་པས། དུས་སྐབས་དེར། བོད་ཀྱི་སྤྱི་ཚོགས་ལ་མཚོན་ན། གང་མགྱོགས་སྒོས་དུས་རབས་གསར་བའི་གོམ་འགྲོས་ཀྱི་རྗེས་ཆོད་དགོས་ན། ཐོག་མར་འདུ་ཤེས་འཛིན་སྟངས་ཐད་ནས་སྔོན་ཐོན་གྱི་ལྟ་བ་དང་བསམ་བློ་དེར་ཁ་ཕྱོགས་ན་གཞི་རྩའི་གནད་དོན་ཐག་ཆོད། ཡིན་ནའང་། སྲ་ཞིང་མཁྲེགས་པའི་ལྟ་བ་རྙིང་བ་དག་ལས་བརྒལ་བར་དཀའ་ངལ་དུ་མ་བརྒྱུད་དགོས་ཤིང་། རྩོམ་པ་པོས་རང་ལ་མངའ་བའི་ལག་ཆ་གཅིག་པུ་སྟེ། སྨྱུ་གུ་ལ་བརྟེན་ནས་དུས་སྐབས་དེའི་སྤྱི་ཚོགས་ཀྱི་གནད་དོན་གདོང་ལེན་བྱས་ཤིང་། སྒྲུང་གཏམ་ཁྲོད་ཀྱི་མི་སྣའི་སྣང་བརྙན་དེ་དག་གིས་དངོས་ཡོད་འཚོ་བའི་ཁྲོད་ཀྱི་མི་རྣམས་ལ་མཁྲེགས་འཛིན་གྱི་ལྟ་བ་འདོར་དགོས་པར་འབོད་སྐུལ་དང་གསལ་འདེབས་བྱས་ཡོད།
ཁོང་གི་སྒྲུང་གཏམ《སད་ཀྱིས་བཅོམ་པའི་མེ་ཏོག》ནང་། ཚབ་མཚོན་རང་བཞིན་གྱི་བུད་མེད་ཀྱི་སྣང་བརྙན་དེ་མངོན་གསལ་དོད་པོས་མཚོན་ཡོད། སྒྲུང་གཏམ་གྱི་ཚན་པ་གཉིས་པའི་མགོར་ལྷ་སྐྱིད་ཀྱི་ཀྱག་ཀྱོག་གི་མི་ཚེའི་བརྒྱུད་རིམ་བྲིས་པ་ཡོད་པ་དཔེར་ན། “ལྷ་སྐྱིད་དང་ངེད་གཉིས་ནི་ལྡུམ་ར་གཅིག་གི་ནང་དུ་སྐྱེས་པའི་མེ་ཏོག་གི་གང་བུ་ཆུང་ཆུང་གཉིས་ཡིན་ལ། འཇིག་རྟེན་གྱི་འཚོ་བ་དང་ཆུང་ངུའི་དུས་ཀྱི་མཛའ་མཐུན་གྱི་སྲད་བུས་ངེད་གཉིས་ཀྱི་སེམས་ཀྱི་རྩ་བ་གཞི་གཅིག་ཏུ་སྦྲེལ་བར་མ་ཟད། དུངས་པའི་འདབ་མ་ལྷན་ཅིག་ཏུ་རྒྱས་པ་དང་མཐུན་པའི་མེ་ཏོག་ཀྱང་ཆབས་ཅིག་ཏུ་བཞད་མོད། འོན་ཀྱང་སྙིང་རྗེ་མེད་པའི་གོམས་སྲོལ་གྱི་སད་ངན་ཞིག་གིས་འཚོ་བ་ལ་དགའ་ཞེན་དང་མ་འོངས་པར་རེ་བས་ཁེངས་པའི་མེ་ཏོག་གཞོན་ནུ་མ་ཞིག་གི་ལང་ཚོའི་དཔལ་ཡོན་གློ་བུར་དུ་བཅོམ་པ་དང་། དེ་ལ་ཆགས་ཤིང་འཁོར་བའི་བུང་བ་གཞོན་ནུ་ང་ཡང་སེམས་སྡུག་གི་རྒྱ་མཚོའི་ནང་དུ་ལྷུང་དགོས་བྱུང་་་་་་”(1)འདི་ལས་ང་ཚོས་རྩོམ་པ་པོ་ཁོ་རང་སྲོལ་ངན་དེར་ཡིད་སྐྱོ་ཞིང་། ལྷ་སྐྱིད་ཅེས་པའི་མི་སྣའི་སྣང་བརྙན་འདིས་མཚོན་པའི་བོད་ཀྱི་གཉེན་སྲོལ་ཐད་ཀྱི་ལུགས་ངན་སྲོལ་ངན་དག་ལ་མཐའ་གཅིག་ཏུ་ངོ་རྒོལ་བྱས་ཡོད། ལྷ་སྐྱིད་ནི་བོད་ཀྱི་བུད་མེད་ཀྱི་ལས་སྐལ་མཚོན་བྱེད་ཀྱི་འདུས་གཟུགས་ཤིག་ཡིན་ལ། རང་གི་བདེ་སྐྱིད་ཀྱི་གཉེན་དོན་གྱི་ཆད་དུ། མི་ཟད་པའི་སྡུག་བསྔལ་མྱངས་ཤིང་། སྒྲུང་གཏམ་ནང་མོའི་འུ་ཐུག་ཐབས་ཟད་ཀྱི་ཕུགས་འདུན་སྐོར་འདི་ལྟར་གླེང་ཡོད་སྟེ། “བཟང་རུང་ངན་རུང་། ཨ་ཕའི་བཀའ་ནི་གཅོག་མི་ཕོད། འོན་ཀྱང་། རིག་ཡག་གི་ཆུང་མ་ནི་གཏན་ནས་བྱ་འདོད་མེད། ཨ་ཆེ། ད་ང་རང་འཆི་བ་ལས་ཐབས་མི་འདུག”(2)འདི་ནི་མི་སྣ་གཙོ་བོས་མི་སྣ་ཕལ་བ་སྟེ་རང་གི་གྲོགས་མོ་ལྷ་མོར་བཤད་པའི་སེམས་གཏམ་ཡིན། རྗེས་ནས་ལྷ་སྐྱིད་རེ་ཐག་ཆད་ནས་རང་ལྕེབས་རྒྱག་པའི་སྐབས་དེར་རིག་ཡག་གིས་མཐོང་བྱུང་བས། མོས་བསྐྱབས་ཤིང་ཁ་ཏ་སློབ་གསོ་བརྒྱུད་ནས་འཚོ་བའི་ཡིད་ཆེས་སླར་གསོས། མཇུག་མཐར་ཉེ་འཁོར་གྱི་མི་རྣམས་ཀྱིས་རོགས་རམ་འོག་ཕྱི་རོལ་ཏུ་སློབ་ཆེན་འགྲིམ་བཞིན་པའི་རང་གི་མཛའ་བོ་ཚེ་རིང་གི་ཕྱོགས་སུ་བྲོས། ཡིན་ནའང་། ལམ་བར་དུ་ལས་དབང་གིས་ཡང་བསྐྱར་མོར་རྡོག་བརྫིས་ཐེངས་གཅིག་བྱས་ཤིང་མོའི་རེ་བ་ཡོད་ཚད་ཆབ་རོམ་གྱིས་བསྡམས། རང་གི་མཛའ་བོར་འཚོལ་དུ་འགྲོ་བའི་ལམ་དུ་ངོ་ཚ་ཁྲེལ་མེད་ཀྱི་སྐྱེས་པ་ཞིག་ངོ་ཤེས་ཤིང་། དེས་ཁ་ཡག་མགོ་སྐོར་བྱས་ཤིང་མོར་ལོག་གཡེམ་བྱས། སེམས་སྡུག་གིས་མནར་བའི་ལྷ་སྐྱིད་སྐབས་དེར་ཨ་ནེ་བཙུན་མ་ཞིག་གིས་སྲོག་བསྐྱབས་ཤིང་མོས་བསམ་པར་རང་ལུས་ཤོར་བས་རང་གི་མ་འོངས་པའི་སྐྱེས་པར་ཁྲེལ་མེད་བཟོས་སོང་སྙམ་ནས་བཙུན་མའི་རྗེས་འབྲངས་ཏེ་རབ་བྱུང་བསྒྲུབ་རྒྱུ་ཐག་བཅད། ཡིནའང་། རབ་བྱུང་བསྒྲུབ་རྒྱུ་དེ་མོའི་རེ་འདུན་ངོ་མ་མིན་པ་གསལ་བོ་ཡིན། བཙུན་མ་དེས་མོར“གལ་ཏེ་ཁྱོད་ཀྱི་ཨ་ཕ་ཁྱོད་ལེན་དུ་ཡོང་ན། ཁྱོད་ཕྱིར་འགྲོ་རྒྱུ་ཨེ་ཡིན།” “མི་འགྲོ། གཏན་ནས་མི་འགྲོ། ཁོ་ནི་ངའི་ཨ་ཕ་མིན། ང་ལ་ཨ་ཕ་ཟེར་བ་ཡང་མེད་ལ། དགོས་ཀྱང་མི་དགོས”(3)ལྷ་སྐྱིད་ཀྱི་ནན་ཏན་གྱི་ཕྱིར་ལན་དེས་མོར་རང་གི་ཨ་ཕར་སྙིང་ནས་སྡང་ཞིང་ཁོང་ཁྲོ་ལངས་ཡོད་པ་ཤེས་ཐུབ། ཡིན་ནའང་། བཙུན་མས་མོར་གལ་སྲིད་ཚེ་རིང་ལེན་དུ་ཡོང་ན་ཕྱིར་འགྲོ་མིན་དྲིས་པར། མོས་ཁ་རོག་གེར་ཅང་མི་སྨྲ་བར་མིག་ཆུ་དབང་མེད་དུ་བཞུར་ཞིང་། སྐད་དམའ་མོས“ཁོ་ཡོང་མི་སྲིད། ཁོ་ཡོང་ཐུབ་རྒྱུ་མ་རེད”ཅེས་ལན་བཏབ་པར་དབྱེ་ཞིབ་བྱས་ན། ལྷ་སྐྱིད་ཀྱིས་སྔར་བཞིན་རང་གི་མཛའ་བོ་ཚེ་རིང་ལ་ཞེ་འདང་ཟབ་མོ་ཆགས་ཡོད་པ་ཤེས་ཐུབ།
ཡིན་ནའང་རང་ཉིད་སྔོན་གྱི་ལྷ་སྐྱིད་དེ་མིན་པར་གཞན་གྱིས་རྡོག་བརྫིས་བཏང་སོང་བས། ཚེ་རིང་ལ་ཁྲེལ་མེད་བཟོས་སོང་སྙམ་ནས་སེམས་སུ་འགྱོད་པ་དང་ངོ་ཚ། ཡིད་ཆད་སོགས་ཀྱིས་མནར་ཞིང་འགལ་འདུའི་ཁྲོད་ལུས་ཡོད། མི་སྣའི་ནང་སེམས་ཀྱི་དེ་ལྟ་བུའི་འགལ་འདུ་དེ་སྒྲུང་གཏམ་ཧྲིལ་བོར་ཁྱབ་ཡོད། སྒྲུང་གཏམ་གྱི་མཇུག་ཏུ་ཚེ་རིང་ལྷ་སྐྱིད་ལེན་དུ་སོང་མོད། ཡིན་ནའང་། སྲ་ཞིང་མཁྲེགས་པའི་སྲོལ་ངན་དང་འདུ་ཤེས་འཛིན་སྟངས་དེས་ཁོ་གཉིས་ཀྱི་སེམས་ངོས་སུ་རྨ་ཁ་བཞག་ཡོད་ལ། ལྷག་ཏུ་ལྷ་སྐྱིད་ལ་མཚོན་ན་དེ་ནི་གཏིང་ཟབ་ལ་ནམ་ཡང་སོས་ཐབས་མེད་པའི་རྨ་ཁ་ཞིག་ཡིན།
དོན་གྲུབ་རྒྱལ་གྱི་སྒྲུང་གཏམ《སེམས་གཅོང》ཞེས་པའི་ནང་དུའང་བོད་ཀྱི་བུད་མེད་ཀྱི་གཉེན་སྒྲིག་སྐོར་རྗོད་གཞིར་གྱུར་ཡོད། བདེ་མཚོས་ཕ་མའི་ངག་ལ་ཉན་ནས་དགེ་རྒན་ཞིག་དང་གཉེན་སྒྲིག་བྱས་ཤིང་། ཕ་མའི་མིག་ནང་དུ་མོའི་བཟའ་ཟླ་ནི“ལྟོ་གོས་འཛོམས་པ། ཐབས་འཚོལ་ཟབ་པ། ཡོན་ཏན་ཆེ་བ་སོགས་ཀྱི་དགེ་མཚན་མང་ཞིང་།”(4)བློ་གཏད་ཆོག་པའི་ན་གཞོན་ཞིག་ཡིན་མོད། འོན་ཀྱང་རྗེས་ནས་ཁྱོ་བོ་ཟི་ལིང་དུ་གསབ་སྦྱོང་ཞིག་ལ་སོང་བའི་སྐབས་དེར་བུད་མེད་ཅིག་ལ་ཐུག་ཅིང་། ཁོས་རྒྱུ་འབྲས་མེད་པར་བདེ་མཚོ་མ་བུ་གཉིས་ཀ་བསྐྱུར་ནས་གནས་གཞན་དུ་མག་པ་རུ་བུད་སོང་། བདེ་མཚོའི་སེམས་ལ་ནམ་ཡང་གསོ་བྱེད་སྨན་པའི་རྒྱལ་པོས་ཀྱང་བཅོས་སུ་མེད་པའི་གཅོང་ནད་ཆེན་པོ་ཞིག་བཟོས་སོང་།
གཉིས། སྤྱི་ཚོགས་འཕོ་འགྱུར་དང་སྲོལ་རྒྱུན་བར་གྱི་གས་སྲུབས།
《རྒྱུ་འབྲས་མེད་པའི་མནའ་མ》ཞེས་པའི་སྒྲུང་ཐུང་འདིའི་ནང་གཉེན་དོན་སྐོར་གྱི་གནད་དོན་གླེང་ཡོད་མོད། འོན་ཀྱང་རྩོམ་པ་པོས་ཤུགས་ནས་བརྗོད་འདོད་པ་ནི་དེ་ཁོ་ན་ཙམ་མ་ཡིན་པར། དུས་རབས་གསར་བའི་གོམ་འགྲོས་ཁྲོད། བོད་ཀྱི་སྤྱི་ཚོགས་ནང་ཁ་ཚ་དགོས་གཏུག་གི་གདོང་ལེན་དགོས་པའི་གནད་དོན་ཏེ། སྲོལ་རྒྱུན་དང་དེང་རབས་བར་གྱི་འགལ་འདུ་དག་གླེང་ནས། ང་ཚོས་དུས་བསྟུན་གྱིས་བྱ་དངོས་གསར་པར་སློབ་སྦྱོང་དང་དང་ལེན་བྱེད་དགོས་ཚུལ་གླེང་ཡོད།
སྒྲུང་གཏམ་ཁྲོད་ཀྱི་ཀུན་ཏུ་བཟང་མོ་ནི་དུས་འགྱུར་ཆེ་བའི་ལོ་ཟླ་དེའི་ནང་སྐྱེས་ཤིང་འཚར་ལོངས་བྱུང་བའི་བོད་རིགས་བུད་མེད་དཀྱུས་མ་ཞིག་ཡིན་ལ། རྩོམ་པ་པོས་གོ་རིམ་ལྡོག་པའི་འབྲི་ཐབས་སྤྱད་ནས་ཐོག་མར་ང་ཚོར་བུ་མོ་ཀུན་ཏུ་བཟང་མོ་དང་ཕ་བཟོད་པ་གཉིས་བྲག་དཀར་ཆུ་ཁོལ་ལ་འགྲོ་བའི་གནས་ཚུལ་ངོ་སྤྲོད་བྱས་ཡོད། ཨ་མ་སྔ་མོ་ནས་འདས་ཟིན་པས། ཨ་ཕས་མོ་རང་སྙོར་སྐྱོང་བྱས་ཏེ་ནར་སོན། ལོ་བཅུའི་གོད་ཆག་ཁྲོད་ཨ་ཕ་བཟོད་པ་དམར་སྲུང་དམག་གིས་འདྲི་གཅོད་བྱས་ཤིང་རྡུང་རྡེག་བཏང་མཐར་རྐང་པ་རྨས། སྐབས་དེར་སྨན་བཅོས་བྱ་ཐབས་བྲལ་བས་ནད་རོ་ལུས་ཤིང་ཞ་བོར་གྱུར། ཡིད་སྐྱོ་བ་ཞིག་ལ་དུས་དེར་དམར་སྲུང་དམག་ལ་ཞུ་གཏུག་མཁན་ཁོ་རང་གི་བུ་མོ་ཀུན་ཏུ་བཟང་མོ་ཡིན། དམར་སྲུང་དམག་སྔ་གཞུག་ཐེངས་གཉིས་ལ་སྔོག་བཤེར་དུ་ཡོང་ཞིང་། རྗེས་མ་དེར་བསམ་ཡུལ་ལས་འདས་པའི་དོན་དག་ཅིག་བྱུང་། སྒྲུང་གཏམ་ནང་སྐབས་དེའི་གནས་ཚུལ་འདི་ལྟར་བྲིས་ཡོད་དེ། དམར་སྲུང་དམག་གི་མགོ་བ་དེས་རྫིག་ཉམས་སྟོན་བཞིན་བཟོད་པ་ལ“མེ་མདའ་ཞིག་སྐུང་ཡོད་པས་ནག་ཉེས་དེ་ཤོད་ཟེར”བཟོད་པས“ང་སྐྱེས་ནས་བཟུང་མེ་མདའ་ཞིག་ལག་ཏུ་བླངས་མ་མྱོང་།”ཞེས་བཟོད་པས་ཤུགས་ཅི་ཡོད་བཏོན་ནས་རང་ལ་དཀར་འདོན་བྱས། སྐབས་དེར། བུ་མོ་གཞོན་ནུ་མ་ཞིག་བཟོད་པའི་མདུན་ལ་ཡོང་བ་དང་། ཁོའི་དཔྲལ་བར་མཛུབ་ཐུར་ཅིག་བྱས་ཏེ། “བཟོད་པ་དགྲ་བོ་ཁྱོད། འུ་ཚང་གི་དཀར་ཡོལ་འཇོག་སའི་ཆ་ན་མེ་མདའ་ཞིག་ཡོད་པ་དེ་ཁྱོད་ཀྱིས་བསྐུངས་པ་མིན་ནམ”(5)ཞེས་ཟེར། “ཨ”བཟོད་པ་ཧ་ལས་ཤིང་སྐྲག་མ་དངངས་ཀྱིས་བུ་མོ་དེ་ལ་བལྟས་པ་ན། ལོ་བརྒྱད་གཉིས་བཅུ་དྲུག་ལ་སོན་མ་ཐག་པའི་བུ་མོ་ཀུན་ཏུ་བཟང་ཨ་ཙི། མོས་མིག་གཉིས་ལ་ཁྲོ་བའི་མེ་ལྕེ་འབར་བཞིན་དེ་ལྟར་བཤད། ཨ་ཙི། འདི་ནི་མངོན་སུམ་ཡིན་ནམ་རྨི་ལམ་ཡིན། བཟོད་པའི་ལུས་ཀྱི་བ་སྤུ་དང་མགོ་ཡི་སྐྲ་རྣམས་དུས་གཅིག་ལ་གྱེན་དུ་ཕྱོགས་པ་དང་། ཁོང་ཁྲོ་དང་སྐྲག་སྣང་དུས་མཉམ་དུ་བྱུང་སྟེ་སྒྱིད་པའང་འདར་སིག་སིག་བྱེད་ཅིད་གདའ། “མེེད། ང་ལ་མེ་མདའ་གཏན་ནས་མེད”ཅེས་ལན་བཏབ། བུ་མོ་ཀུན་ཏུ་བཟང་མོས་དམར་སྲུང་དམག་གི་སྣེ་ཁྲིད་ནས་ཁང་བའི་ནང་སྔོག་བཤེར་བྱས་ཤིང་། ཅུང་མ་འགོར་བར་བོའུ་རྙིང་པ་ཞིག་ཁྱེར་འོང་། སྟེང་ན་ས་རྡུལ་སྟུག་པོ་ཞིག་ཆགས་ཡོད་སྟབས་བལྟས་ཚོད་དུ་ཡུན་རིང་ཞིག་ལ་མ་རེག་པ་ཤེས་ཐུབ། དེར་འཚོགས་པའི་མི་རྣམས་རབ་ཏུ་འཁྲུགས་ཤིང་། ཀུན་ཀྱིས་བཟོད་པ་ལ་སྡང་མིག་གིས་ལྟ་བ་དང་། བསམ་ཤེས་དང་ལོ་ལོན་འགའ་ཞིག་གིས་སྐད་ཤབ་ཤུབ་ཀྱིས་ལབ་གླེང་བྱེད་ཀྱིན་ཡོད་ཀྱང་། ཚིག་གཅིག་ཀྱང་ཐོས་མི་ཐུབ། “འདི་ངའི་མིན། ངོ་མ་ངའི་མིན”ཞེས་བཟོད་པའི་མིག་མཐར་མཆི་མས་ཁེངས་བཞིན་དེ་ལྟར་བཤད་ནའང་། གཞོན་ནུ་ཤུགས་ཆེན་གཉིས་ཀྱིས་ཁོའི་དཔུང་བ་ནས་འཇུས་ཏེ་ཕྱིར་ཁྲིད་སོང་ནས་གཅར་རྡུང་བྱས། བཟོད་པའི་རྐང་པ་སྐྲངས་ནས་འགུལ་མི་ཐུབ་པར་གྱུར་པ་དང་། ལུས་ཡོངས་ལ་སྔོ་ཐིག་གིས་ཁེངས་འདུག རྗེས་སུ་བཟོད་པ་ལ་དཀར་འདོན་དག་སེལ་བྱས་ཀྱང་། ཁོའི་རྐང་པ་གཡོན་པ་ནི་འཐེང་པོར་གྱུར་སོང་། འདི་ནི་ལོ་རྒྱུས་ཀྱི་དུས་སྐབས་ཤིག་གི་བདེན་པའི་དཔང་བོ་རེད།(6)
ཨ་ཕ་ཞིག་ལ་མཚོན་ནས་བཤད་ན། ཤ་ལས་ཆད་པའི་བུ་ཕྲུག་གིས་རང་ཉིད་ཀྱི་གདོང་ལ་མཛུབ་མོ་བཙུགས་ནས་དགྲ་བོ་ཞེས་སྡིགས་མོ་བྱས་པ་འདི་ནི་འཇིག་རྟེན་འདིའི་སྐྱོ་གར་ཆེ་ཤོས་དེ་མིན་ནམ་ཅི། ལོ་ལོན་ཞིང་རྐང་པ་འཐེང་པོོ་བཟོས་པས་སེམས་ཕམ་ཡིད་ཆད་དང་སྙིང་ན་བའི་མིག་ཆུ་ལས་གཞན་ད་དུང་ཅི་ཞིག་ལུས་སམ། མི་སྣ་དེ་དག་གི་སྣང་བརྙན་གྱིས་ཀློག་པ་པོ་རྣམས་ལ་འདས་པའི་ལོ་རྒྱུས་ནང་བྱུང་བའི་ཡ་ང་བའི་འདས་དོན་དག་ལ་བསམ་གཞིག་བྱེད་པའི་ཚོར་བ་ཞིག་འགོག་མེད་དུ་སྟེར་ཡོང་།
ཀུན་ཏུ་བཟང་མོས་ཨ་ཕ་ཁྲིད་ནས་ཆུ་ཁོལ་ལ་འགྲོ་བའང་ཙག་ཙིག་གི་ཁྱིམ་ལས་ལ་གཡོལ་བ་ཙམ་ལས་ཕ་རྒན་གྱི་རྐང་པར་ཤ་ཚ་བ་མ་ཡིན། ཆུ་ཁོལ་དུ་གནས་པའི་སྐབས་སུ། ས་དེའི་མི་རྐྱང་འབྲོག་པ་བསོད་བྷེ་ངོ་ཤེས་ཤིང་། ཁོས་ཆུང་མ་མ་རྙེད་པར་ལུས་ཡོད་པས་མོས་ཨ་ཕ་ལྐོག་ཏུ་བསྐྱུར་ནས་བསོད་བྷེའི་ཆུང་མར་གྱུར། ཡིན་ནའང་། མོས་ནམ་རྒྱུན་ཨ་ནེར་གཙེས་པས་ཕན་ཚུན་མ་མཐུན་པར་མཐའ་མར་སོ་སོ་བྱས་ནས་བསྡད། བསོད་བྷེ་མི་དྲང་མོ་ཞིག་ཡིན་ལ། ཀུན་ཏུ་བཟང་མོས་ཁོ་རང་མེད་པའི་ཤུལ་དུ་སྐྱེས་པ་གཞན་དང་ལུས་འབྲེལ་བྱུང་། ཕ་རྒན་གྱིས་མོ་རང་བཙལ་ནས་སླེབས་དུས་མོས་ངོ་མི་ཤེས་ཁུལ་བྱས། རྗེས་ནས་མོས་ཚང་མ་བསྐྱུར་ནས་བུད་སོང་།
རྩོམ་པ་པོའི་སྨྱུག་འོག་ཏུ་ཀུན་ཏུ་བཟང་མོ་ནི་ལོ་བཅུའི་གོད་ཆག་བརྒྱུད་ཅིང་། ཕ་མ་མི་སྙོར་བ། ལག་ལས་ཀ་མི་འཛོམས་པ། སྤྱོད་ལམ་རྩིང་བ། བཟའ་ཟླ་ལ་གཏན་ཚུགས་མེད་པ་སོགས་བོད་ཀྱི་སྲོལ་རྒྱུན་གྱི་བུད་མེད་ཀྱི་སྤྱོད་ལུགས་དང་འགལ་བ་ལྟག་སྤྲོད་དུ་གནས་པའི་བུད་མེད་དེ་འདྲ་ཞིག་ཡིན་ལ། མོའི་སྣང་བརྙན་དེ་ལས་ང་ཚོས་སྤྱི་ཚོགས་འཕོ་འགྱུར་ཆེས་ཆེར་བྱུང་བའི་སྐབས་དེར། མཐའ་གཅིག་ཏུ་སྲོལ་རྒྱུན་ཡོད་ཚད་བཀག་ན་དེ་ལས་ལྡོག་སྟེ་ཕན་འབྲས་མེད་པ་བསྟན་ཡོད།
གསུམ། མཐར་ཕྱིན་བྱ་བཞག་གི་གདམ་ཀ
སློབ་མཐར་ཕྱིན་དུས། གྲོང་ཁྱེར་ནས་འདུག་པའམ་ཡང་ན་གཞི་རིམ་དུ་ལོག་པའི་སྐོར་དེ་དོན་གྲུབ་རྒྱལ་གྱི་བརྩམས་སྒྲུང་གི་གླེང་གཞི་གཞན་པ་ཞིག་རེད། རྩོམ་པ་པོས་བརྗོད་གཞི་འདི་བརྒྱུད་ནས་ཀློག་པ་པོ་རྣམས་ལ་སྤྱི་ཚོགས་ཀྱི་ནད་རྙིང་དང་དངོས་ཡོད་འཚོ་བའི་ཐབས་ཟད་ཀྱི་དཀའ་ངལ་དག་མངོན་པར་བསྟན་ཡོད། 《འབྲུག་མཚོ》རུ་གོ་རིམ་ལྡོག་པའི་འབྲི་ཐབས་བཀོལ་ཞིང་། སློབ་ཆེན་མཐར་ཕྱིན་དུས། འབྲུག་མཚོ་དང་དགའ་གྲོགས་བར་གྲོང་ཁྱེར་ནས་ལས་ཀ་གཉེར་རྒྱུ་དང་གཞི་རིམ་དུ་ལོག་པའི་སྐོར་རྩོད་པ་བྱུང་བས། མཇུག་མཐར་སོ་སོའི་འདོད་པ་ལྟར་རང་རང་གི་ཡུལ་དེར་ལོག འབྲུག་མཚོ་ཞིང་གྲོང་དུ་ལོག་ནས་དགེ་རྒན་བྱས། ཞི་ལུ་གྲོང་ཁྱེར་ནས་ཚགས་པར་ཁང་གི་རྩོམ་སྒྲིག་པ་བྱས། འབྲུག་མཚོའི་ཞིབ་འབྲི་དེ་གཙོ་བོ་ཕ་རོལ་བ་བརྒྱུད་ནས་བྲིས་ཡོད། ནང་དོན་སྤྱི་ཁོག་ནི་ཞི་ལུ་འབྲུག་མཚོས་དཔེ་ཁྲིད་བྱེད་པའི་སློབ་གྲྭར་རྒྱུ་ཆ་བསྡུ་ལེན་བྱེད་དུ་འགྲོ་བའི་ལམ་ཁར། འབྲུག་མཚོ་དང་ཕ་ཡུལ་གཅིག་པའི་མི་གཉིས་ལ་ཐུག་ཅིང་། ཁ་བརྡ་བྱེད་པའི་གོ་རིམ་ཁྲོད། ཡུལ་དེར་དཔལ་མོ་ཞེས་པའི་བུད་མེད་དགེ་རྒན་ཞིག་ལ་ཁྱིམ་བདག་དང་སློབ་མ་སོགས་ཀྱིས་དགའ་བསུ་ཆེན་པོ་ཐོབ་པ་ཤེས། ཡིན་ནའང་ཁོས་ཐོག་མར་དཔལ་མོ་དང་འབྲུག་མཚོ་གཉིས་མི་གཅིག་ཡིན་མིན་གསལ་བོར་བཀོད་མེད་པས། འབྲི་ཐབས་དེས་ཀློག་པ་པོ་རྣམས་ལ་ཁོ་གཉིས་མི་གཅིག་ཡིན་མིན་ཐད་འཆར་སྣང་མང་པོ་སྟེར་ཡོང་། མཇུག་མཐར་མི་གཅིག་ཡིན་པ་ར་སྤྲོད་བྱས་ཡོད། ཞིང་གྲོང་གི་སློབ་གྲྭ་དེ་ནས་ཁོས་འབྲུག་མཚོ་ཐོག་དང་པོར་མཐོང་དུས་ཡིད་ཀྱི་འགྱུར་བ་མཚོན་པའི་ཐད་ལ་འདི་ལྟར་བྲིས་ཡོད་དེ། “ངས་འབྲུག་མཚོའི་གདོང་ལ་བལྟས་པ་ན། ཁོ་མོའི་གདོང་ལ་གཞོན་ཤ་ཆགས་ཤིང་དམར་མདངས་རྒྱས་པ་དང་། འཐབ་འཛིང་གི་སྤྲོ་སྣང་དང་རྒྱལ་ཁའི་ངེས་སེམས་ཀྱིས་ཁེངས་འདུག འབྲུག་མཚོའི་གདོང་གི་གཟི་མདངས་ལས་ངས་འབྲོག་ཕྱོགས་ཀྱི་རིག་གནས་གོང་དུ་སྤེལ་བའི་རྒྱབ་ལྗོངས་དང་མཚར་སྡུག་གི་མདུན་ལམ་མཐོང་བྱུང་།”(7)འདི་ཡང་གཅིག་བཤད་ན་རྩོམ་པ་པོའི་བསམ་བློ་དང་ཕུགས་འདུན་ཏེ། སྤྱི་ཚོགས་ཀྱི་ལས་གནས་གང་དུ་བཞུགས་རུང་ནན་ཏན་སྒོས་ཧུར་ཐག་འབད་བརྩོན་བྱས་ན་མཛེས་སྡུག་གི་སང་ཉིན་ཡོད་ངེས་པ་ཡིད་ཆེས་བརྟན་པོས་ཁེངས་ཡོད།
ཁོང་གི་སྒྲུང་གཏམ《བརྩེ་དུངས་ཀྱི་རྦ་རླབས》ཀྱི་ཞིབ་འབྲི་བྱེད་ཐབས་ལ་ཐུན་མིན་གྱི་ཁྱད་ཆོས་ཅུང་ཙམ་ལྡན་ཏེ། འཕྲིན་ཡིག་དང་ཉིན་ཐོ། དེ་མིན་རང་ཉིད་ཀྱི་གནས་ཚུལ་ཞིབ་བརྗོད་སོགས་ཀྱི་ལམ་ནས་གྲོང་ཁྱེར་ནས་འདུག་པ་དང་ཡང་ན་ཞིང་གྲོང་ལ་འགྲོ་བའི་གླེང་གཞི་སྐོར་བརྗོད་ཡོད།
གཏམ་རྒྱུད་ཁྲོད་ཀྱི་མི་སྣ་གཙོ་བོ་གཉིས་གོང་དུ་བཀོད་པ་བཞིན་གཅིག་གྲོང་ཁྱེར་དང་གཅིག་གཞི་རིམ་དུ་ལོག ཡིན་ནའང་། འདིའི་ནང་མི་སྣ་ཅུང་ཙམ་མང་ལ། བྱུང་རིམ་ཡང་གོང་དང་བསྡུར་ན་ཀྱག་ཀྲོག་ཆེ། ནང་དོན་སྤྱི་ཁོག་ནི་སློབ་ཆེན་སློབ་མ་དཔལ་ལྡན་སློབ་མཐར་ཕྱིན་རྗེས་ཞང་སྲིད་གཞུང་དུ་ལས་ཀ་བགོས་ཤིང་། ཁོ་རང་བསུ་བ་བྱེད་པའི་གསོལ་སྟོན་སྟེང་ཧྲུའུ་ཅི་མཁར་བྱམས་ལ་ཕོག་ཐུག་བཏང་བས་གཏམ་རྒྱུད་དེ་ནས་མགོ་བརྩམས། རྗེས་ནས་ཁོས་ཡོད་ཚད་རྟོགས་སོང་མོད། སྐབས་དེར་གོང་རིམ་ནས་མི་སྣ་མངགས་ནས་ཁོ་རང་ལེན་པར་ཐོན། བཤད་ཚུལ་ལྟར་ན་བྱ་བ་གཞན་པ་བཀོད་སྒྲིག་ཡོད་པར་བཤད་མོད། འོན་ཀྱང་ཁོའི་བྱ་བ་ཡང་སྙིང་ཅི་ཞིག་ཡིན་པ་དང་མ་འོངས་པ་ནི་ཅི་འདྲ་ཡིན་པ་སུས་ཀྱང་བློས་དཔག་དཀའ།
མི་སྣའི་སྣང་བརྙན་དེ་དག་ཁྲོད། དྲུང་ཡིག་བློ་བཟང་དང་དཔལ་ལྡན་གཉིས་ལ་ཐུན་མོང་གི་ཁྱད་ཆོས་མང་པོ་ལྡན་པ་དཔེར་ན། ལས་ཀར་ཞུགས་པའི་དུས་ཀྱི་སྔ་གཞུག་གི་ཁྱད་པར་མ་གཏོགས་ཁོ་གཉིས་ཀ་སློབ་མ་ཡིན། གཉིས་ཀར་རང་གི་མི་ཚེའི་ཕུགས་འདུན་མངོན་གྱུར་བྱེད་རྒྱུའི་སྤོབས་པས་ཁེངས་ཡོད། བློ་བཟང་གི་སེམས་ཤུགས་དཔལ་ལྡན་དང་བསྡུར་ན་ཅུང་ཙམ་ཉམས་ཤོར་ཡོད། དཔལ་ལྡན་སྤྱི་ཚོགས་སྟེང་ཞུགས་མ་ཐག་ཡིན་པས། མིག་ལ་མི་མངོན་པའི་སྤྱི་ཚོགས་ཀྱི་འགྲོ་ཞུགས་དེ་དག་ལ་ཆ་རྒྱུས་ཆེན་པོ་མེད་པར་དྲང་སྐྱེས་དྲང་རྒུད་ཅིག་ཡིན། ཁོ་གཉིས་བར་གྱི་འབྲེལ་བ་ཐབས་རྡུགས་ཤིག་མིན་མོད། དཔལ་ལྡན་གྱིས་བློ་བཟང་གིས་སུ་ལའང་ཕོག་ཐུག་མི་གཏོང་བའི་བྱ་བ་སྒྲུབ་སྟངས་དེ་མིག་ལ་མི་རན་པས་ཕན་ཚུན་ཇི་ལྟར་འགྲོགས་ཀྱང་བར་ཐག་ཅིག་ལུས་ཡོད། མི་སྣའི་སྣང་བརྙན་གསར་བཞེངས་དེ་རྣམས་ལ་བརྟེན་ནས་སྐབས་དེར་སྤྱི་ཚོགས་ཀྱི་འགལ་བ་ཟབ་མོ་བརྗོད་ཡོད།
གཉིས་པ། སྣང་བརྙན་བཞེངས་སྐྲུན་ཐད་ཀྱི་སྤྱི་ཚོགས་རྒྱབ་ལྗོངས་དབྱེ་ཞིབ།
གཅིག སྲོལ་རྒྱུན་སྤྱི་ཚོགས་ཀྱི་བཀག་སྡོམ།
བོད་ཀྱི་སྤྱི་ཚོགས་དུས་རབས་གསར་བའི་ནང་དུ་ཞུགས་རྗེས། སྤྱི་ཚོགས་ལམ་ལུགས་དང་སྒྲིག་གཞི་སོགས་ལ་གཏིང་ནས་འགྱུར་ལྡོག་ཆེན་པོ་བྱུང་ཞིང་། ཕྱི་ངོས་ཀྱི་འགྱུར་ལྡོག་དེ་དག་གིས་མི་རྣམས་ཀྱི་འགྲོ་འདུག་སྤྱོད་གསུམ་དང་རིན་ཐང་གི་ལྟ་བའི་ཐད་ལའང་ཐག་ཞོར་འབྲེང་འདྲུད་ཚུལ་གྱི་འགྱུར་བ་བྱུང་ཞིང་། རྩོམ་པ་པོར་འགྱུར་བ་དེ་དག་ལ་ངོས་ཟིན་ཟབ་མོ་ཡོད་ལ། མི་སྣའི་སྣང་བརྙན་དུ་མ་བཞེངས་ནས་དུས་རབས་ཀྱི་འགྱུར་བ་དེ་དག་གི་མཇུག་འབྲས་མཚོན་ཡོད། དེའི་རྐྱེན་གྱིས་ཟུར་ཕྱོགས་གཞན་པ་ཞིག་ནས་དཔྱད་ན། ཙུལ་བྱུང་གི་རྩོམ་པ་པོ་ཞིག་ལ་མཚོན་ན། ཁོང་གི་བརྩམས་ཆོས་ལས་སྤྱི་ཚོགས་འཚོ་བའི་ངོས་མི་འདྲ་བ་མང་པོ་མཐོང་ཐུབ། 《སད་ཀྱིས་བཅོམ་པའི་མེ་ཏོག》ཁྲོད་ཀྱི་ལྷ་སྐྱིད་དང《སེམས་གཅོང》ཁྲོད་ཀྱི་བདེ་མཚོ་སོགས་ཀྱིས་རང་ཉིད་ཀྱི་བདེ་སྐྱིད་འཚོ་བའི་ཆེད་དུ་དཀའ་སྡུག་ཁྱད་དུ་བསད་ནས་མ་འོངས་པ་ལ་རེ་སྒུག་ཚད་མེད་བྱེད་ཀྱིན་ཡོད། ཡིན་ནའང་སྤྱི་ཚོགས་ཀུན་སྤྱོད་ངན་པའི་འོག་ཏུ་རང་ཉིད་བདེ་སྐྱིད་ཀྱི་འཚོ་བར་བརྩོན་པ་ལ་བཀག་འགོག་བྱེད་བཞིན་ཡོད། ཕྱོགས་གཞན་ཞིག་ནས་རྩོམ་པ་པོ་རང་ཉིད་ཀྱིས་མི་སྣ་ཞིག་གི་སྣང་བརྙན་གསར་བཟོ་བརྒྱུད་ནས་སྤྱི་ཚོགས་ཁྲོད་ཀྱི་འོས་འཚམ་མིན་པའི་སྣང་ཛུལ་དེ་དག་ལ་དགག་པ་བརྒྱབ་ཡོད། ཡང་ཕྱོགས་གཞན་ནས་ལྷ་སྐྱིད་དང་བདེ་མཚོ་སོགས་ལྟ་བུའི་བུད་མེད་རྣམས་ཀྱིས་རང་ཉིད་ཀྱི་ཕུགས་འདུན་བརྩོན་ལེན་བྱེད་པའི་ཁྲོད་དུ་དམིགས་པ་ལྟར་དུ་མངོན་འགྱུར་མ་བྱུང་རུང་རྩོམ་པ་པོས་དེ་དང་དེ་ལྟ་བུའི་སྙིང་སྟོབས་ལ་བསྔགས་བརྗོད་བྱས་ཡོད།
གཉིས། སྤྱི་ཚོགས་འཕོ་འགྱུར་གྱི་རྨ་ཁ།
རྩོམ་རིག་ལོ་རྒྱུས་སྟེང་། དུས་རབས་གང་ཞིག་ལ་མཚོན་ན། སྤྱི་ཚོགས་འཕོ་འགྱུར་བྱུང་བའི་སྐབས་སུ། དུས་རབས་དེའི་སྣང་ཚུལ་མཚོན་པའི་བརྩམས་ཆོས་དུ་མ་བྱུང་ཡོད། དེ་ཡང་གཅིག་བཤད་ན་རྩོམ་རིག་རང་སྟེང་གི་འགན་ཁུར་ཏེ། སྤྱི་ཚོགས་ལམ་ལུགས་ཀྱི་འགྱུར་ལྡོག་དེས་མི་རྣམས་ཀྱི་འཚོ་བ་དང་རིན་ཐང་གི་ལྟ་བ་སོགས་ལ་ཤུགས་རྐྱེན་ཐེབས་པའི་རྗེས་ཤུལ་སྐད་ཆའི་སྒྱུ་རྩལ་ལ་བརྟེན་ནས་བཀོད་ཡོད། དོན་གྲུབ་རྒྱལ་གྱི《རྒྱུ་འབྲས་མེད་པའི་མནའ་མ》ནི་སྤྱི་ཚོགས་འཕོ་འགྱུར་ཁྲོད་བོད་མིའི་མི་ཆོས་ཀུན་སྤྱོད་ཐད་ཀྱི་ཡིད་སྐྱོ་བའི་གནས་བབ་མཚོན་པའི་བརྩམས་ཆོས་ཤིག་ཡིན་ལ། ཀུན་ཏུ་བཟང་མོ་ཆུང་དུས་ནས་ཨ་མ་མེད་ལ། ཉམ་ཐག་གི་འཚོ་བ་དེ་ལོ་བཅུའི་གོད་ཆག་ཁྲོད་ལྷག་ཏུ་ཇེ་སྡུག་དང་གཏོར་བརླག་ཚབས་ཆེན་བཟོས་ཡོད། རྩོམ་པ་པོས་བཟོད་པ་ཕ་བུ་གཉིས་དང་བསོད་བྷེ་སོགས་ཀྱི་སྣང་བརྙན་གཡར་ནས་ང་ཚོར་དུས་རབས་ཀྱི་འཕོ་འགྱུར་འོག་གི་བྱུང་དང་འབྱུང་བཞིན་པའི་དངོས་ཡོད་ཀྱི་གནད་དོན་དག་དམར་རྗེན་དུ་བཏོན་ཅིང་། སྒྲུང་གཏམ་གྱི་མཇུག་ཏུ་བསོད་བྷེས་རང་གི་ཨ་མར་འགྱོད་བཤགས་བྱས་ཤིང་རྒན་རྒོན་གཉིས་བསྐྱངས་པ་དེས། ང་ཚོར་ཡབ་མེས་གོང་མ་ནས་བརྒྱུད་པའི་མི་ཆོས་ལུགས་སྲོལ་རྣམས་གནའ་བཟང་དེང་སྤྱོད་བྱེད་དགོས་པའི་གལ་ཆེན་སྐོར་གླེང་ཡོད།
གསུམ། དེང་རབས་སྤྱི་ཚོགས་ཁྲོད་ཀྱི་བསམ་གཞིག
དེང་རབས་ཅན་གྱི་གཞུང་ཆེན་དུ་ཞུགས་པའི་རྗེས་ནས། བོད་ཀྱི་སྤྱི་ཚོགས་ལ་ཕྱོགས་ཡོངས་ནས་འགྱུར་ལྡོག་ཆེན་པོ་བྱུང་ཞིང་། རྩོམ་པ་པོ་ཁོ་རང་ཉིད་དེང་རབས་སློབ་གསོ་མྱངས་པའི་བོད་ཀྱི་སློབ་ཆེན་སློབ་མའི་གྲས་ཤིག་ཡིན་པའི་ཆ་ནས། སློབ་མཐར་ཕྱིན་རྗེས། གྲོང་ཁྱེར་ནས་འདུག་པའམ་ཕྱིར་ཞིང་གྲོང་དུ་ལོག་རྒྱུ་ནི་གདམ་ཀ་ཆེན་པོ་ཞིག་ཏུ་གྱུར་ཡོད། 《འབྲུག་མཚོ》དང《བརྩེ་དུངས་ཀྱི་རྦ་རླབས》སོགས་སུ་དུས་རབས་འཕེལ་རྒྱས་ཀྱི་ངར་ཁ་རྒོད་པའི་དེང་གི་དུས་འདིར། ན་གཞོན་རྣམས་ལ་ལས་གནས་ཐད་ཀྱི་མཉམ་འཇོག་དགོས་ཚུལ་དང་མི་བཅའ་ཚུལ། དེ་བཞིན་རང་ཉིད་ཀྱི་རིན་ཐང་ཇི་ལྟར་མངོན་འགྱུར་བྱས་པ་སོགས་གླེང་ནས། ས་གནས་དང་གནས་བབ་གང་འདྲ་ཞིག་ཡིན་རུང་། རང་འགན་ཕྲག་ཏུ་བླངས་ནས་ནན་ཏན་དང་རྒྱུན་འཁྱོངས་བྱས་ཏེ་མི་རིགས་ལ་ཞབས་འདེགས་ཞུ་དགོས་ཚུལ་བསྟན་ཡོད།
མཇུག་བྱང་།
དོན་གྲུབ་རྒྱལ་ནི་བོད་ཀྱི་སྤྱི་ཚོགས་འཕེལ་འགྱུར་ཁྲོད་དུས་རབས་ཀྱི་དཀྱོགས་མཚམས་ཤིག་ཏུ་འཚོ་བའི་རྩོམ་པ་པོ་ཞིག་ཡིན་པས། ཁོང་གི་བརྩམས་ཆོས་ཀྱི་བརྗོད་དོན་གཙོ་བོ་ལས་ཀྱང་དུས་སྐབས་དེའི་སྤྱི་ཚོགས་རྣམ་པ་གསལ་བོར་བསྟན་འདུག ཁོང་གི་བརྩམས་ཆོས་བརྒྱུད་དེ་ང་ཚོས་དུས་སྐབས་དེའི་གནད་དོན་ཏེ། མི་དང་མིའི་བར་དང་གཉེན་དང་གཉེན་གྱི་བར། གོང་རིམ་དང་འོག་རིམ་བར་གྱི་འགལ་བ་སོགས་མངོན་སུམ་དུ་ཤེས་རྟོགས་བྱེད་ཐུབ། ཕྱོགས་མི་འདྲ་བའི་སྤྱི་ཚོགས་ཀྱི་གནད་དོན་དེ་དག་གིས་ཁོང་གི་སྒྲུང་གཏམ་གྱི་བརྗོད་བྱ་གཙོ་བོ་གྲུབ་འདུག་ལ། དེར་བརྟེན་ནས་ཁོང་གིས་སྤྱི་ཚོགས་ཀྱི་མུན་ནནག་ལ་ཐེར་འདོན་བྱས་ཏེ་རང་ཅག་སྤྱི་ཚོགས་ཀྱི་ནད་རྙིང་གང་ཡིན་པ་གསལ་བོར་བསྟན་འདུག མི་རྣམས་ལ་སྤྱི་ཚོགས་ཀྱི་གནད་དོན་དེ་གལ་ཆེན་ཡིན་པ་རྟོགས་སུ་འཇུག་འདོད་ཀྱི་རེ་འདུན་ཡང་མངོན་པར་མཚོན་འདུག དེ་ཡང་རྩོམ་པ་པོ་ཁོང་ཉིད་ཀུན་སྤྱོད་ཀྱི་ཚད་མཐོན་པོ་ཞིག་ན་འགྲེངས་ཡོད་པས། ཁོང་གི་ཕུགས་བསམ་དུ་མངོན་འདོད་ཀྱི་སྤྱི་ཚོགས་དང་དངོས་ཡོད་སྤྱི་ཚོགས་བར་དུ་བར་ཐག་ཤིན་ཏུ་རིང་བ་དང་། རང་ཉིད་ཀྱིས་འབོད་བརྡ་བཏང་བ་ལ་དེ་འབྲེལ་གྱི་འབྲས་བུ་བཟང་པོ་ཞིག་ཀྱང་མ་སྨིན་ལ། གཞན་ཕྱོགས་གང་ཐད་ནས་ཁོང་ཉིད་ལ་མི་དགའ་བའི་རྣམ་འགྱུར་སྟོན་མཁན་ཡང་གང་མང་ཞིག་བྱུང་ཙ་ན། མི་རིགས་ཀྱི་བྱ་གཞག་ལས་དོན་ལ་འབད་འབུངས་བྱེད་མཁན་གྱི་རྩོམ་པ་པོ་ཁོ་རང་ལའང་སྐྱོ་སྣང་དང་ཡིད་ཆད་ཀྱི་བསམ་བློ་ཞིག་ངང་གིས་སྐྱེས་པ་དང་། མཐའ་མཇུག་ཁོང་གི་མི་ཚེ་ཡང་རེ་ཆད་ཀྱི་སྐྱོ་སྣང་དེས་མཇུག་སྒྲིལ་བར་བྱས། དེ་ལྟར་ཤེས་རབ་ཀྱི་རྩལ་མཐོ་བའི་ན་གཞོན་རྩོམ་པ་པོ་ཞིག་དེ་ལྟར་འཇིག་རྟེན་འདི་དང་ཁ་བྲལ་བ་ནི་རང་ཅག་གི་ཕངས་སེམས་ཤིག་ཅི་ལ་མིན། ད་དུང་ཁོང་གི་སྒྲུང་གཏམ་དུ་ཕྱོགས་གཞན་པའི་ནང་དོན་ཡང་གང་མང་ཞིག་བཀོད་ཡོད། ཚིག་དོན་མདོར་དྲིལ་ན་ཁོང་གིས་མི་ཚེ་ཐུང་ངུ་ཞིག་གི་ནང་དུ་རང་ཅག་ལ་དུས་རབས་ཤིག་གི་སྙིང་སྟོབས་གསལ་བར་བསྟན་ཡོད་པས། དེ་ནི་ཁོང་གི་ཐུན་མོང་མ་ཡིན་པའི་རྟགས་ཤིག་རེད་འདོད་དོ།།
དཔྱད་གཞིའི་ཡིག་ཆ།
[1]དོན་གྲུབ་རྒྱལ། 《དོན་གྲུབ་རྒྱལ་གྱི་གསུང་འབུམ》པོད་གཉིས་པ། མི་རིགས་དཔེ་སྐྲུན་ཁང་། 1997
[2]ཆོས་སྐྱོང་། 《རང་གྲོལ་ཞིབ་འཇུག》ཀན་སུའུ་མི་རིགས་དཔེ་སྐྲུན་ཁང་། 2006
[3]དགུ་རོང་སྤུན་གྲོལ། 《རང་གྲོལ་ཞིབ་འཇུག》ཀན་སུའུ་མི་རིགས་དཔེ་སྐྲུན་ཁང་། 2011
[4]吕长发,胡金环著:《文学理论与文学批评》,科学出版社,2016年02月
[5]袁行霈著:《中国文学概论》(增订本),北京大学出版社,2010年01月
[6]李建中主编:《中国文学批评史》(第2版),武汉大学出版社,2015年08月
[7]蒋锋锋,鲁迅小说中人物形象的分析,人文社科,2010年12月,第4期
མཆན།
(1)《དོན་གྲུབ་རྒྱལ་གྱི་གསུང་འབུམ》པོད་གཉིས་པ། མི་རིགས་དཔེ་སྐྲུན་ཁང་། 1997ལོའི་ཟླ8པ། ཤོག་ངོས218པ།
(2)《དོན་གྲུབ་རྒྱལ་གྱི་གསུང་འབུམ》པོད་གཉིས་པ། མི་རིགས་དཔེ་སྐྲུན་ཁང་། 1997ལོའི་ཟླ8པ། ཤོག་ངོས242པ།
(3)《དོན་གྲུབ་རྒྱལ་གྱི་གསུང་འབུམ》པོད་གཉིས་པ། མི་རིགས་དཔེ་སྐྲུན་ཁང་། 1997ལོའི་ཟླ8པ། ཤོག་ངོས271པ།
(4)《དོན་གྲུབ་རྒྱལ་གྱི་གསུང་འབུམ》པོད་གཉིས་པ། མི་རིགས་དཔེ་སྐྲུན་ཁང་། 1997ལོའི་ཟླ8པ། ཤོག་ངོས7པ།
(5)《དོན་གྲུབ་རྒྱལ་གྱི་གསུང་འབུམ》པོད་གཉིས་པ། མི་རིགས་དཔེ་སྐྲུན་ཁང་། 1997ལོའི་ཟླ8པ། ཤོག་ངོས61པ།
(6)《དོན་གྲུབ་རྒྱལ་གྱི་གསུང་འབུམ》པོད་གཉིས་པ། མི་རིགས་དཔེ་སྐྲུན་ཁང་། 1997ལོའི་ཟླ8པ། ཤོག་ངོས63པ།
(7)《དོན་གྲུབ་རྒྱལ་གྱི་གསུང་འབུམ》པོད་གཉིས་པ། མི་རིགས་དཔེ་སྐྲུན་ཁང་། 1997ལོའི་ཟླ8པ། ཤོག་ངོས317པ།

robotstxt: allowed

filter: keep


text:
མཚོ་སྔོན་མི་རིགས་སློབ་གྲྭ་ཆེན་མོ། རྡོ་རྗེ་དོན་གྲུབ།
གནད་བསྡུས། དཔྱད་རྩོམ་འདིར་བོད་ཀྱི་དེང་རབས་བརྩམས་སྒྲུང་ཐུང་འབྲིང་ལས་ཅོ་ནེ་ཡུམ་ཚེ་རིང་གི་གསར་རྩོམ་སྤྱིའི་གྲུབ་འབྲས་དང་སྦྲགས་ཚབ་མཚོན་བརྩམས་སྒྲུང་འགའི་སྒྱུ་རྩལ་གྱི་ཁྱད་ཆོས་སྐོར་ལ་དཔྱད་པ་ཅུང་ཟད་བྱས་པ།
གནད་ཚིག དེང་རབས་བརྩམས་སྒྲུང་། ཅོ་ནེ་ཡུམ་ཚེ་རིང་། གསར་རྩོམ་སྒྱུ་རྩལ།
དང་པོ།ལོ་རྒྱུས་དང་གསར་རྩོམ།
ཅོ་ནེ་ཡུམ་ཚེ་རིང་ནི1977ལོའི་ཟླ3པའི་ཚེས18ཉིན་ཀན་སུའུ་ཞིང་ཆེན་ཀན་ལྷོ་བོད་རིགས་རང་སྐྱོང་ཁུལ་ཅོ་ནེ་རྫོང་ཆས་བུ་གཤིས་ནས་སྐྱེས།སྔ་གཞུག་ཏུ་ལྷོ་ནུབ་མི་རིགས་སློབ་ཆེན་ནས་སྐད་བརྡ་རིག་པའི་ཤེས་རམས་པ་དང་སི་ཁྲོན་སློབ་ཆེན་ནས་མཚན་ཉིད་རིག་པའི་འབུམ་རམས་པའི་ཆེད་ལས་སོགས་སྦྱངས་ཏེ་སློབ་མཐར་ཕྱིན།1996ལོ་ནས་གསར་རྩོམ་གྱི་ལམ་དུ་ཞུགས་ཤིང་།ད་ལྟའི་བར་དུ་བོད་རྒྱ་སྐད་རིགས་གཉིས་ཀྱི་ལམ་ནས་རིག་གཞུང་ཆེད་རྩོམ་དང་རྩོམ་རིག་བརྩམས་ཆོས་མང་པོ《ཆོས་ལུགས་རིག་པ་ཞིབ་འཇུག》དང《ཀྲུང་གོའི་བོད་རིག་པ》《ཏཱ་ཅ》《ཧྥང་ཚོ》《མི་རིགས་རྩོམ་རིག》《སྦྲང་ཆར》《བོད་ཀྱི་རྩོམ་རིག་སྒྱུ་རྩལ》སོགས་དུས་དེབ་སྟེང་བཀོད། སྔ་གཞུག་ཏུ་བོད་ཡིག་བརྩམས་སྒྲུང་གཅེས་བཏུས《སྡོམ་པ་སྲུང་བ》དང《གཟན་ཤམ་གྱོན་པའི་གཡག་རྭ》 ལྷུག་རྩོམ་གཅེས་བསྡུས་དེབ《ཁང་རྙིང》 རྒྱ་ཡིག་གི་འབུམ་རམས་པའི་དཔྱད་རྩོམ《བོད་ཀྱི་སྲོལ་རྒྱུན་རབ་རྟོག་བརྩམས་སྒྲུང་ལ་དཔྱད་པ》(རྒྱལ་ཁབ་སྤྱི་ཚོགས་ཚན་རིག་ཐེབས་རྩའི་རོགས་སྐྱོར་མ་དངུལ་ཐོབ)དང་སྒྲུང་རིང《སྤྲིན་པ་འཚོ་བའི་ཟིན་ཐོ》སོགས་དཔར་སྐྲུན་འགྲེམ་སྤེལ་བྱས།
དེང་གི་ཆ་འདིར་བོད་ཀྱི་དེང་རབས་བརྩམས་སྒྲུང་ལ་དཔྱད་པ་མང་པོ་ཞིག་སྤེལ་འདུག་ཅིང་། ན་གཞོན་རྩོམ་མཁན་ཚོས་སྨྱུག་རྒྱུན་གྱི་ཁ་ལོ་བར་མེད་སྒྱུར་གྱིན་དུ་རང་མི་རིགས་ཀྱི་དམངས་ཁྲོད་འཚོ་བའི་གཏིང་རུམ་བསྔོགས་ཤིང་། མི་གཤིས་ཀྱི་བློ་ཁ་སོགས་ལ་འཚོལ་ཞིབ་བྱས་ཏེ་རྩོམ་སྟངས་གསར་པའི་བརྩམས་སྒྲུང་གང་མང་ཞིག་མཐོང་རྒྱུ་འདུག ཉེ་དེང་གི་ཆ་གང་ནས་བཤད་ན་བོད་ཀྱི་བརྩམས་སྒྲུང་གསར་པའི་ཐབས་རྩལ་དང་སྒྱུ་རྩལ་གྱི་མཚོན་སྟངས།བརྗོད་བྱའི་ནང་དོན་གྱི་ཆ་གང་ནས་ཀྱང་ཅུང་ཐོད་བརྒལ་བྱུང་ཡོད་པ་རེད།དེ་བཞིན་ཅོ་ནེ་ཡུམ་ཚེ་རིང་ཡང1996ལོ་ནས་བཟུང་།རྩོམ་རིག་གསར་རྩོམ་གྱི་ལས་སུ་ཞུགས་ཤིང་། བརྩམས་སྒྲུང་གཙོར་བྱས་པའི་སྙན་ངག་དང་ལྷུག་རྩོམ།བསྒྱུར་རྩོམ་དང་གཞས་ཚིག་སོགས་བརྩམས་ཆོས་འབོར་ཆེན་བོད་ཁུལ་དང་ནང་ལོགས་ཀྱི་དཔེ་དེབ་སྟེང་དུ་བསྟུད་མར་སྤེལ། རེ་འགར་ཞིང་ཆེན་རིམ་པའི་རྩོམ་རིག་བྱ་དགའ་ཡང་ཐོབ་པར་མ་ཟད། ཀློག་པ་པོའི་སྡེ་ལ་གསལ་ཆ་ཡོད་ཅིང་དུངས་ཞེན་གྱི་འདུན་པ་འཁྲེང་སའི་རྩོམ་མཁན་ཞིག་ཏུ་གྱུར།
ཁོང་རང་རྩོམ་རིག་གསར་རྩོམ་གྱི་ལམ་དུ་ཞུགས་པ་ནས་བཟུང་། སྐད་གཉིས་ཀྱི་ལམ་ནས་རྩོམ་རིག་གསར་རྩོམ་ལ་སྨྱུག་མཚམས་ལྷོད་མ་མྱོང་ཞིང་། དངོས་ཡོད་ཀྱི་སྤྱི་ཚོགས་འཚོ་བའི་ཟུར་སྣེ་ཞིག་བདམས་ནས་བརྩམས་སྒྲུང་ཧྲིལ་པོའི་སྒྲིག་གཞི་ཞིག་གྲུབ་པའམ་རང་བྱུང་ཁོར་ཡུག་གི་སྣང་ཚུལ་དེ་ལས་མི་སྣའི་བསམ་སྤྱོད་དང་། འདུ་ཤེས་ཀྱི་འཛིན་སྟངས། སེམས་ཁམས་ཀྱི་འགྱུར་ལྡོག་སོགས་ཞིབ་ཕྲའི་བྱུང་རིམ་ལ་བརྟེན་ནས་མངོན་མཚོན་བྱས་ཡོད། དེ་ནི་རྩོམ་པ་པོས་སྤྱི་ཚོགས་འཚོ་བར་འགན་ཁུར་པ་དང་། སྤྱི་ཚོགས་འཚོ་བའི་ཁྲོད་དུ་གནས་པའི་གནད་གཞི་སོགས་ཟུར་མཚོན་བྱས་ཡོད་པ་རེད།
གཉིས་པ། ཚབ་མཚོན་བརྩམས་སྒྲུང་འགའི་སྒྱུ་རྩལ་གྱི་ཁྱད་ཆོས།
རྩོམ་པ་པོས་བརྩམས་སྒྲུང་ཁག་ཏུ་མི་སྣའི་སེམས་ཁམས་ཞིབ་འབྲི་གཙོར་སྤྱད་དེ་གཏམ་རྒྱུད་ཀྱི་ཁུངས་སྣེ་སྤྱི་ཚོགས་འཚོ་བའི་ཁྲོད་ཀྱི་དོན་དག་ག་གེ་མོ་ཞིག་དང་སྦྲེལ་ཏེ། མི་སྣའི་སྣང་བརྙན་འབྲི་བཞེངས་ཀྱི་ཐབས་རྩལ་དང་། སྐད་ཆའི་སྒྱུ་རྩལ་གྱི་མཚོན་ཐབས། དྲང་ལྡོག་ཕྱོགས་གཉིས་ཀྱི་མི་སྣའི་འགལ་འདུ་མཚོན་ཐབས་སོགས་ཀྱི་ཟུར་སྣེ་ཞིག་ནས་བརྩམས་སྒྲུང་སྤྱིའི་སྒྲིག་གཞི་ཞིག་གྲུབ་པར་བྱས་པའི་ཁྱད་ཆོས་ཀྱང་འདུག རྩོམ་པ་པོས་མཛེས་དཔྱོད་ལྡན་པའི་ངང་དུས་རབས་དང་མི་རིགས་ཀྱི་གཤིས་ཉམས་ལ་འཚོལ་རྟོགས་བྱས་ཏེ་རྩོམ་པ་པོའི་བརྩམས་ཆོས་ཀྱི་གཤིས་ཉམས་སམ་རྩོམ་པ་པོའི་གཤིས་ལུགས་སོགས་ཀྱིས་བརྩམས་སྒྲུང་ཁག་ཏུ་ཕུན་སུམ་ཚོགས་པའི་ཡན་ལག་ཏུ་གྱུར་འདུག 《རྩོམ་རིག་གི་རྣམ་བཤད་བློ་གསར་འཇུག་ངོགས》སུ“རྩོམ་པ་པོ་ཞིག་ལ་ཆ་བཞག་ནས་བཤད་ན།སྒྱུ་རྩལ་གྱི་གཤིས་ཉམས་མངོན་པར་གསལ་པ་ཞིག་ཐོན་ཐུབ་པ་བྱེད་རྒྱུ་དེ་ནི་རང་ལ་ཐུན་མོང་མ་ཡིན་པའི་གསར་རྩོམ་གྱི་རང་གཤིས་ཆགས་པའི་མཚོན་རྟགས་དང་མཛེས་དཔྱོད་ཁྱབ་ཁོངས་ལ་བཞག་པའི་ལེགས་སྐྱེས་ཤིག་ཡིན་པར་མ་ཟད་།བརྩམས་ཆོས་དེ་ཉམས་པ་མེད་པར་གནས་པའི་སྒྱུ་རྩལ་གྱི་ནུས་པའི་གནད་འགག་ཡིན།”①(པར་ངོས14པར་མཐུད་པ།)དེ་བཞིན《རྩོམ་འཇུག་རྣམ་བཤད》ཅེས་པར“བརྩམས་སྒྲུང་ཞེས་པ་ནི་མི་སྣའི་སྣང་བརྙན་གསར་བཟོ་བྱེད་པ་དང་།བྱུང་རིམ་འཕྱོར་འབྲི་བྱེད་པ་བརྒྱུད་ནས་རྒྱ་ཆེ་ཞིང་གཏིང་ཟབ་པའི་སྒོ་ནས་སྤྱི་ཚོགས་འཚོ་བ་མཚོན་པའི་དོན་གྱི་བྱུང་རབས་བརྗོད་པའི་བརྩམས་ཆོས་ཀྱི་རིགས་ལ་ཟེར”②ཞེས་གོ་དོན་བཞག་ཡོད་ལ། ཅོ་ནེ་ཡུམ་ཚེ་རིང་གི་བརྩམས་སྒྲུང་ཁག་ཏུ་མི་སྣའི་སྣང་བརྙན་བཞེངས་སྐྲུན་དང་བྱུང་རིམ་འཕྱོར་འབྲི་བཅས་ཀྱི་ལོགས་སུ་མི་སྣའི་ཞིབ་ཕྲའི་སེམས་ཁམས་འགྱུར་ལྡོག་གི་བཀོད་འབྲི་དེར་གཞན་དྲིང་མི་འཇོག་པའི་ཁྱད་ཆོས་ཤིག་འབུར་དུ་ཐོན་པར་བྱས་ཡོད།
སྤྱིར་འཛམ་གླིང་ཤར་ནུབ་ཀྱི་རྩོམ་པ་པོ་མང་ཐད་ནས་བཤད་ན་ཁོ་རང་ཚོར་ཆུང་དུས་ཀྱི་འཚོ་བའི་གོམས་གཤིས་སམ་ཁྱིམ་གྱི་སློབ་གསོ། སྤྱི་ཚོགས་འཚོ་བའི་ཤུགས་རྐྱེན་སོགས་ཀྱིས་རྩོམ་རིག་གསར་རྩོམ་གྱི་ལམ་ཁར་ཤན་ཤུགས་མི་དམན་པ་ཞིག་ཐེབས་ཡོད་པ་ཡིན་ཏེ།《རྩོམ་རིག་གི་རྣམ་བཤད་བློ་གསར་འཇུག་ངོགས》སུ“སྤྱི་ཚོགས་འཚོ་བ་ནི་རྩོམ་རིག་གིས་གཙོས་སྒྱུ་རྩལ་ཡོ་དོ་ཅོག་གི་མཚོན་བྱའི་ཡུལ་ཉག་ཅིག་ཡིན་ནའང་། དེ་ནི་རྙོག་འཛིང་ཆེ་ཞིང་གཏིང་མཐའ་མི་ལོན་པས་རེ་རེ་བཞིན་བློར་ཤོང་རྒྱུ་ནི་ཆེས་དཀའ་བ་ཞིག་ཡིན། དེས་ན་རྩོམ་རིག་གི་མཚོན་བྱར་དྲངས་པའི་སྤྱི་ཚོགས་འཚོ་བ་ནི་ཡོངས་ཁྱབ་ཀྱི་རང་བཞིན་ལྡན་པ་དང་།མཛེས་དཔྱོད་ཀྱི་རིན་ཐང་ལྡན་པར་མ་ཟད།རྩོམ་པ་པོས་དངོས་སུ་མྱོང་རྟོགས་བགྱིས་པ་ཞིག་ཀྱང་ཡིན་དགོས།”③དེ་བཞིན་དུ་ཅོ་ནེ་ཡུམ་ཚེ་རིང་ཡང་ཆུང་དུས་ཀྱི་སྤྱི་ཚོགས་འཚོ་བའི་གོམས་གཤིས་སམ་རང་ཁྱིམ་གྱི་ཆ་རྐྱེན་སོགས་རྒྱུ་རྐྱེན་གང་མང་ཞིག་གི་དབང་གིས་རྩོམ་རིག་གསར་རྩོམ་གྱི་སྙེག་ལམ་དང་།རྩོམ་གཤིས་སོགས་ལ་བག་ཆགས་ཟབ་མོ་ཞིག་བཞག་ཡོད་པ་རེད།
དེ་ཡང《རྩོམ་འཇུག་རྣམ་བཤད》ཅེས་པར“སྒྲིག་གཞི་ནི་རྩོམ་རིག་བརྩམས་ཆོས་ཀྱི་རྣམ་པའི་གྲུབ་ཆ་ཡིན་ཞིང་། རྩོམ་པ་པོས་འཚོ་བར་མྱོང་རོལ་དང་དཔྱད་འཇོག མི་སྣའི་སྣང་བརྙན་བཞེངས་སྐྲུན་དང་།བརྗོད་དོན་གཙོ་བོ་གསལ་མཚོན་བྱེད་པའི་དགོས་མཁོར་གཞིགས་ཏེ་རྩ་འཛུགས་བཀོད་སྒྲིག་བྱེད་རྒྱུ་དེ་ཡིན།”④ཞེས་བརྗོད་པ་ལྟར་དུ་ཅོ་ནེ་ཡུམ་ཚེ་རིང་གི་བརྩམས་སྒྲུང་ཁག་གི་སྤྱིའི་སྒྲིག་གཞི་ངོས་ཐད་ནས་བལྟས་ན་ཁོར་ཡུག་དང་བྱུང་རིམ་ནས་མི་སྣའི་སྣང་བརྙན་བཞེངས་སྐྲུན། རྩོམ་པ་པོས་སྒྱུ་རྩལ་བློས་བསླངས་སམ་དཔེ་འཇོག་གཟུགས་འགོད་སོགས་ཀྱི་ཁྱད་ཆོས་ཤིག་ཀྱང་སྐྲུན་པར་བྱས་ཡོད། དཔེར་ན།《སྡོམ་པ་སྲུང་བ》ལས“དགོང་དྲོའི་གྲིབ་རིས་ཡལ་མ་ཐག ཡངས་པའི་རྩྭ་ཐང་དུ་སྨག་གི་ལྭ་བ་ཇེ་མཐུག་ནས་ཇེ་མཐུག་ཏུ་འགྲོ་བཞིན་ཡོད། གྲུ་བཞི་ཤོ་འདྲའི་སྦྲ་ནག་གི་འདབས་སུ་འབྲི་དང་མཛོ་མོ་རྣམས་གོས་སྐུད་ཀྱིས་བརྒྱུས་པའི་གཟི་ཡི་ཕྲེང་བ་བཞིན་ནོར་རྡང་ལ་བསྟར་ཡོད་ཅིང་། རྟ་ཡི་འཚེར་སྒྲ་དང་ལུག་གི་འབའ་སྒྲ། ནོར་གྱི་ངུར་སྒྲ། མི་ཡི་ཀུ་ཅོ་སོགས་རིམ་གྱིས་འཇམ་ཐང་ངེར་སོང་ལ། བསིལ་འཇམ་གྱི་དྲི་བཞོན་དལ་གྱིས་ལྡང་བའི་ཤུགས་སྒྲའི་ཁྲོད་གསལ་ལ་མི་གསལ་བའི་ཁྱི་ཡི་ཟུག་སྒྲ་རེ་རླུང་གི་རྒྱུ་ཕྱོགས་དང་བསྟུན་ནས་རྣ་བའི་བུ་གར་ལྷུང་ཡོང་།”⑤ཞེས་པ་འདི་ལྟ་བུ་ཡིས་འབྲོག་ཐང་གི་དགོང་དྲོའི་ཁོར་ཡུག་གི་རྣམ་པ་དེ་གཟུགས་རིས་བཞིན་དུ་མངོན་མཚོན་བྱས་ཡོད། ཡང《སྡོམ་པ་སྲུང་བ》ལས“སྐད་མ་རྒྱག...... ”“ཨ་མ། ཅི་ཞིག་བྱུང་སོང་།”བྱིས་པ་དེས་ཨ་མ་འགུལ་ཙམ་ཡང་མི་བྱེད་པར་ཁ་མལ་ན་ལངས་འདུག་པ་མཐོང་བས། གདོང་ལ་ཐེ་ཚོམ་གྱི་ཉམས་ཤིག་ཤར་ནས་ཨ་མར་འཐམས་པ་གློད་ཅིང་། པྲ་ཆལ་སློང་བའི་ཚུལ་གྱིས་སེམས་ཆུང་བག་ཟོན་ལ་གནས་པའི་སྐལ་བཟང་གྲགས་པ་ལ་བལྟས་ནས“ཨ་ཁུ་གྲགས་པ། ངའི་ཨ་མ་ལ་ཅི་ཞིག་བྱུང་སོང”⑥ཞེས་དྲིས། སྤྱིར་མདོ་སྨད་ཁུལ་གྱི་སྐྱ་སེར་ཕོ་མོ་དང་གྲྭ་བཙུན་སོགས་ལྷ་ལྡན་དབུས་གཙང་ཆོས་ཀྱི་ཆོལ་ཁར་དད་སྟོབས་ཀྱིས་མཇལ་སྐོར་དུ་ཕྱིན་རྒྱུ་ནི་མི་ཚེའི་དོན་ཆེན་ཞིག་ཏུ་རྩི་བཞིན་ཡོད་ཅིང་། རྩོམ་པ་པོས་སྐལ་བཟང་གྲགས་པ་ལྟ་བུའི་དཔེ་མཚོན་ཅན་གྱི་གྲྭ་བཙུན་ཞིག་བཞེངས་སྐྲུན་བྱས་ཤིང་། གྲྭ་བཙུན་ཕུགས་སེམས་ཅན་དེ་དབུས་ལྡན་ལྷ་སར་འགྲོ་བའི་ལམ་བར་དུ་འབྲོག་ཁྱིམ་ག་གེ་མོར་ཨ་མཆོད་དུ་ཕྱིན་ཏེ།ཡོན་བདག་མ་ཚེ་རིང་ལྷ་མོ་དང་ཕན་ཚུན་སོ་སོའི་ནང་སེམས་ཀྱིས་སྒོམ་པའི་ཚུལ་ཁྲིམས་ཀྱི་སྡོམ་པ་ལས་ཟུར་མི་འདྲ་བའི་མི་སྣ་གཉིས་ཀྱི་ནང་སེམས་ཀྱི་འཕག་འཚག་དང་མི་གཤིས་ཀྱིས་བསླངས་པའི་བྱ་བྱེད་དེ་ཤུགས་བསྟན་གྱིས་རྟོགས་ཐུབ།《ཀྲུང་གོའི་དེང་རབས་སྒྲུང་གཏམ་པའི་གཏམ་གླེང》ལས“རྩོམ་རིག་ནི་མིའི་རིགས་ཡིན་ཞིང་། དེ་ནི་མི་གནས་པའི་རྣམ་པའི་ཕྱོགས་ཡོངས་དོ་ཁུར་དང་མི་གཤིས་ཀྱི་ཁ་ཕྱོགས་མངོན་ཚུལ་ཡིན། མི་གནས་པའི་རྣམ་པར་བར་ཁྱད་ཡོད་ལ། མི་གཤིས་ལ་ཡང་མི་མཐུན་པའི་བང་རིམ་ཡོད། འཁྱེར་སོ་མི་མཐུན་པའི་རྩོམ་རིག་དེ་ནི་མིག་ཟུར་མི་མཐུན་པ་ཡི་མིའི་མངོན་ཚུལ་དང་ཡང་ན་མི་གཤིས་ཀྱི་བང་རིམ་མི་མཐུན་པར་དོ་ཁུར་བྱེད་པ་ཡིན།”⑦ཞེས་བརྗོད་ཅིང་། ཅོ་ནེ་ཡུམ་ཚེ་རིང་གི་བརྩམས་སྒྲུང་ཕལ་ཆེ་བར་མི་སྣ་ཡི་ཞིབ་ཕྲའི་སེམས་ཁམས་ཞིབ་འབྲི་ལ་བརྟེན་ནས་མི་གཤིས་ཀྱི་ཁ་ཕྱོགས་སམ་མི་གཤིས་ཀྱི་བང་རིམ་དེ་མངོན་པར་མཚོན་པའི་རྣམ་པ་ཞིག་འདུག
ཅོ་ནེ་ཡུམ་ཚེ་རིང་གི་བརྩམས་སྒྲུང་ཕལ་ཆེ་བར་འབྲོག་ཁྱིམ་ག་གེ་མོ་ཞིག་གམ་དགོན་པའི་ཆོ་ག་ལྟ་བུ་སོགས་ཀྱིས་ཐིམ་ཡོད་ཅིང་། རེ་འགར་གཏན་འཇགས་ཀྱི་མི་སྣ་བཀོད་སྒྲིག་བྱེད་པ། དཔེར་ན། 《སྡོམ་པ་སྲུང་བ》དང《ཕྱིར་ལོག་པ》ལྟ་བུར་མི་སྣ་སྟེ། ཚེ་རིང་ལྷ་མོ་དང་མོའི་བུ་གདུགས་དཀར་བཀྲ་ཤིས་སོགས་གཏན་འཇགས་ཀྱི་མི་སྣ་ཡང་མཐོང་ལ།བརྗོད་བྱ་ཡང་མདོ་སྨད་རོང་མ་འབྲོག་ཁུལ་གྱི་འཚོ་སྟངས་དང་གནས་ཚུལ་གཞིར་བཅས། བོད་ཁུལ་གྱི་དངོས་ཡོད་འཚོ་བ་མཚོན་པ་དང་། ཡུལ་སྲོལ་གོམས་གཤིས་ཀྱིས་བསླངས་པའི་འགྲོ་འདུག་སྤྱོད་གསུམ། རིག་གནས་འཚོ་བ། ཆོས་ཀྱི་ཆོ་ག་བསྒྲུབས་ཚུལ་སོགས་ཐུན་མོང་དུ་བོད་ཀྱི་འཚོ་བ་མངོན་མཚོན་བྱས་ཡོད་ཅིང་། རྩོམ་པ་པོས་བརྩམས་སྒྲུང་དུ་འདི་འདྲའི་མི་སྣ་དང་བྱུང་རིམ། ཁོར་ཡུག་ཅིག་བཀོད་སྒྲིག་བྱེད་པ་དེར་རྩོམ་གཤིས་ཀྱིས་ཤུགས་རྐྱེན་ཐེབས་ཡོད་དེ། རྩོམ་པ་པོ་ཁོ་རང་འཚར་ལོངས་བྱུང་སའི་ཁོར་ཡུག་གི་ཤུགས་རྐྱེན། རིག་གནས་འཚོ་བའི་ཤུགས་རྐྱེན་སོགས་ཡོད་པར་མ་ཟད། སྤྱི་ཚོགས་འཚོ་བའི་ཤུགས་རྐྱེན་སོགས་ཀྱང་ཡོད་པ་རེད།
བརྩམས་སྒྲུང《འདས་མཆོད》ལྟ་བུ་ཡིས་ཨ་མདོ་ས་ཁུལ་གྱི་ཆོས་ཀྱི་ཆོ་གས་བསླངས་པའི་ཕན་ཚུན་བར་གྱི་འཁོན་འཛིང་དང་རུས་རྒྱུད་ཀྱིས་འཛིན་པའི་འཁོན་རེས་སོགས་དངོས་ཡོད་ཀྱི་འཚོ་བ་དངོས་དེ་མཚོན་ཡོད་ལ།རུས་རྒྱུད་འཁོན་འཛིང་གིས་བསླངས་པའི་གྱོང་གུད་དམ་གནོད་འཚེ་ནི་མིའི་རིགས་ཀྱི་འཚོ་བའི་བདེ་འཇགས་དང་འཕེལ་རྒྱས་ལ་བགེགས་རྐྱེན་བཟོ་བར་མ་ཟད།སྲིད་འབྱོར་རིག་གསུམ་སོགས་ཕྱོགས་ཡོངས་ལ་ཤན་ཤུགས་མི་ལེགས་པ་ཞིག་ཐེབས་ཀྱིན་ཡོད།རྩོམ་པ་པོས་ཉེ་འཁོར་གྱི་དོན་དག་ག་གེ་མོ་ཞིག་གི་བརྗོད་གཞི་ཞིག་ཁུངས་སྣེ་རུ་བཟུང་སྟེ།དངོས་དོན་དེ་རྩོམ་རིག་སྒྱུ་རྩལ་གྱི་ལམ་ནས་མངོན་པར་མཚོན་ཡོད། 《ཆུ་ཤོག》དང《སྲིབ་ལུང་ནང་གི་ཉི་འོད》《ཕྱིར་ལོག་པ》ལྟ་བུ་ཡིས་ཨ་མདོའི་རོང་འབྲོག་ས་ཁུལ་གྱི་ཕྱུགས་ལས་གཙོར་གཉེར་བའི་འབྲོག་པའི་འཚོ་བ་བརྗོད་པ་དང་ལོགས་སུ་ཁོར་ཡུག་སྲུང་སྐྱོབ་ཀྱི་གལ་ཆེན་རང་བཞིན་ཡང་ཤུགས་བསྟན་གྱིས་རྟོགས་ཐུབ་ལ།ཕ་ས་ཕ་ཡུལ་ལ་བདག་སྲུང་དང་དལ་འབྱོར་གྱི་མི་ལུས་རིན་པོ་ཆེ་ལ་གཅེས་སྤྲས་བྱེད་པ།རྒན་པར་བཀུར་བསྟི་དང་ཆུང་བ་བྱམས་ཀྱིས་སྐྱོང་བ།དགེ་ཚུལ་གྱི་སྡོམ་པ་བསྲུངས་ནས་རྣམ་དཀར་དགེ་བའི་ཕྱོགས་སུ་འབད་པ་སོགས་རང་ཤུགས་ཀྱིས་རྟོགས་ཐུབ།
ཅོ་ནེ་ཡུམ་ཚེ་རིང་གི་བརྩམས་སྒྲུང《གཞུང་རྒྱུགས་དང་བུད་མེད》《རྟ་རྒན་རྔོག་རིང་དང་རྟ་ལོའི་ལོ་གསར》སོགས་རེ་འགར་རྩོམ་པ་པོས་འབོད་པའི་ཐ་སྙད་དང་པོ་སྤྱད་ནས་བྲིས་ཤིང་། ང་ཚོ་ཀློག་པ་པོ་ཞིག་གི་ཆ་ནས་བལྟས་ཚེ། དོན་དམ་དུ་རང་ཉིད་ཀྱི་འཚོ་བའམ་འཆར་སྣང་། སྤྱོད་ཚུལ་སོགས་བྲིས་ཡོད་པ་ལྟ་བུའི་བདེན་སྣང་འབའ་ཞིག་བཅོས་མིན་དུ་སྐྱེ་རུ་འཇུག ན་གཞོན་སློབ་གཉེར་པ་ཞིག་གི་ཆ་ནས་བཤད་ན། སློབ་སྦྱོང་དང་རང་ཉིད་ལ་འཚམ་པའི་ལས་གནས་ཤིག་འཚོལ་རྒྱུ་ནི་གལ་ཆེན་ཞིག་ཏུ་བརྩི་སྟེ། ནང་སྒོས་སུ་སློབ་ཆེན་ནས་སློབ་མཐར་ཕྱིན་ཏེ་སྤྱི་ཚོགས་ལས་གནས་སུ་རྒྱུགས་སྤྲོད་པ་དེ་གལ་འགངས་ཆེ་བའི་གནད་གཞི་ཞིག་ཏུ་གྱུར་ཡོད། དཔེར་ན།《སེམས་ཁུར》དང《གཞུང་རྒྱུགས་དང་བུད་མེད》ལྟ་བུ་ནི་དེང་དུས་ཀྱི་སློབ་གཉེར་པར་འཕྲད་པའི་གནད་གཞི་དེ་མངོན་མཚོན་བྱས་པ་ལྟ་བུ་དཔེ་གཞི་གསོན་ཉམས་ལྡན་ཞིང་བྱ་བྱེད་ཀྱི་བཀོད་འབྲི་གསལ་བ་སོགས་ཀྱི་ཁྱད་ཆོས་ཀྱང་ལྡན་པ་རེད།
གཞན་ཡང་བརྩམས་སྒྲུང་ཕལ་ཆེ་བ་བབ་ཆགས་ཤིང་གནད་ལ་ཁེལ་བའི་དཔེ་འཇོག་གཟུགས་འགོད་ཀྱི་ཉམས་ཕུན་སུམ་ཚོགས་པ།ཡུལ་དུས་དང་མཐུན་པ། གཏན་ཆགས་བབ་ཅོལ། སྒྱུ་རྩལ་གྱི་བློས་བསླངས་མཚར་བ། མི་སྣའི་རགས་འབྲི་དང་ཞིབ་འབྲི་སོགས་བབ་བསྟུན་གྱིས་སྤྱད་པ། ཚིག་སྦྱོར་ལ་སྙན་ཆ་ལྡན་པ་སོགས་ཀྱི་ཁྱད་ཆོས་ལྡན་པར་མ་ཟད། ཁོར་ཡུག་དང་བྱུང་རིམ་བཀོད་འབྲི་ལ་བརྟེན་ནས་ཟུར་ཞིག་ནས་མི་སྣའི་བཞེངས་སྐྲུན་ལ་རོགས་འདེགས་བྱེད་པར་ཕྱར་བ་གྲུ་འདེགས་ཀྱི་ནུས་པ་ཐོན་ཡོད། །
———
ཟུར་བལྟའི་དཔྱད་གཞི།
①③《རྩོམ་རིག་གི་རྣམ་བཤད་བློ་གསར་འཇུག་ངོགས》བསོད་ནམས་དབང་ལྡན་དང་བུ་བཞི་གཉིས་ཀྱིས་བརྩམས། ཀྲུང་གོའི་བོད་ཀྱི་ཤེས་རིག་དཔེ་སྐྲུན་ཁང་གིས་བསྐྲུན། མཚོ་སྔོན་མི་རིགས་དཔེ་སྐྲུན་ཁང་གིས་དཔར་བཏབ། 1996ལོའི་ཟླ8པར་ཐོག་མར་བཏོན།
②④《རྩོམ་འཇུག་རྣམ་བཤད》རྣམ་སྲས་ཀྱིས་བརྩམས། མཚོ་སྔོན་མི་རིགས་དཔེ་སྐྲུན་ཁང་གིས2005ལོའི་ཟླ10པར་པར་དུ་བསྐྲུན།
⑤⑥《སྡོམ་པ་སྲུང་བ》སྦྲང་ཆར། 2006ལོའི་དེབ་གཉིས་པ།(སྤྱིའི་དེབ་གྲངས101པ) མཚོ་སྔོན་མི་རིགས་དཔེ་སྐྲུན་ཁང་གིས་པར་དུ་བསྐྲུན།
⑦ 《中国当代小说家群论》黄伟林著,中央编译出版社 2004年1月第1版第1次印刷


text:
རྣམ་དག་རང་འབྱུང་མཆོད་རྟེན་བཞི་ཡི་སྐོར་ལ་དྲི་བ།
རྩོམ་བྲིས་པ། ཁྱུང་གསེར་ཞུན། དྲི་བ་གཏོང་མཁན། ཧི་མ་ལ་ཡའི་རྒྱལ་སྲས།
དྲི་བ། སྟོན་པའི་རྣམ་ཐར་དང་འབྲེལ་བའི་སྟོན་པ་རབ་ཏུ་བྱུང་སའི་ ” རྣམ་དག་རང་བྱུང་མཆོད་རྟེན་བཞི་ ” ཞེས་པ་དེ་དག་གི་ཆག་ཚད་མདོ་རྒྱུད་སོགས་ནས་བྱུང་བའི་མཆོད་རྟེན་ཆ་བརྒྱད་དང་སུམ་ཅུ། ཅི་ཡང་སྤྲུལ་བའི་མཆོད་རྟེན་བརྒྱ་ཉི་ཤུ་སོགས་ཀྱི་ཁོངས་སུ་བྱོན་ནམ། ཡང་ན་ཆག་ཚད་གཞན་ཞིག་ཡིན་ནམ།
ལན། འདུལ་བ་གསང་ལུང་ལས། “ རང་འབྱུང་གི་མཆོད་རྟེན་བཞི་ནི། གཙོ་བོ་བཞི་ལས་སྤྲུལ་པའོ། །དེ་བཞིའི་དཀྱིལ་ན་ས་ལྷ་ལས་བཅས་པའི་མཆོད་རྟེན་ཞེས་བྱའོ། །ས་བཅུའི་ཟིལ་གྱི་གནོན་པའི་རྟགས་སུ་བང་རིམ་བཅུ་ཡོད་པ། རི་རབ་ཟུར་བརྒྱད་དང་ལྡན་པ། ཐེག་པ་རིམ་པ་དགུའི་དོན་གསལ་བའི་ཕྱིར། ཁྲི་འཕང་རྒུ་ཡོད་པ། ཏིང་ངེ་འཛིན་ཟག་པ་མེད་པ་གསེར་གྱི་མགུར་ཆུས་སྤྲས་པ། ཐེག་ཆེན་ཕྱོགས་རིས་མེད་པའི་བུམ་པ་ཀུན་ཏུ་ཟླུམ་པ། ཚད་མེད་བཞི་ཡི་བྲེ་ལེགས་རྒྱས་པ། ཐུགས་དཀར་ལམ་གྱི་སྲོག་ཤིང་དྲངས་པ། མི་འགྱུར་སྟོབས་ཀྱི་འཁོར་ལོ་བཅུ་གསུམ་འབར་བ། ཐུགས་རྗེ་བྱིན་རླབས་ཀྱི་ཆར་ཁེབ་སྙོམས་པ། བོན་སྐུའི་ཏོག་ལ་ཐབས་ཤེས་ཀྱིས་བྱ་རུ། རིག་གསལ་ཉི་ཟླའི་ཡེ་ཤེས་ཀྱི་བྱ་གྲི་ཆིབས་པ། འོད་ཟེར་གྱི་དར་བརྒྱད་ཕྱོགས་བཅུར་འཕྲོ་བ། དེ་ལ་ཕྱག་འཚལ་ལོ། །” ཞེས་སོགས་གསུངས་སོ།།


text:
༄༅།། འབེ་ལོ་ཚེ་དབང་ཀུན་ཁྱབ་ཤར་རྒྱལ་མོ་རོང་དུ་ཕེབས་པའི་ཟིན་བྲིས་ལ་དཔྱད་པ།
ཐུབ་བསྟན་ཕུན་ཆོགས།
དང་པོ། འབེ་ལོ་ཚེ་དབང་ཀུན་ཁྱབ་ཀྱི་ལོ་རྒྱུས་གནད་བསྡུས།
འབེ་ལོ་ཚེ་དབང་ཀུན་ཁྱབ་ནི་རབ་བྱུང་བཅུ་གཉིས་པའི་ས་ཁྱི་སྤྱི་ལོ་1718ལོའི་ཟླ་བ་བཅུ་གཉིས་པའི་ནང་། ཡབ་འབེ་སྒྲོལ་མ་མགོན་དང་། ཡུམ་བསོད་ནམས་སྒྲོལ་མ་གཉིས་སུ་སྲས་སུ་བོད་ཡུལ་མདོ་ཁམས་སྒང་དྲུག་ལས་མདོ་ཁམས་ཟལ་མོ་སྒང་དང་། སྨར་ཁམས་ཀེ་རེ་སྒང་གི་བར་ནུབ་ཟླའི་ཆུ་ཀླུང་ཆེན་པོའི་ངོགས་འགྲམ་གདན་ས་ཆེན་པོ་འོག་མིན་ཀརྨའི་གཙུག་ལག་ཁང་དང་ལེ་དབར་ཕྱེད་ཙམ་དང་། བཀྲ་ཤིས་ཟུར་མང་དགོན་དང་ལེ་དབར་ཙམ་འགྱང་བའི་བར་ལག་འབེ་རྫ་ཉིན་དམ་ཐོབ་སྒང་ཞེས་ལྷའི་དགེ་བསྙེན་འབེ་རྒྱལ་ཆབ་ལ་ལྗོང་བཀྲམ་གྱིས་བདེ་བར་སྐྱོང་བའི་ཡུལ་དེར་སྐུའཁྲུངས།
ཁམས་སྤྲུལ་ངག་དབང་ཀུན་དགའ་བསྟན་འཛིན་ནས་མཚན་ཀརྨ་རྡོ་རྗེ་ཞེས་གནང་། དགུང་ལོ་བདུན་གྱི་ཐོག་ཟུར་མང་ཀརྨ་བསྟན་འཛིན་དབང་ཕྱུག་གི་དྲུང་དུ་ཡོངས་རྫོགས་དགེ་བསྙེན་གྱི་སྡོམ་པ་ཞུས་ཏེ་མཚན་ཀརྨ་ཀུན་ཁྱབ་ཏུ་གསོལ། དེ་ནས་བཟུང་ཡི་གེ་འབྲི་ཀློག་ནས་བཟུང་བསླབ་གཉེར་གནང་། དགུང་ལོ་དགུའི་སྟེང་བཀྲ་ཤིས་ཟུར་མང་དགོན་དུ་མྱེས་རིན་པོ་སངས་རྒྱས་རིན་ཆེན་གྱི་དྲུང་དུ་བསྐྱལ་ནས་ཀར་ལུགས་ཀུན་རིག་གི་སྒྲུབ་དཀྱིལ་སོགས་ཆ་ག་ཆོས་སྤྱོད་ཕལ་ཆེར་བློའཛིན་གནང་། དགུང་ལོ་བཅུ་གཉིས་ཀྱི་ཐོག་ཏུ་ཁུ་བོ་ནས་དགུ་མཐའི་ས་རིས་ཀྱི་རི་མོ་བསླབ་པར་མཛད་ཅིང་བྱེད་རྩིས་ཀྱི་ལྔ་བསྡུས་དང་ཞལ་ལུང་གྲུབ་རྩིས་ཀྱི་རི་མོ་བསླབ་སྟེ་ལི་ཐུ་རྩོམ་བསྒྲིག་གནང་། དགུང་ལོ་བཅུ་གསུམ་པའི་ཟླ་བ་དང་པོར་ཁུ་བོའི་དྲུང་ནས་ཞ་ལུའི་བཤད་སྦྱར་སྟེང་ནས་སྒྲ་ཀ་ལཱ་པའི་ས་རིས་ཀྱི་རི་མོ་བསླབས་པས་བྱང་ཆུབ་པར་གྱུར། ཞར་བྱུང་དུ་སྡེབ་སྦྱོར་རིན་འབྱུང་དང་ངོ་མཚར་རྟོགས་བྱེད་ཀྱི་རི་མོ་བསླབས། དེ་ལོའི་བྱེད་གྲུབ་ཀྱི་ལི་ཐུ་ཉ་སྟོང་གི་གཟའ་ལྔ་བཅས་གཞུང་ལྟར་བཟོས། དགུང་རང་ལོ་བཅུ་བཞི་པར་ལྷ་ལུང་རི་ཁྲོད་དུ་བསྟན་འཛིན་སྤྲུལ་སྐུ་དང་ཁུ་བོ་བཅས་པའི་དྲུང་དུ་ཟླ་ཤས་བསྡད། གཞུང་དང་རིག་གནས་འགའ་ཞིག་ལ་བསླབ་གཉེར་གནང་། དགུང་ལོ་བཅོ་ལྔ་པའི་ཆུ་བྱི་སྤྱི་ལོ་1732སོན་སྐབས། བདུད་རྩི་དིལ་ཏུ་ཆོས་འབྱུང་ཕེབས་པར་ཞལ་དཁྱིལ་ཐོག་མར་མཇལ་ཞིང་ཕྱག་དབང་ཐོབ། དེ་ནས་རྡོ་ནང་དུ་ཕེབས་ནས་ཟླ་བ་དྲུག་ཏུ་བསྡད། ཐུན་མཚམས་རྣམས་སུ་སྔགས་འཆང་སྙིང་པོའི་དྲུང་ནས་ཨ་རཱ་གའི་གཏོ་སྐོར་གྱི་ལུང་རྣམས་ཞུས། དགུང་ལོ་བཅུ་དྲུག་པའི་ཆུ་གླང་སྤྱི་ལོ་1733སོན་སྐབས་སི་ཏུ་ཆོས་འབྱུང་ཀརྨ་ལྷ་སྟེང་ཕེབས་པར་མཇལ། ལྷ་སྟེང་གི་གཙུག་ལག་ཁང་དུཐོག་མར་འཇམ་དབྱངས་བརྟན་པའི་འཁོར་ལོའི་རྗེས་གནང་ནས་བཟུང་སྒྲུབ་ཐབས་རྒྱ་མཚོའི་རྗེས་གནང་རྣམས་དང་། ཀར་ལུགས་བདེ་མཆོག་ལྷ་ལྔ་དང་ཕག་མོ་ལྷ་ལྔ་ཀུན་རིག་གི་དཀྱིལ་འཁོར་གྱི་དབང་རྣམས་ཞུས། དགུང་ལོ་བཅུ་བདུན་པའི་ཤིང་སྟག་སྤྱི་ལོ་1734ལོར། ཟུར་མང་དགེ་ལྡན་ངེས་ལེགས་གླིང་གི་ཁྲི་སྤྲུལ་བློ་བཟང་རྣམ་རྒྱལ་ལ་ཕར་སྒྲ་ཀ་ལཱ་པའི་ས་རིས་ཀྱི་རི་མོར་བསླབས། ཚུར་ལ་ཕུག་ལུགས་པའི་སྐར་རྩིས་འགའ་རེ་ཚུར་བསླབས། དགུང་ལོ་བཅུ་དགུ་བའི་མེ་འབྲུག་སྤྱི་ལོ་1736ལོར་དང་ཁུ་བོ་གཞོན་པ་འོད་ཟེར་ཡང་སྐུ་གཤེགས་པའི་ཕྱག་རྫས་རྣམས་དགེ་ཕྱོགས་ལ་འགྲོ་ངེས་བྱས། དེ་ནས་དཔལ་སྤུངས་སུ་ཕེབས་ནས་རྗེ་དབོན་ཀརྨ་དང་། བསམ་གཏན་སྐུ་མཆེད་མཇལ། ལོ་དེར་དཔལ་སྤུངས་སུ་བཞུགས་ནས་མགོན་པོ་བེར་གྱི་བསྐང་གསོལ་ཆེན་མོ་དེ་བློའཛིན་བྱས། ཀར་ལུགས་ཀྱི་འདོན་ཆོག་རྣམ་ལ་བྱང་ཆུབ་པར་བསླབས། དགུང་ལོ་ཉེར་གཅིག་ས་རྟ་ལོའི་སྤྱི་ལོ་1738པའི་གནམ་ལོ་གསར་ཚེས་ཀྱི་དབོ་ཟླའི་ནང་དེར་༧འཇམ་མགོན་བླ་མ་མཁན་སློབ་སྦྲགས་མ་དང་། རྗེ་དབོན་ཀརྨ་ནས་ཀྱི་གསང་སྟེ་སྟོན་པ་མཛད་དེ་གྲངས་ཚང་བའི་དགེ་འདུན་གྱི་དབུས་སུ་ཚིག་གསུམ་གྱི་བསྙེན་པར་རྫོགས་པ་ཐོབ། མིང་སྔར་གྱི་དེ་ལ་ཚེ་དབང་སྦྱར་ཏེ་ཀརྨ་ཚེ་དབང་ཀུན་ཁྱབ་ཅེས་མིང་གཞན་ལས་རིང་བ་འདི་གནང་།
དེ་ནས་སི་ཏུའི་རིན་པོ་ཆེའི་མདུན་ནས་ཞྭ་དམར་སྤྱན་སྔའི་ཡིག་ཆ་ལྟར་རླུང་སེམས་གཉིས་མེད་ཀྱི་ཁྲིད་དང་། པཎ་ཆེན་གྱི་ཡིག་ཆ་ལྟར་སྒྲོལ་དཀར་ཚེ་ཁྲིད་དང་། རིག་འཛིན་ཆེན་པོའི་བདེ་ཆེན་ཞིང་སྦྱོང་གི་ཁྲིད་རྣམས་དང་། སྙན་ངག་མེ་ལོང་མའི་དོགས་གཅོད་ཐར་ཐོར་ཞུས། དེ་ནས་རྒྱལ་མོ་རོང་གི་ཚ་ཀོར་རྒྱལ་པོས་འབོད་པ་ལྟར་རྒྱལ་རོང་དུ་གདུལ་བྱ་ཕེབས། དགུང་ལོ་རང་ལོ་ཉེར་གཉིས་པའི་ས་ལུག་སྤྱི་ལོ་1739ལོསརྒྱལ་རོང་བསམ་གཏན་དགོན་དང་། ཁྲོ་ཆུ་ཤུ་བྷ་དགོན་སོགས་སུ་ཕེབས། དགོན་སྡེ་དེ་དག་གི་གྲྭ་བཙུན་རྣམས་རབ་བྱུང་གི་སྡོམ་གནང་ཞིང་། ཀར་ལུགས་པའི་འདོན་ཆོས་རྣམས་བློ་འཛིན་བྱེད་བཅུག རྒྱལ་རོང་དུ་སྡོད་རིང་རྣམས་སུ་ཤི་འདྲེས་བརློམས་པའི་སྐྱ་སེར་མང་པོ་གདོན་ནད་གྲོལ་བར་བྱས། གདུལ་བྱ་ཕལ་ཆེར་ལ་དབང་ལུང་དང་། ཆོས་ཁྲིད་གནང་། སླར་དཔལ་སྤུངས་སུ་ཕེབས་ཏེ་བསྟན་དོན་ཁོ་ནས་དུས་འདའ་བར་མཛད།
དབོན་ཀརྨ་བསམ་འཕེལ་སྐུ་གཤེགས་སྐབས་དབོན་གཏན་ལྕགས་རར་པར་སྐུ་མདུན་བཅར་ནས་ཐུགས་གསོས་རྟ་ཞིག་ཕུལ། ལོ་དེའི་དཔྱིད་ཀར་རྗེ་དབོན་ཀརྨའི་དྲུང་ནས་ཆགས་མེད་པའི་སྦྱོར་དཀྱིལ་བཅུ་གཉིས་ཀྱི་དབང་དང་། ཉིད་ཀྱིས་མཛད་པའི་སྡོམ་གསུམ་གྱི་ལུང་རྣམས་ཞུས། དེ་ནས་སླར་ཡང་ཛམ་ཐང་དང་རྒྱལ་རོང་སོགས་སུ་ཕེབས་ཏེ་ཡུལ་སོ་སོའི་གདུལ་བྱ་རྣམས་སྨིན་པོར་གྱི་ལམ་ལ་བཀོད་པས་དད་གུས་ཚད་མེད་ཐོབ། དུས་དེར་ཆི་འདུ་ཧའི་འགྲུལ་པ་ཡུན་ནན་དུ་སོང་བའི་ངག་ལས་༧སྐུ་ཞབས་རྣམ་གཉིས་འཇང་ཡུལ་དུཕེབས་པའི་(ས་སྟག་1758ལོར་ཡིན་པར་འདྲ)སྐད་ཆ་གསལ་པོ་ཐོས། དེ་ནས་ཕུན་ཚོགས་རྫོང་དུ་རྣམ་རྒྱལ་སྟེང་གི་ཀར་དགོན་བཙུགས། བཙུན་ཁྲལ་བརྒྱབསྔུས། ཀར་ལུགས་པའི་འདོན་ཆོག་སྤྱི་རྒྱུག་ཉེར་མཁོ་རྣམས་དང་། ཀར་གླིང་ཞི་ཁྲོ་ཐོས་གྲོལ་གྱི་དབང་ལུང་བྱས། བེར་ནག་ཅན་གྱི་མགོན་ཁང་བཙུགས། རྟེན་གཏོར་ཟངས་མ་བརྡུང་སྟེ་དངུལ་གྱི་རྒྱན་སོགས་བཅོས། དེ་དང་སྟབས་གཅིག་ཏུ་རྒྱལ་རོང་ཤུ་སྙ་དགོན་གྱི་རྟེན་གཏོར་ཡང་བཅོས།
དགུང་ལོ་ཞེ་གཅིག་པའི་ས་ཡོས་སྤྱི་ལོ་1759ལོར་སྒ་སྐྱེ་རྒུ་མདོར་ཕེབས་སྐབས་དཔལ་ཐང་ནས་འདན་གཞུང་དུཆས་ཏེ་དྲན་ཐང་དུ་དཔོན་བསོད་ནམས་མགོན་པོ་དང་མཇལ། དེ་ནས་མེ་རེ་དགོན་གྱི་ཁང་པ་ཞིང་སོགས་རྩིས་བླངས་ཏེ་རྣམ་རྒྱལ་གླིང་དུ་སླེབས། དུས་དེར་རྗེ་དབོན་ཀརྨ་ཞིང་དུ་གཤེགས་པའི་སྐད་ངན་ཐོས། དེ་ནས་ཚོས་ལ་བརྒྱུད་དེ་ཤར་དཔལ་སྤུངས་དགོན་དུ་འཇམ་མགོན་བླ་མ་དང་མཇལ། ཐོག་མ་ཉིད་ནས་རྒྱ་རྩིས་གསར་འགྱུར་སྐོར་གྱི་ཚེ་རྩིས་སོགས་ཀྱི་དཔེ་ཆ་གནང་སྟེ་རྩིས་སྐོར་གྱི་དྲི་བཤད་འགའ་རེ་གནང་བྱུང་། འབྲས་རྩིས་སྐོར་དང་བག་རྩིས་སྐོར་སོགས་གསར་བསྒྱུར་ཞུས། དེ་ནས་རྒྱ་ཡི་མཁས་པ་ཆེན་པོ་རོ་སྤུ་གསན་གསིན་གྱིས་བསྒྲིགས་པའི་ས་དཔྱད་སྐོར་དཔེའུ་རིས་བཅས་ཀྱི་སྐོར་པུསྟི་ཀ་གཅིག་ཀྱང་གསར་འགྱུར་ཞུས། གཞན་ས་དམིགས་སྐོར་གྱི་པུསྟི་གཅིག་གི་མཛུབ་ཁྲིད་ཀྱང་གནང་།
འདི་ཡན་ཀུན་ཁྱབ་ཉིད་ཀྱིས་མཛད་པའི་རང་རྣམ་ལ་གཞིར་བཟུང་ནས་བཀོད་པ་ཡིན། འདི་མན་ཡུལ་མི་དང་དགོན་པའི་བླ་སྤྲུལ་དག་གིས་ངག་སྒྲོས་ལྟར་ཅུད་ཟད་སྤྲོས་པར། བླ་མ་འདི་ནི་རིགས་ལམ་ཤུགས་མཉེས་པོ་ཡིན་སྟབས་དུས་རྒྱུན་སི་ཏུ་ཆོས་འབྱུང་ལ་ཡང་རིགས་ལམ་གྱིས་རྩོད་པ་སློང་གི་ཡོད་པ། མཆེད་གྲོགས་ཉམས་ལེན་ཅན་རྣམས་ལའང་རྟག་པར་ཉམས་སད་པའི་ཆེད་དུ་ངན་སྨྲས་དང་། ཁ་བཤད་སོགས་ཀྱིས་ཉམས་ལེན་གནང་སྨིན་ཡོད་མེད་བརྟག་ཅིང་ཡོད་པར་ཟེར། སི་ཏུ་ཆོས་འབྱུང་སྐུ་གཤེགས་པ་དང་སྐུ་གདུང་མཆོད་རྟེན་བཞེངས་རྒྱུའི་ལ་ཐུགས་བརྩོན་ཆེན་པོར་གནང་། སི་ཏུའི་རང་རྣམ་གྱི་རྩོམ་འཕྲོ་དེའི་མཇུག་བསྐྱངས། ཁོངེ་གིས་མཛད་པ་གཙོ་བོར། སྐུ་ཚེ་གང་པོ་སི་ཏུ་ཆོས་འབྱུང་གི་ཕྲིན་ལས་པ་གཙོ་བོར་གནང་ཞིང་། རྩིས་དང་། སྒྲ་རིག་པ། རིགས་ལམ་སོགས་ལ་ལྷག་པར་མཁས། གསུང་ཅོམ་སྐོར་ལ། ཀརྨ་ཚང་ཆོས་འབྱུང་རབས་འབྱམས་ནོར་བུའི་ཟླ་ཤེལ། ཀུན་རིག་དང་། མི་འཁྲུགས་སོགས་ཀྱི་ཆོ་བ་ཁི་རྣམ་བཤད་སྣ་ཚོགས། གྲུབ་མཐའ་སོ་སོའི་བཞེངས་ཚུལ་གྱི་རྣམ་གཞག པཎ་ཆེན་དཔལ་ལྡན་ཡེ་ཤེས་དང་གླེང་མོལ་བྱས་པའི་ཟིན་བྲིས་སོགས་བརྗོད་བྱ་ཐུན་གྱི་ཁྱད་ཆོས་ཡོད་པའི་གསུང་རྩོམ་འགའ་ཞིག་བཞུགས་ཡོད། ཕུག་ལུགས་རྩིས་ཀྱི་བསྟན་བཅོས་བེ་དཀར་ལ་དགག་པ་དང་། གཡུ་ཐོག་རྣམ་ཐར་བཀའ་རྒྱ་མ་ལ་དགག་པ་བཅས་ཡོད་འདུག་ཀྱང་ཡོད་པ་ད་ལྟར་ཐོབ་དཀའ་བར་གྱུར་འདུག
ཁོ་བོའི་བླ་མའི་གསུང་རྒྱུན་ལྟར་ན། སི་ཏུའི་ཡང་སྲིད་པདྨ་ཉིན་བྱེད་དབང་པོ་སྐུ་འཁོར་རྣམས་དང་འབྲེལ་ཡག་པོར་མ་ཆགས་པར་དགོན་པ་ལས་ཟུར་དུ་ཐོན་ཏེ་དགོན་པའི་སྟོད་ཕྱོགས་དེར་ཆུ་མིག་འགོ་མ་ཟེར་བའི་ཆུ་འགོ་ཞིག་ཡོད་པ་དེའི་གོང་དེ་བར་ཞིག་སྐུ་མཚམས་བཞུགས་ཏེ་སྐུ་ཚེ་མཇུག་དེར་རྫོགས་འདུག ཁོང་དགོང་མོར་གཟིམ་པའི་སྐབས་སུ་རི་འགོ་དེ་མར་དགོན་པའི་ཆུ་ཁར་མགོ་གཏད་དེ་གཟིམ་ཞིང་ཡོད་པར། དགོན་པའི་བླ་གྲྭ་གཞན་རྣམས་ཀུན་ཁྱབ་ཀྱིས་དགོན་པ་ལ་མཐུ་བཏང་ཞིང་ཡོད་པར་དོགས་ནས། དགོན་པ་འདི་ཁྱོད་རང་གི་བླ་མའི་དགོན་པ་ཡིན་སྟབས་མཐུ་ཟོར་མནན་གཏད་སོགས་བྱ་མི་རུང་པའི་བསླབ་བྱ་བྱས་པར། ཁོང་གིས་ཁོ་བོ་མི་ཚེ་གཅིག་ལ་ང་རང་གི་རྩ་བའི་བླ་མ་ལ་རྐུབ་བསྟན་མ་མྱོང་། དེས་ན་ད་ལྟ་བླ་མའི་སྐྱ་གདུང་དགོན་ནང་དུ་བཞུགས་སྟབས་ངས་མགོ་བོ་དེར་གཏད་དེ་ཉལ་ཞིང་ཡོད་ཅེས་གསུངས་པ་རེད། ཅེས་བཤད་སྲོལ་ཡོད་འདུག སྐུ་གཤེགས་པའི་རྗེས་སུ་སྐྱ་གདུང་རྗེ་ཉིད་ཀྱི་ཕ་ཡུལ་ཟུར་མང་རྡོ་དགོན་དུ་ཡར་གདན་འདྲེན་ཞུས་པ་རེད་འདུག
དེ་ལྟར་སི་ཏུ་ཆོས་འབྱུང་སྐུ་གཤེགས་པའི་རྗེས་སུ་ཡང་སྲིད་སྐུ་འཁོར་དང་མ་འཆམ་པ་དང་། ལྷག་པར་པདྨ་ཉིན་བྱེད་དབང་པོ་ལ་སི་ཏུ་ཆོས་འབྱུང་ལྟ་བུའི་ཐུགས་རིག་གི་རྣམ་དཔྱོད་མེད་པ་དགོངས་པའི་ཐུགས་མ་དགྱེས་པར་བྱུང་ཚུལ་ལ་བརྟགས་ན། ཁོང་སི་ཏུ་ཆོས་འབྱུང་སྐུ་གཤེགས་རྗེས་དུས་ཡུན་རིང་ཙམ་ཞིག་ཞལ་བཞུགས་ཡོད་པར་གསལ། དེས་ན་ཕལ་ཆེར་སྤྱི་ལོ་1790པའི་ནང་ཙམ་ཞིག་ལ་སྐུ་གཤེགས་ཡོད་པར་འདྲ།
གཉིས་པ། འབེ་ལོ་ཉིད་ཀྱི་ཟིན་བྲིས།
(སྤྱི་ལོ་1738 )དེ་ནས་རྒྱལ་མོ་རོང་གི་ཚ་ཀོར་རྒྱལ་པོས་བླ་མ་དང་ལྷ་རྗེ་འབོད་པའི་མི་རྣམས་བྱུང་ཞིང་། བདག་དེར་བླ་མ་ལ་སོང་གསུངས་ཏེ་ཕ་ཡུལ་དུ་ཕ་མ་ལ་འཕྲད་སར་སོང་། མདའ་ནགས་དགོན་མཆོག་རིག་འཛིན་ཚང་དུ་སླེབས། སྔར་ལུགས་ལྟར་ཉེ་དག་ཕྲན་ཚེགས་བས་མི་གྲལ་དུབརྩི་བ་ནི་ག་ལ་ཡོད། རྗེ་སྟོད་ཚེ་དབང་གྲགས་པ་དང་མཇལ། སྔར་བདག་གི་སློབ་དཔོན་ཡིན་ཀྱང་། དེ་ནས་འཆི་མེད་མཛོད་ཀྱི་རྟགས་བསྡུ་དང་། རྒྱ་རྩིས་གསར་མའི་སྐོར་རྣམས་ཕར་ཕུལ་བས་དགྱེས་ཚོར་ཆེན་པོ་མཛད། ཁོང་གིས་བདག་ཇོ་རུ་ཨ་གེ་སར་ཡོང་བ་མཁྱེན་པའི་བཀུར་བཟོས་ཆེན་པོ་གནང་ཞིང་གནས་བཅུའི་ཐང་སྐུ་ངོ་མཚར་ཅན་གྱི་རྫོང་བ་བཏབ་པ་སོགས་མཛད། དེ་ནས་རང་ཁྱིམ་དུ་ཕ་མ་དང་འཕྲད་ལ་དེ་ནས་སློབ་དཔོན་ཆོས་གྲགས་མཇལ་སྟེ་ཕྱི་ཕྱག་འཚལ། དེ་ནས་རྔོག་གཞུང་དུ་ཟུར་མང་དྲུང་སྤྲུལ་རིན་པོ་ཆེ་དང་མཇལ། དེ་ནས་རིམ་བཞིན་དངུལ་མདར་རྗེ་དབོན་བསམ་གཏན་དང་མཇལ། དེ་དུས་སྡེ་དགེ་བླ་མ་ཕུན་ཚོགས་བསྟན་པ་བཞུགས་འདུག་ཀྱང་མཇལ་ཕྱག་སོགས་མ་བྱས། དེ་ནས་དཔལ་སྤུངས་སུ་སླེབ། དེ་སྐབས་སྐུ་ཞབས་གཉིས་ལྷ་ལུང་ཁུག་ཏུ་དཔོན་བསོད་ནམས་མགོན་པོས་སྤྱན་དྲངས་པར་བཞུགས། དེ་ནས་ཞག་ཤས་ནས་སྐུ་ཞབས་ལྷན་རྒྱས་ཀྱང་ཕེབས་བྱུང་ཞིང་། རྒྱ་ཡི་ལི་ཐུའི་སྐོར་རྣམས་ཞུས། གནས་བརྟན་བཅུ་དྲུག་གི་རིག་གཏད་སོགས་མཁོ་དབང་ཁ་ཤས་ཞུས། དེ་ནས་ཡབ་སྲས་གཉིས་ཀརྨ་ལྷ་སྟེང་དུ་ཕེབས་སོང་། རྔེ་དབོན་ཀརྨའི་དྲུང་ནས་མ་མགོན་དང་འཁོར་ལྔའི་རྗེས་གནང་སོགས་ཞུས། (སྤྱི་ལོ་1738 )དེ་ནས་ཟླ་བ་དགུ་པའི་ཚེས་གསུམ་ལ་ངེད་དང་ལྷ་རྗེ་ཚེ་རིང་དབང་རྒྱལ་བཅས་རྒྱལ་རོང་དུ་སོང་། རོག་གཏམ་དུ་སྡེ་དགེ་འདི་པ་བཞུགས་འདུག་པ་མཇལ། འགྲོ་རྫོང་སོགས་གནང་། དེ་དུས་འདི་པ་ཁྲི་ཟུར་ཡིན། དེ་ནས་ཧོར་ཁོག་བརྒྱུད་དེ་རྡོ་སྨད་དུ་སླེབ། དཔོན་མགོན་པོ་ལྷུན་གྲུབ་དང་འཕྲད། རྗེས་གནང་ཞིག་ཞུས་སོང་། དེ་ནས་འཛམ་ཐང་ནས་བརྒྱུད་དེ་རྒྱལ་མོ་རོང་གི་སྡེ་འགོར་སླེབ། ཚ་ཀོ་རྒྱལ་པོའི་བསུ་མ་ཡིན་ཟེར་བའི་ཕྱར་ནག་ཅན་གཉིས་བྱུང་། དེ་ནས་ཕུན་ཚོགས་རྫོང་དུ་སླེབ། རྒྱལ་པོ་ཚེ་དབང་ནི་རྒྱ་ནག་བྲག་སྒོར་ཕེབས་སོང་འདུག ཁོང་གིས་དཔལ་ཇོ་མོ་ནང་པའི་བསྟན་པ་རྒྱ་ཆེར་འཛུགས་པའི་སྐབས་སུ་འདུག་མོད། བླ་མ་ཀུན་དགའ་ལགས་ཀྱང་རྒྱབ་སོར།(རྒྱབ་སོར་ནི་རྗེས་སུ་ཞེས་པའི་ཡུལ་སྐད་ཡིན།)བདག་གིས་དབང་ལུང་རྣམས་ཞུས་ཤིང་བཀའ་དྲིན་ཅན་ཡིན་ན་ཡང་ཐུགས་དམ་སྨར་བ་ཙམ་ལས་གྲུབ་མཐའི་གནད་ནི་ཅི་ཡང་མཁྱེན་གི་མི་འདུག ངག་དབང་ཕྲིན་ལས་སྐུ་སྐྱེ་ནི་གང་ཡང་ཤེས་མཁན་ཡིན་རྒྱུར་འདུག་ཅིང་། ཇོ་ནང་པའི་སྔགས་ཆོག་རྣམས་ཀྱི་འདོན་ལག་ལེན་ནི་འཇམ་རྡོར་དང་ཞང་ཐར་སོགས་དྲག་རྒྱུར་འདུག་ཅིང་། ཇོ་ནང་པའི་མདོ་སྔགས་ཀྱི་གནད་ཇི་བཞིན་མཁྱེན་མཁན་ནི་འཇམ་མགོན་བླ་མ་ཁོ་ནར་འདུག་པ་ཁོ་རང་ཆོས་མ་ཤེས་པའི་བླུན་ལས་ཁོ་ནར་གོ་བྱུང་ངོ་།། གཞིས་གཉེར་བས་སྣེ་ལེན་འབྲིང་སྟོད་ཙམ་བྱས།
དེ་ནས་ལྕོག་རྩེའི་ཕོ་བྲང་ནས་རིམ་པར་སོ་མང་མཁར་དུ་སླེབས། སྣེ་ལེན་བཟང་པོ་མི་བྱེད་པའི་ཐོག་ཏུ་སྟོང་སྒྲོབ་ཆེན་པོས་བསྡིག་བཞིན་དུ་ཁང་པ་གོག་པོ་ཞིག་ཏུ་ཞག་མ་ལྔ་ཙམ་དུ་བཞག ལྷ་རྗེ་ནི་ཐུགས་རྒྱལ་ཆེར་བཞེངས། དེ་ནས་ཕོ་བྲང་དུ་འགྲོ་ཆོག་པར་བྱུང་ཞིང་སྐབས་དེར་རྒྱལ་པོ་ཡང་ཤིན་ཏུ་བསྙུན་ཚབས་ཆེ་སྐོར་རེད་འདུག དེ་ནས་ལྷ་རྗེས་རྒྱལ་པོ་ལ་རྩ་ལྟ་སྨན་སྦྱིན་འདྲ་པྱེད་པའི་སྐབས་བྱུང་སོང་བེར་རྒྱལ་པོས་བླ་མ་འདི་སུ་ཡིན་སོགས་བཀའ་འདྲི་གནང་བར་ལྷ་རྗེས་བླ་མ་ཟེར་བ་འདི་བན་གཟུགས་ཤིག་རེད། དཔལ་སྤུངས་པའི་གྲྭ་པ་དང་སི་ཏུ་ཚང་གི་སློབ་མ་འདྲ་ནི་ཡིན། སྤྱིར་འདི་རིགས་བདག་གི་ངོ་ཤེས་པ་དང་རྒྱུས་མེད་ཞུས་འདུག དེ་ནས་ངེད་ལ་རྒྱལ་པོའི་སྐུ་རིམ་ཚེ་སྒྲུབ་གྱིས་ཟེར་བར་དཔལ་སྤུངས་ཀྱི་གྲྭ་བ་རྣམས་ཀྱིས་ཚེ་དཔག་ལྷ་དགུ་བྱས་ན་དགའ་ཟེར་བས། དེའི་ནུབ་མོ་ཚེ་དཔག་ལྷ་དགུའི་སྒྲུབ་དཀྱིལ་དེ་བློ་ལ་བཟུང་། ཞག་བདུན་དུ་ཚར་གཉིས་རེ་བཏང་། དེ་ནས་རྒྱལ་པོ་ལ་ཞག་བདུན་དུ་དབང་རེ་བསྐུར། ལྷ་རྗེ་དང་ངེད་བཅས་ཀྱི་ཕ་ཡུལ་གང་ཡིན་སོགས་ཡང་ཡང་འདྲི་འདུག་པ་ངེད་ཀྱི་རྒྱུ་མཚན་སྔ་སོར་ལྷ་རྔེ་རང་གི་ཞུས་འདུག་པ་དེ་རང་ཞུས་དག་ཕེར་ངེས་དང་། ལྷ་རྗེ་ལ་བསྟོད་ར་ཡང་ཆེ་ཞུས། རྒྱལ་པོ་ཡང་བསྙུན་དྭངས་སོང་། དེ་ནས་ཟླ་བ་དགུར་ཕོ་བྲང་དུ་བསྡད་དེ་སྐུ་རིམ་འདྲ་གང་དགོས་བསྒྲུབ། རྒྱལ་པོ་སྐུ་ཡོན་ཆེ་བར་བརླམ་འདུག་ཅིང་། བདུད་འདུལ་བའི་ཞིང་སྐྱོང་སྐོར་ལ་འདོད་གསོལ་འདྲ་བརྩམས་པ་འགའ་རེ་ཡང་མཛད་འདུག སྤྱིར་ཐུགས་རིག་ནི་ཤིན་ཏུ་བཟང་བར་འདུག་པས་ཡུལ་དེ་ན་སློབ་དཔོན་མཁས་པ་མེད་པ་མ་གཏོགས་སྐུ་ཡོན་རྒྱ་ཆེར་ཡོང་རིགས་སུ་འདུག་གོ ཡང་རྒྱལ་པོས་ཁོ་བོ་སློབ་གཉེར་འདྲ་ནི་མཁས་པ་ཡིན་རྒྱུ་དང་། ནང་དོན་སྐོར་གྱི་ཉམས་ལེན་མེད་ཚུལ་གསན་འདུག་པས། གཏམ་དེ་སུ་ཞིག་གིས་སྨྲས་པ་ཡིན་རུང་དྲང་པོའི་གཏམ་དུ་སྣང་ཞིང་། རྒྱལ་པོ་ནས་ཕྱག་ཆེན་གྱི་ཁྲིད་དགོས་གསུངས་བྱུང་བར་བདག་ལ་ནང་དོན་སྐོར་གྱི་ཉམས་མྱོང་འདྲ་མེད་ཚུལ་དང་། འོན་ཀྱང་རྒྱལ་པོའི་གསུང་མི་བཟློག་པའི་ཕྱིར་ཕྱག་ཆེན་གྱི་ཁྲིད་ཞུས་ན་ཆོག་ཚུལ་དང་བཅས། ཐུན་མོང་མིན་པའི་སྔོན་འགྲོ་རྣམས་ཀྱི་ཁྲིད་ཞུ་རྩིས་ཀྱི་ཐོག་མར་སྐྱབས་འགྲོའི་ཁྲིད་དང་བཤད་པ་ཅི་ཤེས་ཀྱི་རྒྱས་བཤད་ཉིན་རེ་ཐུན་རེ་ཙམ་བཤད། མདོ་སྔགས་ཀྱི་ཆོས་ཐམས་ཙད་སྐྱབས་འགྲོར་འདུས་ཚུལ་དང་། སྙིང་པོའི་ཉམས་ལེན་རྣམས་ཀྱང་དོན་དམ་པའི་སྐྱབས་འགྲོ་ཡིན་ཚུལ་སོགས་དང་། དེ་ནས་སེམས་བསྐྱེད་ཀྱི་ཁྲིད་ཀུན་རྫོབ་དང་དོན་དམ་སེམས་བསྐྱེད་ཀྱི་དབྱེ་བ་ཀུན་རྫོབ་ལ་ཡང་སྨོན་འཇུག་གཉིས་དང་། ཐེག་པ་ཆེན་པོའི་རྩ་བ་ཡིན་ཚུལ་དང་། སེམས་བསྐྱེད་དང་བྲལ་བའི་གསང་སྔགས་ཀྱིས་གནོད་སྦྱིན་དང་སྲིན་པོ་འགྲུབ་ཚུལ་དང་། དོན་དམ་སེམས་བསྐྱེད་ཡིན་ཚུལ་སོགས་ཞག་པོ་བཅོ་ལྔ་སྐོར་བཤད། དེ་སྐབས་ལུང་འདྲེན་རྣམས་བློ་ལ་བཟུངས་ཏེ་ངེས་པར་སྦྱོངས། རྒྱལ་པོས་ཀྱང་སྐྱབས་འགྲོའི་དོན་རྣམས་བློ་ཡུལ་དུ་ཤར་བའི་རྟོགས་འབུལ་འདྲ་མཛད་བྱུང་། སེམས་བསྐྱེད་སྐོར་གྱི་ཞིབ་ཆ་བྱེད་ལོང་མ་བྱུང་། ཐེག་ཆེན་ཤིང་རྟ་གཉིས་ཀྱི་སེམས་བསྐྱེད་ཀྱི་ཆོ་གའི་ཁྱད་པར་སོགས་བོད་སྤྱིའི་ལུགས་དེ་འདྲའི་རྗེས་ཟློས་ཙམ་བྱེད་པ་ལས་དེ་སྐབས་ཞབས་པད་བསྟེན་ཡུན་ཐུང་བས་མདོ་ཕྱོགས་ཀྱི་སློབ་གཉེར་ཞུ་བ་མ་བྱུང་སྟབས་སྨན་པ་རང་ལའང་ལྗགས་རིང་པོ་ཡོད་གི་མེད་ཟེར་བའི་དཔེ་དེ་ཡིན། དབྱངས་འཆར་དུས་སྦྱོར་གྱི་མོ་རྩིས་པས་ལེགས་ཉེས་ཐོག་ཏུ་འཁེལ་བ་ཤ་སྟག་བྱུང་།
དེ་ནས་རང་ལོ་ཉེར་གཉིས་(ས་ལུག173 )པར་ཁམས་སུ་བསམ་གཏན་དགོན་དུ་བོས་པར་སོང་། དེ་ནས་ཁྲོ་ཆུ་ཤུ་སྙ་དགོན་དུ་སླེབ། བཙུན་ཁྲལ་དྲུག་ཅུའི་སྐོར་བསྔུས་འདུག་པ་རྣམས་རབ་བྱུང་བྱས་ཤིང་། ཀར་ལུགས་པའི་འདོན་ཆོས་རྣམས་བློ་འཛིན་བྱེད་བཅུག བདག་གིས་ཚེ་རིང་མའི་བསྒྲུབ་པ་ཆགས་མེད་པའི་ལུགས་ལྟར་ཟླ་བ་གཉིས་ཙམ་བྱས་རྟགས་མཚན་ཡང་ལེགས་རབ་བྱུང་། ལར་གྱི་རྒྱལ་རོང་དུ་སྡོད་རིང་རྣམས་སུ་ཤི་འདྲེས་བརློམས་པའི་སྐྱ་སེར་མང་པོ་དང་། འཕར་བ་དང་བྱ་གླག་གིས་བ་ཟོག་དང་ཕག་ཕྲུག་དང་། རེའུ་ལ་འཚེ་བ་རྣམས་ལ་བཀའ་བགོ་རེ་ཙམ་བྱས་པས་ཀྱང་འཕྲལ་དུ་ཕན་པ་དང་། སྲུང་ནུས་པ་སོགས་སྦྲང་མ་སེར་ཆུང་དང་། མོ་སྟོན་ཕག་མགོ་སོགས་ཀྱི་གནའ་སྒྲུང་གི་རྗེས་སུ་བྱེད་པ་ཁོ་ན་བྱུང་ཞིང་ཟང་ཟིང་གི་དངོས་པོ་ཆར་འབབ་པ་ལྟར་གྱུར་མོད་ས་ཕྱོགས་དེའི་སྐྱེ་བོ་རྣམས་༧འཇམ་མགོན་བླ་མའི་ཕྲིན་ལས་འཇུག་པའི་སྐལ་བཟང་ཅན་བདག་གི་བློ་ཡི་པདྨོ་སད་པའི་རྐྱེན་ཙམ་གྱུར་པ་ཡིན་ཤས་ནི་ཆེ།བ དག་ལ་དེ་འདྲའི་ནུས་པ་ཅི་ལ་ཡོད།
དེ་ནས་ཡང་སོ་མོ་མཁར་དུ་རྒྱལ་པོ་ནོར་བུའི་དྲུང་དུ་སོང་། ཚེ་རིང་མའི་བཀའ་གཏད་སོགས་མཁོ་དབང་འགའ་རེ་བྱས། ལོ་ཁ་ཤས་ནང་ཀཿ་ཐོག་པའི་གྲ་རྫུན་བླ་མའི་མིང་ཅན་རྣམས་ཀྱིས་མི་ཆོས་བླ་མའི་རྫུན་གྱིས་རྒྱལ་པོ་དབུ་བསྐོར་ཏེ་དཔལ་ཡུལ་པའི་ཆོས་བརྒྱུད་རྣམས་ཀཿ་ཐོག་པའི་ཆོས་བརྒྱུད་ལ་བསྒྱུར་བའི་སྐབས་སུ་འདུག་པ་ལྷ་རྗེ་ངེད་བཅས་གྲོས་བྱས་ཏེ་བཀའ་བརྒྱད་བདེར་འདུས་དང་། བླ་མ་དགོངས་འདུས། རད་གླིང་གུར་དྲག་དང་ཕུར་པ་རྣམས་ཀྱི་བྲིས་སྐུ་རྒྱལ་པོའི་བོད་ཚད་རེ་བཞེངས་པར་བསྐུལ། བདག་གིས་རབ་གནས་ཞུས་པས་མཁའ་ལ་འཇའ་སྤྲིན་ཤར་བ་དང་། བྱ་རྒོད་ལྡིང་བ་རྣམས་བྱུང་། ཐང་སྐུའི་རྒྱབ་ཏུ་སྔར་སྲོལ་ལྟར་ལོ་དར་བཞིན་སྒྲུབ་མཆོད་ཆག་མེད་འཛུགས་དགོས་པའི་མནའ་ཚིག་གིས་ཡི་གེ་ལ་བདག་གི་ཐེལ་ཙེ་ཡོད་པ་ཞིག་བྲིས། ཉང་ལུགས་བཀའ་བརྒྱད་བདེར་འདུས་དང་། རད་གླིང་དྲག་དམར། རད་གླིང་ཕུར་པ། བླ་མ་དགོངས་འདུས་ཀྱི་འཆར་ཀའི་ཟོར་བཟློག་དང་། ཀར་གླིང་གི་ཞི་ཁྲོ་རྣམས་ཀྱི་བཀའ་རྒྱ་བཀྲོལ་སྟེ་དཔལ་ཡུལ་པའི་གྲྭ་རྒྱུན་རྣམས་ལ་ཡབ་མེས་ཀྱི་སྲོལ་ལྟར་དེ་རྣམས་ཀྱི་སྒྲུབ་མཆོད་འཛུག་བཅུག དེ་སྐབས་བདག་ཁྲག་རླུང་འདྲ་མོ་ཞིག་གིས་ཅུང་ཟད་ན། དཔལ་ཡུལ་པའི་བླ་གྲ་རྣམས་ཐུགས་དགེས་ཆེན་པོས་ཆང་། ཕག་ཤ ཁུར་བ་རྣམས་དང་། དངུལ་དང་རས་སོགས་ཀྱི་རྙེད་བཀུར་དུ་མའི་དངོས་གྲུབ་ཀྱང་བྱུང་།
དེ་ནས་སླར་ཁྲོ་ཆུ་པ་སྟོད་ནས་བརྒྱུད་ཁྲོ་ཆུ་ཤུ་བྷ་དགོན་དུ་སླེབ། བཙུན་ཆུང་རྣམས་ལ་དབང་ལུང་ཕྲན་ཚེགས་བྱས། བར་དེར་རྒྱལ་པོ་སྐྱ་མཆེད་ནང་འཁྲུགས་ཤོར་བར་ཆེད་དུ་ཧུའི་དྭ་ཞིང་རྣམས་ཀྱིས་འདུམ་བྱས་པ་ལ་རྒྱལ་པོ་ཚེ་དབང་གིས་མ་བརྩིས་པས་རྒྱ་དམག་ཕྱུར་ཏེ་རྒྱལ་པོ་ཚེ་དབང་དཀྲོངས་ནས་ཏཱ་ཞིང་གཉིས་ཀྱི་ནང་སོ་ཀུན་དགའ་ཆོས་འཕེལ་རྒྱལ་ཆས་བཞེས་ཏེ་ཚེ་དབང་གི་མལ་དུ་བཞུགས་དགོས་པའི་བཀའ་ལུང་སྦྱར་འདུག་པས་བསླབ་པ་ཡར་ཕུལ་དགོས་པས་ངེད་རང་ཤོག་གསུང་པའི་བོང་(བང)ལི་བྱུང་བས་སོ་མང་མཁར་དུ་རྒྱལ་པོ་ནོར་བུ་མཇལ།
ནང་སོའི་བསླབ་པ་ཡར་བླངས་དཀོན་མཆོག་སྐྱབས་ཞེས་བཏགས་ཏེ་རྫི་འགགས་ཏུ་ཕེབས་སོང་། ཇོ་ནང་པའི་བསྟན་པ་ནི་བྱང་ཕྱོགས་ཤམྦྷ་ལར་འཕུར་ཏེ་ཀཿ་དཔལ་གྱི་བསྟན་པའི་མེ་རོ་བསླངས། དེ་ནས་རྒྱལ་པོ་ཐུགས་བཞེད་ལྟར་ལོ་ཉི་ཤུ་སྐོར་གྱི་གཟའ་ལྔའི་ཉ་སྟོང་གི་ལི་ཐུ་བཅོས། དབྱངས་འཆར་ཚེས་རྩིས་ལ་བསྟེན་པའི་སྐུ་གེགས་སོགས་བརྩིས། བདུད་འདུལ་བའི་གཏེར་བྱོན་ཐུགས་རྗེ་ཆེན་པོ་ནམ་མཁའ་རྒྱལ་པོའི་རིལ་བུ་སྒྲུབ་པའི་ལྟ་གོན་ལ་ཨ་མ་གཅིག་སོགས་ཀྱི་ཕབ་རྟ་བྱས་ཏེ་རིལ་བུ་བསྒྲིལ། བུམ་བསྒྲུབ་ཀྱི་གྲལ་དུ་ཕྱིན་པས་དབང་ལུང་མ་ཐོབ་པའི་དོན་གྱིས་ཞིང་སྐྱོང་གི་ཆོ་འཕྲུལ་རྨིས་ལྟས་འཚུབས་པས་ཞིང་སྐྱོང་གི་གསོལ་ཀ་ཞིག་བཏང་། གཏེར་སྟོན་འདི་ལ་མོས་པ་ཆེར་མེད་ཅིང་གཏེར་ཆོས་ལ་བརྟགས་ཏེ་ཟོབ་ཆོས་ཤིག་སྙམས་པ་ཡང་ཤར་མོད། དེ་དུས་ཅུང་ཟད་ངེད་བློ་གྲོས་ཀྱི་ན་ཚོད་བྱིས་པར་གྱུར་པས་ལན་འདུག་ཅིང་ཕྱིས་རྗེ་བཙུན་དཔའ་བོ་སྤྲུལ་པའི་སྐྱ་དང་མཇལ་སྐབས་ཁྱོད་ཀྱི་བསམ་པ་དེ་ཤིན་ཏུ་རྣམ་སྨིན་ལྕི་བས་བཤགས་དགོས་གསུངས་ཏེ་ཡིད་ཀྱིས་བཤགས་པ་ཕུལ། བཛྲ་གུ་རུ་དང་ཐོད་ཕྲེང་རྩལ་གྱི་ངེས་དོན་གྱི་རྩལ་བཤད་འདི་བྱས་པས་རྗེ་དཔའ་བོ་རིན་པོ་ཆེ་འང་ཐུགས་ཤིན་ཏུ་དགེས་པ་རང་མཛད་སོང་།
དེ་ནས་འཇམ་མགོན་བླ་མ་ལྷོ་སྨད་དུཕེབས་པ་དང་། སྡེ་དགེའི་སྐུ་ཚབ་མགོན་པོ་བཀྲ་ཤིས་ཆི་འདུ་ཧུར(རྒྱ་ནག་ཁྲེན་ཏུར)འགྲོ་ལམ་ཚ་ཁོར་ནས་བཏོད་བྱུང་པས་བོད་དུ་འགྲོ་བའི་དགོངས་པ་ཞུས་ཏེ་སྡེ་དགེའི་སྐུ་ཚབ་དང་ངེད་བཅས་ལ་སྟོན་མོ་དང་གནང་སྦྱིན་རྒྱས་པར་གནང་སྟེ་རིམ་པས་རྫི་འགགས་ཏུ་སོང་། ལམ་དུ་ལྕོག་རྩེ་རྒྱལ་པོ་ལ་དབང་བཀའ་ཞིག་བྱས་གནང་སྦྱིན་བཟང་པོ་མཛད་བྱུང་། རྫི་འགག་ཏུ་སླེབ། རྒྱལ་པོ་དཀོན་མཆོག་སྐྱབས་དང་མཇལ། ཞག་བཅུ་སྐོར་བསྡད།
དེ་ནས་རྒྱལ་པོ་ཁག་བཞིའི་སྐྱེལ་མི་སོགས་སུམ་བརྒྱ་སྐོར་བྱས་ཏེ་མགོ་ལོག་སྨད་བརྒྱུད་ནས་རྡོ་སྨད་ཀ་ནང་ཟེར་བ་ཞིག་ཏུ་འཇམ་མགོན་བླ་མ་དང་རྗེ་དབོན་ནོར་བུ་བསམ་འཕེལ་བཅས་མཇལ། རྒྱལ་རོང་ཕྱོགས་ནས་བྱུང་བའི་དཀོར་རྫས་རྣམས་ཆུད་ཟོས་མེད་པར་ཚང་མ་སྐུ་མདུན་དུ་ཕུལ། བདག་རྡོ་སྨད་དུ་བསྡད། འཇམ་མགོན་བླ་མ་སྨར་དུ་ཕེབས་སོང་། དེ་ནས་མི་རིང་བར་འཇམ་མགོན་བླ་མ་ཡང་ཕེབས་བྱུང་། དེར་ཀརྨ་པ་ཞྭ་དམར་ནག་དང་རིག་འཛིན་ཆེན་པོ་འཇམ་མགོན་སི་ཏུ་བཅས་ཀྱི་མཚན་དང་འདོད་གསོལ་སོགས་ལེགས་སྦྱར་བྱས་པའི་ཝརྟུ་པའི་ཡི་གེར་བྱས་པའི་ཀླུང་རྟའི་པར་ཞིག་འདུག་པ། གཉེར་པ་དགེ་ལེགས་ཀྱིས་འདི་ཀུན་ཁྱབ་ཀྱིས་བོད་སྐད་དུ་བསྒྱུར་ནུས་ཞེས་ཞུས་འདུག་པར་༧སྐུ་ཞབས་ནས་ཁོ་ལ་དེ་འདྲའི་སྒྲ་ཡི་བྱང་ཚད་མེད་འགྲོ་གསུངས་པར། བདག་གིས་ལེགས་པར་དཔྱད་དེ་མཐའི་ཤ་ལོ་ཀ་གཅིག་མ་གཏོགས་བོད་སྐད་དུབསྒྱུར་བས་འཇམ་མགོན་བླ་མས་བསྔགས་བརྗོད་ཅུང་ཟད་གནང་འདུག སྐབས་དེར་དཔོན་མོ་ཚང་དུ་སོག་བཟློག་པའི་ཀིང་ཀང་གི་དགྲ་མནན་ཞིག་བྱས། དེ་ནས་སྐུ་ཞབས་དྲུང་ནས་མགོན་པོ་བེར་ལྕམ་དྲལ་དང་། རྣམ་སྲས། ཞིང་སྐྱོང་། དམ་ཅན། སྲིན་མགོན་སྔགས་བདག་རྣམས་ཀྱི་རྗེས་གནང་དང་། རིན་འབྱུང་ནང་ནས་ཤཱཀྱ་རཀྵི་ཏའི་མན་ངག་སྐོར་གྱི་རྗེས་གནང་རྣམས་ཞུས། བླ་མ་དཔལ་སྒྲུབ་ཀྱིས་བཞེད་ངོར། ཇོ་བོ་རྗེའི་ལུགས་ཀྱི་མི་འཁྲུག་གི་སྒྲུབ་ཐབས་ཀྱི་རྣམ་བཤད་ཉུང་ངུ་འདི་བརྩམས་པས་རྗེ་དབོན་ནོར་བུ་བསམ་འཕེལ་གྱིས་བདག་ལ་བསྔགས་བརྗོད་དུ་མ་གནང་། དེ་ནས་སྐུ་ཞབས་སྒར་པ་རྡོ་སྟོད་ནས་ཡིད་ལྷུང་དང་ཁྲོ་ལ་བརྒྱུད་ཕེབས་པ་དང་བསྡེབས་ནས་དཔལ་སྤུངས་སླེབ། རྗེ་དབོན་ཀརྨ་མཇལ་ཏེ་དངུལ་རྡོ་ཚད་སོགས་ཕུལ། ཐུགས་དགྱེས་ཚོར་དཔག་མེད་མཛད།
དེ་ནས་ཕ་ཡུལ་དུ་ཕ་མ་དང་གཉེན་འབྲེལ་བ་རྣམས་དང་འཕྲད་པར་འགྲོ་གཤམས་ཀྱིས། འཇམ་མགོན་བླ་མའི་དྲུང་དུ་ཁོ་བོ་ལ་བོ་གདོང་པའི་རྒྱུད་སྡེ་སྤྱི་རྣམ་ཞིག་གི་གོ་ཁྲིད་ཅིག་ཞུ་ཞིང་དེ་ནས་ཟུར་མང་དུ་སྡོད་ཅིང་བར་བར་དུ་སྐུ་མདུན་ལ་མཇལ་བར་སླེབ་ཡོང་ཞུས་པས། རྗེ་ཡི་ཞབས་ནས་ད་ནས་བཟུང་འདིར་འདུག་དགོས་ཚུལ་དང་། སྒྲ་ཙནྡྲའི་འགྲེལ་པའི་ཕྱེད་ཙམ་བརྩམས་གྲུབ་འདུག་པའི་གླེགས་བམ་མཇལ་ཀ་གནང་སྟེ་འདི་སློབ་ན་ལེགས་ཚུལ་སོགས་ཐུགས་ལ་བཏགས་པའི་བཀའ་མཆིད་དུ་མ་དང་བཅས་སྨོན་ལམ་ཕྱག་རིས་ཤིག་གནང་བར་པཎྜི་ཏ་ཚེ་དབང་ཀུན་ཁྱབ་ཅེས་པའི་མིང་སྐམ་བཅས་གནང་འདུག་ཅིང་། འདི་ཙམ་ནས་ནང་ལྟར་དུ་འཛམ་གླིང་རྒྱལ་པོ་སེང་ལུའི་མགོ་ཚུགས་པ་ཡིན། དེ་ནས་ཀེ་སྟོད་བརྒྱུད་དེ་འོང་། རྗེ་ཁམས་སྤྲུལ་རིན་པོ་ཆེ་དང་མཇལ། དགྱེས་ཚོར་ཆེན་པོ་གནང་། བྱ་བཏང་སྤྲུལ་པའི་སྐུ་དང་མཇལ། མདའ་ནགས་ཚང་དུ་སླེབ་ཀྱང་རྒྱུ་ཆས་ཅི་ཡོད་དྲི་མ་ཙམ་ལས་གཞན་མི་འདུག དེ་ནས་རྗེ་སྟོད་དུ་ཞང་པོ་ཚེ་དབང་གྲགས་པ་དང་མཇལ། རྒྱ་རྩིས་དང་རིག་གནས་སྐོར་གྱི་སྐད་ཆས་དུས་འདའ་བ་བྱུང་། དེ་ནས་དྲིན་ལྡན་གྱི་ཕ་མ་གཉིས་སོགས་དང་ཐུག ཞག་པོ་ཉི་ཤུའི་སྐོར་བསྡད། དེ་ནས་དྲིན་ལྡན་གྱི་ཕ་མ་ཡང་མཐོ་རིས་སུ་གཤེགས་སོང་།
དེ་ནས་ཤར་ཕྱོགས་རྒྱལ་མོ་རོང་དུ་བླ་མ་ཀུན་དགའ་ལགས་ཀྱི་དྲུང་ནས་༧རྗེ་བཙུན་སྒྲོལ་མགོན་ཞབས་ཀྱི་གསུང་འབུམ་རྣམས་ཀྱི་ལུང་དང་། འཇིགས་མཛད་དྲུག་ཅུ་པའི་ཕྱག་ལེན་དང་དབྱངས་གདངས་སློབ་པ་ལ་སོང་གསུངས་པ་ལྟར་རྫ་སྟོད་ནས་སྙི་ཁོག་བརྒྱུད་དེ་རྡོ་སྟོད་སྨད་དུ་སླེབ། རྡོ་སྟོད་དཔོན་རྙིང་འབུམ་ཐེར་བོ་ཆུང་བའི་རུ་ནང་དུ་བསྡད་འདུག་པ་རྗེ་དབོན་བླ་མའི་བཀའ་བཀོད་ལྟར་དུས་མཐར་ཁྱི་འཁྱམས་ཕུད་པ་ལྟར་བྱས། མགུ་ལོག་དཔོན་དམག་ཟོར་དང་རིག་འཛིན་ལྷ་མོ་ལྕམ་དྲལ་དང་། དཔོན་སྲས་ཚེ་དབང་ནོར་བུ་ལ་དབང་ཀ་ཁ་ཤས་བྱས། རྡོ་སྨད་བླ་མ་དཔལ་གྲུབ་དང་དཔོན་མོ་གཉིས་དགྱེས་ཚོར་དཔེ་མེད་མཛད་འདུག དེ་ནས་འཛམ་ཐང་བརྒྱུད་དེ་རྒྱལ་རོང་དུ་རིམ་པར་སོང་། རྒྱལ་པོའི་བསུ་བ་རྣམས་རིམ་པར་སླེབ། ཕུན་ཚོགས་རྫོང་དུ་རྒྱལ་པོ་དཀོན་མཆོག་སྐྱབས་དང་མཇལ། ས་གཡོས་ཤིག་བྱུང་། ཁྲོ་སྐྱབས་ནས་བཟུང་པའི་མི་ཞིག་གིས་རྒྱལ་པོའི་བླ་གཡུ་དང་དངུལ་བུམ་སོགས་མང་པོ་ཁྱེར་ཏེ་བྲོས་སོང་བར་བདག་གིས་ཀརྨ་ཆགས་མེད་པའི་ལུགས་ཀྱི་རྐུན་མ་མགོ་འཁོར་བྱས་པས་ཞག་བདུན་སྟེང་མི་དེ་མགོ་འཁོར་བྱུང་། ཡང་མོ་སྟོན་ཕག་མགོས་རྒྱལ་པོའི་བླ་གཡུ་བཏོན་པའི་རྣམ་ཐར་དེ་དྲན། དེ་ནས་རྒྱལ་པོ་ལ་བདེ་གླིང་གཏེར་བྱོན་ཚེ་བསྒྲུབ་རྡོ་རྗེ་རྒྱ་མདུད་ཀྱི་དབང་བརྒྱ་ཞིག་བྱས། དེ་ནས་ཀུན་བཟང་དབང་པོའི་དབོན་པོ་བླ་མ་ཀུན་དགའ་རྣམ་རྒྱལ་གྱི་དྲུང་༧ཇོ་ནང་སྒྲོལ་མགོན་ཞབས་ཀྱི་གསུང་འབུམ་རྣམས་ཀྱི་ལུང་དང་། སྒྲུབ་ཐབས་རིན་འབྱུང་གི་དབང་ཕལ་མོ་ཆེ་ཞིག་དང་། རྒྱལ་ཐང་ལུགས་ཀྱི་གཅོད་དབང་གི་ཁྲིད་རྣམས་ཞུས། དེར་ཆི་འདུ་ཧུའི་འགྲུལ་པ་ཡུ་ནན་དུསོང་བའི་ངག་ལས་7སྐུ་ཞབས་རྣམ་གཉིས་འཇང་ཡུལ་དུ་ཕེབས་པའི་ (ས་སྟག་1758ལོར་ཡིན་པར་འདྲ)སྐད་ཆ་གསལ་པོ་ཐོས། རྒྱལ་པོའི་སྐུ་རིམ་དུ་གྲོ་ལོད་དདང་། ཏྲཀྵད་ཀྱི་ལས་ཟོར་བཅས། བླ་མ་འཇམ་པའི་རྡོ་རྗེའི་དྲུང་ནས་དུས་འཁོར་གྱི་ཕྱག་ལེན་དང་། འཇིགས་མཛད་དྲུག་ཅུ་པ། མདེལ་ཐུང་བཞི་བཅས་ཀྱི་ཕྱག་ལེན་ཞུས་ཤིང་། ཕྱག་ལེན་དེ་དག་གི་འདྲ་འབག་བཅས་བསྒྲུབས། རྭ་པའི་འཇིགས་མཛད་སྙན་རྒྱུད་ཀྱི་ཁྲིད་ཡིག་ལྷ་དབང་གྲགས་པའི་རེག་ཟིག་མ་དང་། རྗེ་དྲུང་ཡེ་ཤེས་རྒྱ་མཚོའི་རེག་ཟིག་གཉིས་ཀྱི་སྟེང་ནས་ཞིབ་པར་ཞུས། བསྒྲུབ་ཆེན་རྟ་ཁལ་མའི་ཕྱག་ལེན་དང་འདྲ་འབག་ཀྱང་ཞག་ཤས་བསྒྲུབས། རྭ་པའི་འཇིགས་མཛད་སྙན་རྒྱུད་ཀྱི་སྐོར་འདི་རྣམས་རྭ་པའི་ཞལ་ངོ་ནང་བརྒྱུད་རང་ཡིན་ཅིང་། ཕྱིས་ཀྱི་སྤྱི་བརྟོལ་ཅན་དག་གིས་བྱས་པའི་རྭ་ཁྲིད་མཁའ་འགྲོའི་སྙན་རྒྱུད་དུགྲགས་པའི་བསླུ་ཆོས་དེ་འདྲ་ལ་ཉམས་ལེན་བྱས་ཀྱང་གར་ཡང་མི་ཕྱིན་ནོ།
དེ་ནས་ཕུན་ཆོགས་རྫོང་དུ་རྣམ་རྒྱལ་སྟེང་གི་ཀར་དགོན་བཙུགས། བཙུན་ཁྲལ་བརྒྱ་བསྡུས། བདག་གིས་རབ་བྱུང་བྱས། ཀར་ལུགས་པའི་འདོན་ཆོག་སྤྱི་རྒྱུག་ཉེར་མཁོ་རྣམས་དང་། ཀར་གླིང་ཞི་ཁྲོ་ཐོས་པོར་གྱི་དབང་ལུང་བྱས། བེར་ནག་ཅན་གྱི་མགོན་ཁང་བཙུགས། རྟེན་གཏོར་ཟངས་མ་བརྡུང་སྟེ་དངུལ་གྱི་རྒྱན་སོགས་བཅོས། དེ་དང་སྟབས་གཙིག་ཏུ་རྒྱལ་རོང་ཤུ་སྟ་དགོན་གྱི་རྟེན་གཏོར་ཡང་བཅོས། རྒྱལ་པོ་ནོར་བུས་ཁོ་བོ་ཤོག་གསུང་མོད་ཀྱང་། དུས་དེང་སེང་སྤྲུལ་པའི་སྐུ་དང་། གྲུབ་ཐོབ་སོགས་ཀྱི་མིང་ཆེན་པོ་ཞིག་དང་ལྡན་ཞིང་། མངོན་ཤེས་སད་སུད་ཡོད་པའམ། མེད་ཀྱང་ཡོད་པ་ལྟར་བྱེད་པ་སོགས་དགོས་ཀྱིན་འངུག་པས་ཁོ་བོས་ཤེས་ཚོད་འདིས་ས་ཆེན་པོ་ཞིག་གཤག་ཐུབ་མི་འོང་བསམ་ནས་མ་སོང་བས་རྒྱཔ་པོ་ཅུང་ཟད་མ་བཪྙེས་འདྲ་ཡང་རྒྱ་དངུལ་རྡོ་ཚད་སོགས་གནང་སྦྱིན་ཆེན་པོ་བྱུང་། དེ་ནས་རིག་འཛིན་གཏེར་བདག་གླིང་པའི་རྒྱལ་སྲས་རིན་པོ་ཆེ་རྣམ་རྒྱལ་གྱི་སློབ་མ། བླ་རྒན་འགྱུར་མེད་ཆོས་དབང་ལས། སྨིན་གླིང་པའི་བསྒྲུབ་ཐབས་འདོད་འཇོ་བུམ་བཟང་གི་དབང་ཕལ་མོ་ཞིག་དང་། འཇམ་དཔལ་གཤིན་རྗེ་དྲེགས་པ་འཇོམས་བྱེད་ཀྱི་དབང་ལུང་རྣམས་ཞུས། ཉེ་གནས་ནོར་རྒྱལ་ལ་ཞུད་ཀ་ཅུང་ཟད་བརྒྱབ་པ་ལ། རོང་བླ་གུར་དྲག་དུང་ཕྱུར་སོང་བ་ཡིན་ཟེར་བ་ཞིག་གིས་དབང་འདྲ་བྱས་ཀྱང་ཅུང་ཟད་ཙམ་ཡང་མ་ཕན། བདག་གིས་གཅོད་ཐུན་མཐའ་གཏད་བྱས་པས་སིངས་ཀྱིས་གྲག་སོང་། རོང་པོ་ཀརྨ་རིག་འཛིན་ལ་ཕུར་པ་ཇོ་མོ་ལུགས་ཀྱི་དབང་རྣམས་ཞུས། ཡང་འགྱུར་མེད་ཆོས་དབང་དྲུང་ནས་གཏེར་སྟོན་བྱང་ཆུབ་པའི་གུར་དྲག་ཡེ་ཤེས་རབ་འབར་གྱི་དབང་ཆེན་དེ་ཡང་ཞུས། སྐྱོ་མ་སྐྱོ་ཡི་ཡུལ་དེར་ངོར་ལུགས་ཀྱི་དགོན་ཆུང་བདུན་འདུག་པ་རྒྱལ་པོས་ཀར་ལུགས་བྱས་ན་ལེགས་གསུངས་ཀྱང་དེ་རིགས་ལ་7འཇམ་མགོན་བླ་མ་ཐུགས་དགེས་མི་ཡོང་བསམ་སྟེ་བཏང་སྙོམས་སུ་བཞག དེ་དུས་རྒྱལ་སྲས་རིན་ཆེན་སེང་གེ་འདི་ཁོ་བོར་ཚ་བོ་བྱེད་རྒྱུར་རྒྱལ་པོས་གནང་བ་ཡིན། རྒྱལ་པོས་གནང་སྦྱིན་དུ་མ་བསྟབས་བྱུང་ཞིང་དེ་ནས་རྡོསྨད་དུ་འབྱོར། བླ་མ་དཔལ་གྲུབ་ལ་གྲུབ་ཐོབ་བརྒྱད་ཅུ་རྩ་བཞི་སོགས་ཀྱི་དབང་ཕུལ། དཔོན་མོ་བསྙུང་བ་ངེད་དང་དཔལ་གྲུབ་ཀྱིས་གཅོད་ཚོགས་བྱས་པས་འཕྲལ་དུ་བསྙུན་དྭངས་བར་གྱུར། རྙིང་མའི་བླ་མ་ནང་དོན་གྱི་བདག་པོར་སྙེམས་པ་གུར་དྲག་གི་བསྙེན་པ་ཐེམ་པ་ཡིན་ཟེར་བ་མང་པོས་རཏྣའི་གུར་དྲག་གི་བསྒྲུབ་བཟློག་སྔགས་རྒྱུན་བཅས་སྔ་ཕྱི་འགའ་མཛད་འདུག་ཀྱ只་བསློང་བ་ཙམ་ཡང་ཡོང་གི་མི་འདུག ངེད་ཀྱི་གཅོད་རྒྱུད་འདི་ཨ་མ་ལབ་མ་ནས་བཟུང་འཇམ་མགོན་བླ་མའི་བར་དུ་གྲུབ་ཐོབ་ཀྱི་བརྒྱུད་པ་ཟང་མར་གྱུར་པའི་བྱིན་རླབས་ཀྱི་བབས་སུ་སྣང་བ་ལས། ཁོ་བོ་ལ་རྒྱུན་ཁྱེར་ཙམ་བྱེད་པ་ལས་གཞན་པའི་གཅོད་སྐོར་ཉམས་ལེན་ནི་མེད་ཅིང་། ཡོད་ཀྱང་ཅི་ལ་ཡོད། ཐོག་མར་ཕཊ་སྒྲས་འཁོར་བའི་འཁྲིས་ཐག་ནི་མ་ཆོད། བར་དུ་ཕཊ་ཀྱིས་བདག་འཛིན་ངན་པ་འདི་ནི་མ་ཆོད། དུས་ཀུན་ཏུ་ཕཊ་སྒྲས་གཟུང་འཛིན་གྱི་གཉིས་སྣང་ཆོད་པ་ནི་ལྟ་ཅི་སྨོས། མདོར་ན་གཅོད་རྒྱུའི་སྙེམ་རྟོག་ཅེས་པ་མཉམ་བཞག་གི་འཛིན་སྟངས་ལ་ཟེར་བས། མཉམ་བཞག་མེད་པ་ལ་འཛིན་སྟངས་ག་ལ་ཡོད། དེ་བས་ན་བདག་གི་གཅོད་འདི་ནི་སྨོན་པ་སེམས་བསྐྱེད་ཙམ་དུའང་འགྲོ་གིན་མི་འདུག་ཅིང་ཟབ་མོ་བདུད་ཀྱི་གཅོད་ཡུལ་གྱི་ཤུན་ལྤགས་ཕྱི་མ་ལས་ཆེས་ཕྱི་མར་གྱུར་པ་འདི་གར་འདུག དེ་ནས་རྡོ་སྟོད་དཔོན་མོ་རིག་འཛིན་ལྷ་མོ་དང་འཕྲད་ཅིང་གསོལ་རས་འདྲ་བཟང་པོ་གནང་བྱུང་། དེ་ནས་ཁྲོ་ཚང་བྲང་བརྒྱུད་དེ་དཔལ་སྤུངས་སུ་སླེབས།
རྩོམ་པ་པོ་ངོ་སྤྲོད།
ཐུབ་བསྟན་ཕུན་ཚོགས། (1956-)སྐྱེས་ཡུལ་ཁམས་སྡེ་དགེ། ཀྲུང་དབྱང་མི་རིགས་སློབ་གྲྭ་ཆེན་མོའི་བོད་རིག་པ་ཞིབ་འཇུག་གླིང་གི་དགེ་རྒན་ཆེན་མོ་ཡིན།
དྲ་ཚིགས་འདིའི་པར་དབང་གངས་ལྗོངས་ཉི་གཞོན་དྲ་བར་དབང་བས་ཕན་ཚུན་ལ་དབང་བཅོལ་མ་བྱས་གོང་རང་དགར་མི་སྤྱོད་པར་མཁྱེན།
དྲ་ཚིགས་དཔང་རྟགས།蜀ICP备14009601号-1


text:
མར་ཁུའུ་སེ་ཨའུ་རེ་ལིའུ་སེ།
མར་ཁུའུ་སེ་ཨུ་རེ་ལུའུ་(ལ་ཏིན་སྐད།: Marcus Aurelius Antoninus Augustus)ནི་འདི་ལྟ་སྟེ། གོང་མ་གཅིག་པོ་མ་ཡིན་པར། མཚན་ཉིད་སྨྲ་བ་མཆོག་ཏུ་གྲགས། རོམ་གྱི་ཁོངས་གཏོགས་ཟིན་ནས་ཀྱང་། སེམས་ཀྱི་གསང་བར་གཙོ་བོར་གཟིགས། ཞེས་པ་ལྟར། ཁོང་ནི་སྤྱི་ལོ་༡༢༡ལོའི་ཟླ་བ་བཞི་པའི་ཚེས་༢༦ཉིན་འཁྲུངས་པ་དང་སྤྱི་ལོ་༡༨༠ལོའི་ཟླ་བ་གསུམ་པའི་ཚེས་༡༧ཉིན་ཚེ་ལས་འདས་པ་རེད། ཁོང་ནི་སྤྱི་༡༦༡ལོ་ནས་༡༨༠ལོའི་བར་རོམ་གྱི་རྒྱལ་པོ་རེད། དེ་མ་ཟད་ཁོང་ནི་མཚན་ཉིད་ཀྱི་མཁས་པ་ཡིན་པ་དང། ཁོང་གིས་མཛད་པའི་དེབ་སྐད་གྲགས་ཅན་ཡིན་ལ་དེས་ནུབ་ཕྱོགས་ཀྱི་མཚན་ཉིད་ལྟ་བ་ལ་ཤུགས་རྐྱེན་ཐེབས་པ་ཆེས་རེད།


text:
གངས་ལྗོངས་སྟག་ཤར་ཕུར་པ་སྐྱབས།
རྒྱལ་རོང་ཁྲོ་སྐྱབས་བསྐལ་བཟང་གཡུང་དྲུང་གིས་འཚམས་སྦྱོར་བྱས།
ཡོངས་གྲགས་སུ་གངས་ལྗོངས་སྟག་ཤར་ཕུར་པ་སྐྱབས་ནི་ཕྱི་ལོ་ ༡༩༨༥ ལོའི་ཟླ་ ༧ ཚེས་ ༨ ཉིན་མདོ་སྨད་རྒྱལ་རོང་ཆུ་ཆེན་རྫོང་ཁྲོ་སྐྱབས་བར་མའི་སྡེ་བ་འོ་བཟེ་ཡུལ་ཚོའི་ཞིང་ལས་དུད་ཚང་དཀྱུས་མ་ཞིག་གི་ཕ་དབང་ཕྱུག་དང་མ་དཔལ་སྐྱིད་གཉིས་ཀྱི་བུ་རུ་སྐྱེས། ལོ་ན་དྲུག་ནས་བཟུང་སྤྲོ་སྡེ་ཡུལ་ཚོའི་སློབ་ཆུང་འགྲིམས་པའི་འགོ་བརྩམས་ཏེ་འཛིན་གྲྭ་གསུམ་གྱི་བར་དུ་སྤྲོ་སྡེའི་སློབ་ཆུང་འགྲིམས། འཛིན་གྲྭ་བཞི་པ་ནས་དྲུག་པའི་བར་དུ་འོ་བཟེ་ཤང་ལྟེ་བའི་སློབ་ཆུང་དུ་བསྐྱོད་དེ་འབྲས་བུ་གཡུར་དུ་སྨིན་ནས་རྒྱ་ཡིག་སློབ་ཆུང་མཐར་ཕྱིན་པ་མ་ཟད་གསུམ་བཟང་སློབ་མའི་མཚན་བཟང་ཡང་ཐེངས་མང་པོར་ཐོབ་མྱོང་། ད་དུང་དྲུག་གཅིག་བྱིས་པའི་དུས་ཆེན་སྐབས་སུའང་ཞབས་བྲོ་དང་རྒྱུགས་རྩེད་གླུ་གར་སོགས་འཛིན་གྲྭ་སོ་སོའི་འགྲན་བསྡུར་ཁྲོད་སློབ་མ་རྩེ་ཕུད་ཀྱི་གྲས་ཡིན།
ཕུར་པ་སྐྱབས་ཀྱིས་བཤད་རྒྱུར་”ཆུང་དུས་ཨ་ཕས་ཕུ་བོ་སྐལ་བཟང་བཀྲ་ཤིས་ངེད་གཉིས་ལ་ལྷམ གསར་བ་རེ་རེ་ཉོས་དུས་ང་ནི་རྩལ་རྒོད་ཅིང་བྲ་ཚག་ཞིག་ཡིན་པས་ལྷམ་གཡས་པའི་སྣེ་མོ་རལ་རྒྱུ་ཧ་ཅང་མགྱོགས་ལ་དྲུག་གཅིག་བྱིས་པའི་དུས་ཆེན་དང་ཆ་མེད་ཀྱི་མི་སྣ་སོགས་ལ་ཐུག་འཕྲད་བྱུང་བ་དང་རང་ཁྱིམ་དུ་མགྲོན་པོ་གཞན་རེ་འབྱོར་ཚེ་ངོ་ཚ་སྟེ་མདུན་དུ་འགྲོ་རྒྱུ་ལ་འཚེར་སྣང་ཡོད་ལ་སྟབས་བདེ་མིན་པའི་རྐྱེན་གྱིས་མདུན་དུ་གོམ་ཁ་སྤོ་དུས་རྐང་པ་གཡོན་པས་ལྷམ་མགོ་གཡས་པ་གབ་ཅིང་མི་མཐོང་པར་བྱས་སྟེ་སྦས་པའི་ཚུལ་དུ་རྐང་པ་གཡོན་པས་ཁོ་ན་མདུན་ཕྱོགས་སུ་གོམ་ཆུང་རེ་རེ་སྤོ་ཞིང་འགྲོ་གྱིན་ཡོད་ལ་ཕུ་བོ་ནི་ཆུང་དུས་ནས་ཅ་དངོས་གང་ཡིན་ཡང་བདག་གཉེར་བྱེད་ཐབས་ལ་མཁས་པོ་ཡོད་ལ། ཨ་ཕས་ངེད་གཉིས་ལ་མཉམ་དུ་ཉོས་ཡོང་བའི་ལྷམ་དེ་ཡང་ཕུ་བོ་ལ་ག་དུས་ཡིན་ཡང་གསར་བ་གསར་རྐྱང་གི་ཚུལ་དུ་ཡོད་པས་ཉིན་རེར་ངས་ཕུ་བོ་ལ་ལྷམ་གཡར་རོགས་ཅེས་རེ་བ་རྒྱབ་ཀྱང་ཕུ་བོས་སྐབས་རེ་མ་གཏོགས་གཡར་གྱི་མེད་པར་བརྟེན་ཕུ་བོ་མེད་པའི་གོ་སྐབས་དང་བསྟུན་ཏེ་ལྷམ་རྐུན་མ་རྒྱབ་སྟེ་གྱོན་གྱི་ཡོད་ལ། རྗེས་མར་ཕུ་བོས་ཤེས་དུས་ང་ལ་ཁྱོད་ཀྱི་རྐང་བ་ཆེ་དྲག་པས་ངའི་ལྷ་མགོའི་བཟོ་ལྟ་འཕྲོ་བརླག་བཏང་འདུག་ཅེས་གཤེ་གཤེ་ཡང་ཐེངས་མང་བཏང་མྱོང་། འོན་ཀྱང་ངས་ཁྱོན་ནས་དངོས་ལེན་བྱེད་མེད་ལ་བདུན་ཕྲག་གཉིས་གསུམ་གྱི་རིང་ལ་ངས་ཕུ་བོ་ལ་འཁོན་འཛིན་བྱས་ཏེ་སྐད་ཆ་ཚིག་གཅིག་ཀྱང་བཤད་འདོད་མེད་ལ་ཐ་ན་མིག་གིས་ཟུར་ཙམ་ཡང་མི་ལྟ་ཁུལ་བྱས་ཏེ་རྒྱ་ལམ་གཡས་གཡོན་དུ་ཤིང་སྡོང་རྩེ་ལ་བྱེའུ་འཕུར་ལྡིང་རེ་མཐོང་ཚེ་རྡེའུ་འཕེན་ཞོར་དང་རྩེད་མོ་རྩེད་ཞོར་དུ་ཕུ་བོ་དང་ལྷན་དུ་རྒྱལ་མོ་རྔུལ་ཆུའི་བཞུར་རྒྱུན་རྒྱུད་དེ་སློབ་གྲྭ་རུ་བསྐྱོད་ཀྱིན་ཡོད།
འོན་ཀྱང་ཕུ་བོ་དང་ཇི་ལྟར་འཁྲུགས་འཛིངས་བྱས་ཀྱང་སློབ་ཕྲུག་གཞན་དང་ཡང་ན་གྲོང་སྡེ་གཞན་པའི་བྱིས་དམག་དང་ཐུག་སྟེ་འཁྲུགས་པ་ཤོར་ཚེ་ངེད་གཉིས་རྡོག་རྩ་གཅིག་ཏུ་སྒྲིལ་ ཞིང་སྟོབས་ཤུགས་ཆེ་རུ་བཏང་པས་སློབ་ཕྲུག་གཞན་གྱིས་གཉའ་གནོན་དང་ཐུབ་ཚོད་འོག་གཏན་ནས་འདུག་མ་མྱོང་། སྤྱིར་ངའི་ཨ་ཕ་ལ་འཛམ་གླིང་སྐོར་བའི་ཤེས་རིག་མེད་ནའང་འཐབ་འཛིང་གི་སྐོར་ལ་གདམས་ངག་ཁྱད་པར་བ་རེ་བསྟན་རྒྱུ་ཡོད་ལ། ད་དུང་ངའི་གྲོང་གསེབ་ཏུ་ཤ་ཕག་ཁྲོ་བོ་འབུམ་གྱི་འཐབ་འཛིང་ལྟ་བུ་བྱ་དགོས་ཅེས་ངེད་སྤུན་ཟླ་གཉིས་ཀྱི་ཤ་ཕག་ཁྲོ་བོ་འབུམ་ལ་དཔེར་བླངས་ཏེ་སེམས་ཤུགས་གོང་མཐོ་ འམ་ཆེ་རུ་བཏང་ཏེ་འཐབ་སྲོལ་ཡོད། ( ཤ་ཕག་ནི་དུད་ཚང་ཞིག་གི་མིང་ཡིན་ལ་ཁྲོ་བོ་འབུམ་ནི་རིག་གནས་གསར་བརྗེའི་ཡར་སྔོན་ཁྲོ་སྐྱབས་རྒྱལ་པོའི་མངའ་འོག་ཏུ་ཁྲོ་སྐྱབས་སྟོད་སྡེའི་དམག་སྤྱི་སྐད་གྲགས་ཅན་ཞིག་སྟེ་རྟ་ཐོག་ནས་གཡུག་པའི་གྲི་རྩལ་དང་རྒྱང་དུ་འཕེན་པའི་མདའ་རྩལ་མདུན་དུ་འཐབ་ཚེ་སྟག་རྒོད་ལྟར་མཆོང་བའི་དཔའ་བོ་ཞིག་སྟེ་ས་ཆ་དེར་ས་གྲགས་གནམ་གྲགས་ཅན་གྱི་མི་སྣ་ཞིག་གོ) འཁྲབ་ཁྲིད་པ་དང་འཁྲབ་སྟོན་པ་གཉིས་ཆ་ང་རང་གིས་བྱས་པའི་གློག་བརྙན་(ཡིད་ཆེས་འགྲུལ་སྐྱོད།)(信之旅)ནང་དུ་ཨ་ཁུ་གཡུང་དྲུང་གི་སློབ་མ་བདེ་བསམ་གྱི་ལྷམ་མགོ་རལ་བ་ཞིག་གྱོན་ཡོད་པ་དེ་ནི་ང་རང་ཆུང་དུས་དང་འབྲེལ་བའི་འཚོ་བ་རོལ་ཚུལ་ལ་དྲན་གསོའི་ཚུལ་དུ་བཞག་པ་ཡིན་ཟེར། (信之旅) (ཡིད་ཆེས་འགྲུལ་སྐྱོད།) ངས་འཁྲབ་ཁྲིད་བྱས་པའི་ཡིད་ཆེས་འགྲུལ་སྐྱོད་ཀྱི་གློག་བརྙན་མ་རྩའི་སྒྲོམ་གཞི་ནི་ཨ་ཕ་ཧྲང་ཧེ་སྨན་ཁང་དུ་ཡོད་དུས་ང་ལ་བཤད་མྱོང་བའི་དངོས་བྱུང་སྒྲུང་གཏམ་ཞིག་ཡིན་ལ། སྨན་ཁང་ནང་ངས་ཨ་ཕ་ལ་ཁ་ལག་བཟོ་ཞོར་ཨ་ཕའི་སྒྲུང་གཏམ་ལ་ཉན་གྱིན་ཡོད། འོན་ཀྱང་སྟབས་མ་ལེགས་པ་ཞིག་ལ་ཨ་ཕ་འཇིག་རྟེན་འདི་དང་ཁ་བྲལ་དུས་ངེད་ཕ་བུ་གཉིས་དངོས་སུ་ཐུག་མེད་པས་རྒྱུན་དུ་ངས་མིག་ཆུ་འཐོར་བཞིན་སྨན་ཁང་ནང་གི་ཨ་ཕས་བཤད་མྱོང་བའི་སྒྲུང་གཏམ་དྲན་གྱིན་དྲན་གྱིན་དེར་གཞི་བཅོལ་ཏེ་གློག་བརྙན་དེ་ འཁྲབ་པ་ཡིན། ༢༠༡༤ ལོར་གློག་བརྙན་དེ་ལ་པེ་ཅིན་དུ་ཀྲུང་གོ་ན་གཞོན་འཁྲབ་ཁྲིད་པའི་གཟེངས་རྟགས་ཤིག་ཀྱང་ཐོབ་ཡོད།
སྤྱིར་སྔོན་ཆད་ང་ལ་ཕུགས་འདུན་ནམ་དམིགས་ཡུལ་ཡང་གསུམ་ཡོད་མྱོང་ལ། འོན་ཀྱང་ཕུགས་འདུན་དང་དམིགས་ཡུལ་ནི་ཕྱིའི་ཁོར་ཡུག་དང་བསྟུན་ཏེ་རིམ་གྱིས་འགྱུར་འགྲོ་གྱིན་འདུག། ༡༽ དམིགས་ཡུལ་དང་པོ་ང་རང་སློབ་ཆུང་སྐྱོད་དུས་ངའི་ཨ་ཕ་ལྟར་བོད་ལྭ་གྱོན་སྟངས་ཡང་ ང་ཚོ་ཁྲོ་སྐྱབས་འོ་བཟེ་ལུང་པའི་ཡུལ་སྲོལ་གྱི་གོམས་གཤིས་ལྟར་བོད་ལྭ་ཁོག་ སྟོད་ཕྱོགས་ལ་ཡར་ཅུང་ཙམ་མང་དུ་འཐེན་ཞིང་ཧ་ཅང་དཀྲིས་པའི་ཚུལ་དུ་གྱོན་ལ་སྐ་རགས་དམར་པོའི་ཁ་ཚར་རྒྱན་ཏུ་འཕྱང་ལ་གྲི་རིང་རྐེད་ལ་དྲང་ཏེ་རྒྱབ་ལ་མེ་མདའ་ ཞིག་ཁུར་ཏེ་རྟ་དཀར་དཀར་ཞིག་ཁྲིད་ནས་རྔོན་པ་ཞིག་བྱ་འདོད་ཡོད། ༢༽ དམིགས་ཡུལ་གཉིས་པ་སློབ་འབྲིང་འདོན་དུས་ལག་རྩེད་སྤོ་ལོ་རྩེད་མཁན་གྱི་གྲས་ ཡིན་ལ་ཉིན་གཅིག་ཆུ་ཆེན་རྫོང་གི་མངའ་འོག་ཏུ་སློབ་འབྲིང་སློབ་མའི་ལག་རྩེད་སྤོ་ལོ་འགྲན་སྡུར་ཁྲོད་འཛུལ་ཞུགས་ཀྱི་གོ་སྐབས་ཐོབ་སྟེ་འགྲན་སྡུར་མཐའ་མར་ང་ ཚོ་ 观音桥中学 ཐུགས་རྗེ་ཆེན་པོའི་སློབ་འབྲིང་གི་རྒྱལ་ཁ་ཐོབ་པས་ཉིན་དེ་ནས་བཟུང་འཛམ་གླིང་ཐོག་སྐད་གྲགས་ཆེ་བའི་མི་སྣ་ཨ་རིའི་ཆོ་ཏན་ Jorden དང་། ལོ་ཏི་མན་ Rodman སོགས་དང་འདྲ་བོ་ཞིག་བྱེད་འདོད་ཀྱི་རེ་བ་བཅངས། དེའི་ཕྱིར་སློབ་གྲྭའི་གུང་གསེང་དང་ཐུན་མཚམས་ཀྱི་བར་གསེང་སོགས་སུ་ལག་རྩེད་ སྤོ་ལོ་རྩེད་རྒྱུ་ལ་ཤིན་ཏུ་དགའ་བས་ལྷམ་མགོ་ཡང་རལ་བ་ཧ་ཅང་མགྱོགས་སླ། ཉིན་ཅིག་ཨ་ཕས་ང་ལ་ཁྱོད་ག་དུས་ཡིན་ཡང་སྤོ་ལོ་རྩེད་གྱིན་འདུག་པས་ངས་ཁྱོད་ལ་ལྷམ་ཡང་ཉོ་ཚོད་མི་འདུག་ཟེར། གང་ལྟར་ཆར་པ་དང་ལྷགས་རླུང་གི་ལོ་ཟླའི་ཁྲོད་དུ་སློབ་འབྲིང་ཡང་མཐར་ཕྱིན་སོང་།
སླར་ཡང་རིམ་གྱིས་སློབ་གྲྭ་ཆེན་མོར་འགྲོ་རྒྱུ་དང་སློབ་གྲྭ་རྒྱུན་སྐྱོང་བྱེད་པར་འགྲོ་སོང་དང་ཆ་རྐྱེན་སོགས་གང་ཐད་ནས་གཞིགས་ནའང་ང་དང་འོས་འཚམས་མིན་ལ་ནང་མིས་ང་ལ་ཚུར་མ་བཤད་ནའང་གང་འདྲ་ཡིན་མིན་མངོན་གསལ་རེད། ངས་ཀྱང་ཁྱིམ་གཞིས་གནས་སྟངས་ཞིབ་ཕྲ་རྟོགས་ཐུབ་གྱིན་འདུག སློབ་འབྲིང་མཐར་ཕྱིན་རྗེས་ཐབས་གཞན་མེད་པས་ཀྲུང་གོ་འཐབ་འཛིངས་དམག་མི་རྒྱུགས་སྤྲོད་ལ་ཐོ་བཀོད་བྱས་ཏེ་དམག་མི་ལ་འགྲོ་རྩིས་བྱས་ནའང་གོང་བཞུགས་འགོ་ཁྲིད་དང་ལས་བྱེད་པ་ངོ་ཤེས་ཡག་པོ་མེད་ལ་འབྲེལ་བ་དམ་ཟབ་མེད་པའི་རྐྱེན་གྱིས་ངའི་ཀླད་པའི་ནང་དུ་སྐྱོན་ཆ་ཡོད་ལུགས་སོགས་བརྗོད་དེ་གང་ལྟར་ང་རྗེས་སུ་ལྷག་སོང་། དེ་ནས་གནས་སྐབས་སློབ་ཆུང་འཛིན་གྲྭ་དང་པོ་ནས་གསུམ་པའི་བར་གྱི་ཚབ་ཁྲིད་དགེ་ རྒན་གྱི་ལས་ཀ་ཞིག་བཙལ་ཏེ་ཚབ་ཁྲིད་དགེ་རྒན་བྱས་ནས་བསྡད།
སྐབས་དེར་གླུ་བ་གཡུང་དྲུང་དབང་རྒྱལ་ཆེས་སྐད་གྲགས་ཆེ་བའི་དུས་ཏེ་མིང་གྲགས་གནམ་ས་ཀུན་ལ་ཁྱབ་དུས་ཤིག་རེད། ངས་ཀྱང་གླུ་གཞས་ཐོག་ལ་རང་ཉིད་ཀྱི་འཚོ་བ་དང་མི་ཚེའི་མདུན་ལམ་སོགས་བརྙེད་ ཐུབ་གྱི་ཡོད་པ་ད་གཟོད་གཞི་ནས་རྟོགས་བྱུང་། ༣༽དམིགས་ཡུལ་གསུམ་པ་དུས་མཚུངས་དེ་ནས་བཟུང་གླུ་བ་གཡུང་དྲུང་དབང་རྒྱལ་ལ་ཡིད་སྨོན་ཤོར་ཏེ་གླུ་བ་ཞིག་བྱེད་འདོད་ཀྱི་རེ་བ་བཅངས་ནས་ཚབ་ཁྲིད་དགེ་རྒན་ལ་དགོངས་པ་ཞུས་ནས་གཟི་ཚ་སྡེ་དགུ་རུ་འགྲོ་རྩིས་གྲ་སྒྲིག་བྱས་ཡོད། ཡིན་ནའང་བྱ་བ་གང་ཡིན་རུང་ལས་འགོ་མ་རྩོམ་སྔོན་དུ་ཐོག་མར་ཡར་དཀོན་མཆོག་དང་བླ་མེད་དགོན་ལ་རེ་བའམ་སྐྱབས་སུ་བཅོལ་ན་ཆེས་ལེགས་ཤོས་ཀྱི་ཐབས་ལམ་ཞིག་ཡིན་སྙམ་སྟེ་རང་དགོན་འོ་བཟེ་བླ་མེད་དགོན་དུ་སོང་ནས་ཨ་ཁུ་རྣམ་རྒྱལ་ལོ་མཆོག་གིས་ཕྱག་མོ་གཟིགས་རྗེས་ཁོང་གིས་གསེར་གྱི་མཆོད་རྟེན་རྩེ་ལ་ལྷ་བྱའི་གསུང་སྐད་སྙན་མོ་ལྷང་ལྷང་གྲགས་ཀྱིན་འདུག མོ་ཧ་ཅང་ལེགས་སོ་འདུག་གསུངས་བྱུང་། ངས་ཀྱང་དགའ་སྣང་ཞིག་གི་ངང་དུ་ཉིན་ཤས་རྗེས་སུ་ལམ་ལ་བུད་དེ་གཟི་ཚ་སྡེ་དགུ་རུ་བསྐྱོད། ཡིན་ནའང་ཐོག་མར་ངོ་ཤེས་དང་འབྲེལ་བ་མེད་པས་ཟླ་བ་འགའ་ལ་ལས་ཀ་ཡང་མ་བརྙེད་པར་ལྷག་སོང་། ཟླ་འགའ་བསྡད་རྗེས་ཐོག་མར་བརྙེད་པའི་ལས་ཀ་གཙོ་བོ་ནི་སྐུ་མགྲོན་ལ་འཛིན་བྱང་ངམ་པ་སེ་བཙོང་རྒྱུ་དེ་ཡིན་ལ་ཞོར་དུ་གར་སྟེགས་ཐོག་ཕྱག་བདར་བྱེད་རྒྱུ་དང་ལུག་ཤ་སྲེག་མ་སོགས་བཙོང་རྒྱུ། ད་དུང་སྒོ་སྲུང་སོགས་བྱས་ཡོད་ལ་དེའི་རྗེས་བདེ་འཇགས་སྲུང་དམག་བྱས་སྟེ་ཡུན་ ཅིང་མ་འགོར་བར་གླུ་གར་ཚོགས་པ་ཞིག་གི་ནང་དུ་ཞུགས་ཐུབ་སོང་།
ཉིན་ཅིག་རྒྱ་ནག་གི་འཁྲབ་འཁྲིད་པ་གྲགས་ཅན་ཧོ་ཞོ་ཧ་ 胡雪桦 ང་ཚོའི་ཚོགས་པ་དེར་འབྱོར་ཏེ། ང་ཧི་མ་ལ་ཡའི་རྒྱལ་སྲས་ཀྱི་འཁྲབ་སྟོན་པར་བདམས་བྱུང་། ངའི་མི་ཚེའི་ཁྲོད་དུ་རྨི་ལམ་ནང་དུ་འང་རྨིས་མ་མྱོང་ལ་དངོས་གནས་ཨེ་བདེན་ནམ་སྙམ་བྱུང་། སྐབས་རེར་བསླུ་བྲིད་བྱེད་པ་མིན་ནམ་སྙམ་པའི་དོགས་པ་བྱུང་ཡང་རྗེས་སུ་བདེན་ དངོས་ཡིན་པ་ཤེས་སོང་། སྐབས་དེར་ངའི་ལས་ཀ་བྱེད་བཞིན་པ་དེ་དང་གློག་བརྙན་འཁྲབ་པ་གཉིས་ཕུགས་དོན་གང་ལེགས་ངས་ཀྱང་ཚོད་དཔག་དཀའ་ལ་ཕ་མ་གཉིས་ལ་དྲིས་ནའང་དེ་བས་ཀྱང་བཤད་དཀའ། དངོས་གནས་ལམ་སྟོན་བྱེད་མཁན་དང་བློ་འདྲི་བྱེད་ས་ཞིག་གཏན་ནས་མེད་པ་ལྟ་བུ་རེད། རྒྱུ་མཚན་ནི་དེ་འདྲའི་ཁོར་ཡུག་དང་རྦད་དུ་རྒྱང་ཐག་རིང་བས་སོ། ངས་ཀྱང་བསམ་བློ་མང་དུ་བཏང་ཡང་ཐག་མི་ཆོད་ལ། དེ་གཉིས་གང་དུ་ལེགས་པ་བློ་འདྲི་བྱེད་ས་ཆེས་མཐར་མཇུག་ནི་དཀོན་མཆོག་ལ་ཡིད་ཆེས་དང་བླ་མེད་དགོན་གྱི་སྲིད་པ་རྒྱལ་མོ་ལ་སྐྱབས་སུ་བཅོལ་ན་མདུན་ལམ་མི་ནོར་བ་ཞིག་བསྟན་ངེས་སྙམ་ཏེ། རྡོ་དཀར་ནག་གཉིས་ཨ་ཕའི་ལག་པར་བསྐུར་ཏེ་ཨ་ཕ་བླ་མེད་དགོན་པའི་ཨ་ཁུ་གཡུང་དྲུང་མཆོག་གི་མདུན་སར་ཕྱིན། ཁོང་གིས་ཕྱག་མོ་གཟིགས་རྗེས་ཐེ་ཚོམ་མ་བྱེད་བློ་ཐག་རྦད་ཆོད་བྱོས། རྩེ་གཉིས་བློ་ཡི་ཕུགས་དོན་འགྲུབ་མི་སྲིད། ཀྱག་ཀྱོག་མ་བྱེད་དྲང་མོ་མདའ་ལྟར་བསྐྱོད། མདང་དགོང་ང་ཡི་རྨིས་པའི་རྨི་ལམ་བཟང་། དྲེའུ་ནག་འཚེར་གྱིན་ཤར་ཕྱོགས་བསྐྱོད་པར་རྨིས། དེ་རིང་ཁྱེད་ཀྱི་རྟེན་འབྲེལ་འགྲིག་པ་རེད། དཀའ་ཁག་ཇི་ལྟར་ཐུག་ཀྱང་ཡིད་ལ་སྲིད་པ་རྒྱལ་མོ་མ་བརྗེད་ཨང་། ཁྱོད་ལ་སྐྱབས་དང་སྡོང་གྲོགས་མཛད་ངེས་ཡིན་ཞེས་སོགས་གསུངས་ཏེ་ང་ལ་སྲུང་མདུད་དང་ད་དུང་སྒྲུབ་ཁང་གི་སྙན་དར་སོགས་བསྐུར་འདུག་པས་ང་ཡང་བར་སྣང་དུ་འཕུར་ལྡིང་ བྱེད་པའི་ཚོར་སྣང་ལྟ་བུར་བྱུང་ལ་ཧ་ཅང་དགའ་ཞིང་སྤྲོ།
ཟླ་འགའི་རིང་ཧི་མ་ལ་ཡའི་གློག་བརྙན་འཁྲབ་སྟེ་གློག་བརྙན་ལེགས་འགྲུབ་བྱུང་རྗེས་འཁྲབ་ཁྲིད་པ་ཧོ་ཞོ་ཧ་ཡིས་ང་ལ་ཁྱོད་འཁྲབ་སྟོན་པའི་རྣམ་འགྱུར་བསྟན་སྟངས་སོགས་གང་ ཐད་ནས་ཧ་ཅང་ལེགས་མོད། འོན་ཀྱང་རྒྱ་ཡིག་དང་རྒྱ་སྐད་ཀྱི་གནས་ཚད་ཞན་པས་ངས་ཧྲང་ཧེའི་སློབ་གྲ་ཆེན་མོ་ཞིག་ལ་ངོ་སྤྲོད་བྱེད་ཟེར། སློབ་གྲྭར་འགྲོ་རྒྱུ་གོ་སྐབས་རག་པ་དེ་ཧ་ཅང་དགའ་མོད། འོན་ཀྱང་ལྡོག་ཕྱོགས་ནས་བཤད་ན་ང་ལ་སྒོར་མོ་མེད་པས་སེམས་སྡུག་བྱས། གང་ལྟར་སྒོར་ཉིས་ཁྲི་དྲུག་སྟོང་ཨམ་ཕྲག་ནང་བླུགས་ནས་ཧྲང་ཧེ་སློབ་གྲྭར་བསྐྱོད་དེ་གཅིག་ཁྲི་དྲུག་སྟོང་སློབ་ཡོན་ལ་སྤྲད་རྗེས་ང་ལ་སྒོར་གཅིག་ཁྲི་ལྷག་སོང་། ཧྲང་ཧེ་ལ་ཟ་འཐུང་རིན་གོང་ཧ་ཅང་ ཆེ་བས་སློབ་གྲྭའི་སྤྱི་ཐབ་ཁོ་ན་ལ་བརྟེན་ཏེ་འཚོ་བ་རོལ། སེར་སྣ་ཇི་ལྟར་བྱས་ཀྱང་ཨམ་ཕྲག་ནང་ཤོག་སྒོར་ནི་ཉི་མ་རེ་རེར་ཉུང་རུ་ཉུང་རུ་འགྲོ་གྱིན་འདུག་ལ་ངའི་སེམས་ནང་དུ་ན་ཟུག་ཀྱང་ཆེ་རུ་ཆེ་རུ་འགྲོ་གྱིན་ཡོད། སློབ་གྲྭའི་གུང་གསེང་སྐབས་སུ་ཞོར་ལས་ཞིག་ཨེ་རགས་སྙམ་ནས་བསྡད། སྟབས་ལེགས་པ་ཞིག་ལ་ང་ཚོའི་སློབ་གྲྭར་ 好男儿 བུ་ཕྲུག་བཟང་པོའམ་ཕོ་རྒོད་འགྲན་སྡུར་ཚོགས་པའི་མི་སྣ་འགའ་སླེབས་ཏེ་ང་ཚོ་ སློབ་ཕྲུག་དག་ལ་གླུ་དབྱངས་ལེན་དུ་བཅུག་སོང་། སྐབས་དེར་ཁོ་ཚོས་ངའི་ཁ་པར་ཨ་གྲངས་དང་ས་གནས་གང་ཡིན་སོགས་ཐོ་འགོད་བྱས། ཉིན་ཤས་རྗེས་སུ་འཁྲབ་ཁྲིད་པ་ཧོ་ཞོ་ཧ་ཁོང་གིས་ཡང་བསྐྱར་མི་སྣ་གྲགས་ཅན་འགའ་ ཁྲིད་དེ་ང་ལ་བསྐྱར་དུ་གླུ་གཞས་ཐོང་ཟེར། ངས་ཀྱང་གླུ་དབྱངས་ནི་གཟི་ཚ་སྡེ་དགུ་ལ་གང་མང་བླངས་མྱོང་བའི་རྐྱེན་གྱིས་འཚེར་སྣང་དང་འཇིགས་སྣང་སོགས་མེད་ལ་རྣམ་འགྱུར་འདྲ་མིན་བསྟན་ཏེ་བོད་གཞས་དང་རྒྱ་གཞས་གང་མང་བླངས། དེ་ནས་ཁོང་ཚོས་ང་ཁྲོང་ཅིན་ 重庆 ལ་འགྲན་བསྡུར་དུ་སོང་ཟེར། ངས་ཀྱང་ཐད་ཀར་འགྲོ་སོང་གི་གླ་ཆ་སོགས་གང་ཡིན་དྲིས་པས་ཁོང་ཚོ་ཚོགས་པའི་གཏོང་རྒྱུ་ཡིན་ཞེས་དྲིས་ལན་གནང་བྱུང་། དེ་ནས་ཁྲོང་ཅིན་ 重庆 ལ་བསྐྱོད་དེ་རྩེ་ཐང་ལ་འབྱོར་དུས་འགྲན་བསྡུར་མི་སྣ་སུམ་སྟོང་ཙམ་འཛོམས་འདུག་ ལ། དེའི་ནང་དུ་བརྒྱ་དང་བརྒྱད་ཅུ་བདམས་ཡོད་པའི་ནང་ཁོ་བོའང་ཚུད་སོང་། ཡང་བརྒྱ་དང་བརྒྱད་ཅུས་འགྲན་བསྡུར་བྱས་མཐར་སུམ་ཅུ་བདམས་པའི་ཁྲོད་དུ་སླེབས་སོང་ལ། སུམ་ཅུའི་ནང་མི་སྣ་བཅུ་བདམས་ཏེ་བདུན་ཕྲག་གཅིག་གི་ཚེ་སྦྱོང་བདར་བྱས་མཐར་ལྔ་བདམས་པའི་ནང་དུའང་འཛུལ་ཞུགས་ཐུབ་སོང་། དེ་སྔོན་ང་དང་མཉམ་དུ་བོད་རིགས་གཅིག་ཡོད་ལ་ངེད་གཉིས་ཀྱིས་གླུ་དབྱངས་མང་ཆེ་བ་ བོད་གཞས་བཏང་། ལྭ་བ་ཡང་མང་ཆེ་བར་བོད་ལྭ་གྱོན་ཏེ་འགྲན་བསྡུར་བྱས། འོན་ཀྱང་སྐབས་དེར་བོད་རིགས་སྤུན་ཟླ་ཁོང་རྒྱུགས་མ་འཕྲོད་པར་རྗེས་སུ་ལྷག་སོང་།
དེ་ནས་པེ་ ཅིན་北京 དང་། ཧྲང་ཧེ་ 上海 སིན་ཡང་ 沈阳 ཧང་ཀྲིག 杭州 བོ་ཧན།武汉 ཁྲོང་ཅིན་ 重庆 སོགས་གྲོང་ཁྱེར་རེ་རེ་ལ་འགྲན་བསྡུར་མི་སྣ་ལྔ་རེ་བདམས་རྗེས་རྒྱ་ནག་གི་གྲོང་ཁྱེར་ཆེན་པོ་དྲུག་གི་འགྲན་སྡུར་མི་སྣ་སུམ་ཅུ་ཧྲང་ཧེ་རུ་ལྷན་དུ་འཛོམས་ཤིང་ དེ་ནས་སྐད་ཆ་བཤད་སྟངས་དང་བསམ་བློའི་ཁ་ཕྱོགས་ངག་གི་སྒྱུ་རྩལ་སོགས་འདྲ་མིན་ འགྲན་བསྡུར་བྱས་མཐར་མཐའ་མ་ ༢༠༠༦ ཟླ་ ༨ ཚེས་ ༢༦ མཚན་མོ་དེར་སྦལ་པ་རྒྱལ་སྲས་སུ་གྱུར་བའི་གཏམ་རྒྱུད་ལྟར་ཆེས་མཐའ་མཇུག་གི་རྒྱལ་ཁའི་གཟེངས་རྟགས་དེ་ངར་ཐོབ་པ་རེད། དེ་ནས་བཟུང་ད་བར་གློག་བརྙན་ལེའུ་ཅན་དང་བརྙན་ཐུང་སོགས་གང་ལྟར་སྡེ་ཚན་ཉི་ཤུ་ ལྷག་འཁྲབ་ཟིན་ཡོད་ལ་དེང་སྐབས་ཀྱང་འཁྲབ་དང་འཁྲབ་བཞིན་པ་ཡིན། དེ་མིན་དུད་ཚང་གཉོམ་ཆུང་དང་དབུལ་བོའི་རིགས་ད་དུང་དྭ་ཕྲུག་སོགས་ལ་ཟས་གོས་དང་སློབ་ཡོན་ཐད་རོགས་སྐྱོར་སྔར་བྱས་མྱོང་ཡོད་ལ་ད་དུང་ཡང་བྱེད་བཞིན་ཡོད། མ་འོངས་པར་བདག་པོ་མེད་པའི་དྭ་ཕྲུག་དང་སློབ་ཕྲུག་དབང་པོ་སྐྱོན་ཅན་རིགས་ལ་ གང་ཐུབ་ཅི་ནུས་ཀྱི་སྒོ་ནས་འབད་རྒྱུ་དམ་བཅའ་བརྟན་པོ་ཡོད།
ལྷག་པར་དུ་ང་ཚོ་བོད་ཁུལ་དུ་ཆོས་ལུགས་པའི་དགེ་རྒན་གྱིས་སློབ་མ་ལ་ཤེས་ཡོན་ཇི་ལྟར་བསླབ་ཀྱང་སློབ་མའི་ལག་ནས་སློབ་ཡོན་ལེན་སྲོལ་མེད་ལ། དེ་ནི་ང་ཕ་ཡུལ་དུ་ལོག་དུས་ཨ་ཁུ་གཡུང་དྲུང་མདུན་སར་ཕྱིན་དུས་གཞི་ནས་ཤེས་སོང་། ཁོང་གི་སློབ་ཡོན་སོགས་རིན་མེད་ཐོག་གྲྭ་ཤག་ར་སྐོར་ནང་དུ་སློབ་མ་མང་པོ་ཞིག་སྐྱོང་བཞིན་ཡོད་པར་མཐོང་དུས་ང་ལ་ཡང་སེམས་འགུལ་ཆེན་པོ་ཐེབས། དེའི་རྐྱེན་གྱིས་ངའི་ཕ་ཡུལ་རྒྱལ་རོང་ཆུ་ཆེན་ཁྲོ་སྐྱབས་འོ་བཟེ་བླ་མེད་དགོན་འདབས་སུ་ཁྲི་དྲུག་ཅུ་ལྷག་གི་མགྲོན་ཁང་ཞིག་གསར་དུ་རྒྱབ་ཡོད་པ་དེ་ཡང་ནང་ཆོས་རྒྱུད་འཛིན་པའམ་བོད་ཀྱི་སྲོལ་རྒྱུན་རིག་གནས་ཡུན་གནས་དར་སྤེལ་བྱེད་མཁན་གྱི་དགོན་པའི་དགེ་རྒན་དང་སློབ་མ་གཉོམ་ཆུང་དག་གི་ཟས་གོས་དང་ཡར་དཀོན་མཆོག་ལ་མཆོད་པ་སྤོས་དང་མར་མེ་ལ་སོགས་ཀྱི་འགྲོ་སོང་སོགས་དཔལ་འབྱོར་ཡོང་ཁུངས་ཀྱི་ཆེད་དུ་དམིགས་ཏེ་མགྲོན་ཁང་དེ་བླ་མེད་དགོན་ལ་ཕུལ་བ་ཡིན།
སྤྱིར་ཀྲུང་དབྱང་མི་རིགས་ལས་དོན་ཚོགས་འདུ་དང་རྒྱལ་སྲིད་སྤྱི་ཁྱབ་ཁང་གི་ཐེངས་དྲུག་པའི་རྒྱལ་ཡོངས་མི་རིགས་མཐུན་སྒྲིལ་ཡར་ཐོན་ཡོང་བའི་གཟེངས་བསྟོད་ཚོགས་ཆེན་གྱིས་བསྟན་དོན། “མི་རིགས་ཀྱི་རིག་གནས་ཤུགས་ཆེན་པོས་རྒྱུད་འཛིན་དང་དར་སྤེལ་དུ་བཏང་སྟེ་མི་རིགས་ས་ཁུལ་གྱི་འཕེལ་རྒྱས་ཐད་ལ་བསམ་པའི་སྒུལ་ཤུགས་ཆེན་པོ་ཞིག་མཁོ་སྤྲོད་དང་། མི་རིགས་ཀྱི་སྲོལ་རྒྱུན་རིག་གནས་དར་སྤེལ་དང་སྲུང་སྐྱོབ་བྱ་ཆེད། སྙིགས་འདོར་བཅུད་ལེན་དང་། རྙིང་དོར་གསར་སྤེལ་བྱས་ཏེ་གསར་སྐྲུན་རང་བཞིན་གྱི་རྒྱུ་རུ་སྤེལ་བ་དང་གསར་གཏོད་རང་བཞིན་གྱི་འཕེལ་རྒྱས་མངོན་འགྱུར་ཡོང་བར་འབད་དགོས།” ཞེས་སོགས་བསྟན་པ་ལྟར་ངས་བསམ་བློའི་ཁ་ཕྱོགས་ཀྱང་སྲིད་གཞུང་གི་དགོངས་དོན་དང་འགལ་བ་མེད་པར་སྙམ།
མ་འོངས་པར་ཡང་སྤྱི་ཚོགས་ཐོག་ཕན་ཐོག་ཡོད་པའི་གློག་བརྙན་གང་མང་ཞིག་རྒྱ་ཆེ་བའི་མང་ཚོགས་ཀྱི་སྤྱན་སྔར་མཆོད་པའི་ཚུལ་དུ་འབུལ་འཆར་ཡོད་ལ། ལྷག་པར་དུ་ནམ་རྒྱུན་ང་ལ་དགའ་ཞེན་དང་ཐུགས་ཁུར་རྒྱབ་སྐྱོར་བྱེད་པའི་རྒྱ་ཆེ་བའི་མང་ཚོགས་དང་བོད་རིགས་སྤུན་ཟླ་ཡོངས་ལ་སྙིང་ནས་ཐུགས་རྗེ་ཆེ་ཞུ་འདོད་བྱུང་།” ཞེས་བཤད། །
གོང་དུ་བཤད་ཟིན་པའི་ཕུར་པ་སྐྱབས་ཀྱི་སྐད་ཆའི་གནད་དོན་སྙིང་བསྡུས།
༡༽གཞི་རྩའི་ཆ་ནས་རང་ཉིད་ལ་ཡིད་ཆེས་བྱེད་རྒྱུ།
༢༽ངེས་པར་དུ་དམིགས་ཡུལ་ཡོད་དགོས།
༣༽དཀའ་ཁག་ཇི་ལྟར་འཕྲད་ཀྱང་ཐབས་ལ་བརྟེན་ནས་སེལ་ཚུལ།
༤༽ སེམས་ཤུགས་གོང་མཐོར་གཏོང་བ།
༥༽ ནམ་ཞིག་དམིགས་ཡུལ་གྲུབ་རྗེས་ཁེངས་སེམས་མེད་པ།
༦༽དྭ་ཕྲུག་དང་གཉོམ་ཆུང་རིགས་ལ་རོགས་རམ་དང་རྒྱབ་སྐྱོར་བྱེད་རྒྱུ།
གོང་བཤད་དོན་ཚན་དྲུག་ནི་སྟག་ཤར་ཕུར་པ་སྐྱབས་ཀྱིས་ཆར་རླུང་ཁྲོད་དུ་མྱོང་ཟིན་པའི་མི་ཚེའི་ལྟ་བའི་ལངས་ཕྱོགས་སུ་འདོད་དོ།
ཡོང་ཁུངས་རྒྱལ་གཤེན་བོན་རྒྱ་དྲ་ཚིགས།


text:
ད་ལྟ་བར་དུ་ཐའེ་ཝན་གྱི་རྩ་ཁྲིམས་ནང་སྐྱབས་བཅོལ་གྱི་སྒྲིག་ཁྲིམས་ཤིག་མེད་ཀྱང་ཐའེ་ཝན་གྲོས་ཚོགས་ནས་བོད་མི་མང་པོ་ཞིག་ལ་དམིགས་བསལ་གྱིས་ཁྲིམས་མཐུན་ཤོག་བུ་སྤྲད་འདུག
ཁ་སང་ཕྱི་དྲོའི་ཆུ་ཚོད་ ༤།༤༥ ཙམ་ལ་གངས་སྐྱིད་གཉའ་ཁྲི་ཚོགས་ཁང་དུ། བོད་ཀྱི་སྲིད་ཇུས་ཉམས་ཞིབ་ཁང་གི་གོ་སྒྲིག་འོག ཐའེ་ཝན་ནས་ཆེད་ཕེབས་བོད་དོན་རྒྱབ་སྐྱོར་ཚོགས་པའི་སྐུ་ཚབ་བཀྲ་ཤིས་ཚེ་རིང་ལགས། ཝུ་ཅཱ་ཀྲིན། ལོའུ་ཡེན་ཁྲིན། དེ་བཞིན་ལིན་ (lin hsinyi)བཅས་འཐུས་མི་བཞི་ཡིས། ཐའེ་ཝན་ནང་གི་སྤྱི་ཚོགས་ལས་འགུལ་དང་དམངས་གཙོའི་འཕེལ་རིམ་ཞེས་པའི་བརྗོད་བྱའི་ཐོག་གཏམ་བཤད་གནང་སོང་། སྐབས་དེར་བོད་མིའི་སྒྲིག་འཛུགས་ཀྱི་བཀའ་དྲུང་སྟོབས་རྒྱལ་ཚེ་རིང་ལགས་དང་བོད་ཀྱི་སྲིད་ཇུས་ཉམས་ཞིབ་ཁང་གི་འགན་འཛིན་ཐུབ་བསྟན་བསམ་འཕེལ་ལགས་རྣམ་གཉིས་ཀྱི་གཙོས། བོད་མིའི་སྒྲིག་འཛུགས་ཀྱི་ལས་ཁུངས་ཁག་གི་མཛད་གཙོ་རྣམ་པ་ཁག་ཅིག་དང་སྲི་ཞུ་ལས་བྱེད་མི་ཉུང་བ་ཞིག་ཕེབས་འདུག
བཀྲ་ཤིས་ཚེ་རིང་ལགས་ནི་བོད་དང་ཐའེ་ཝན་འགྲོ་བ་མིའི་ཐོབ་ཐང་ཚོགས་པའི་ཚོགས་གཙོ་ཡིན་པ་དང་། ཁོང་གིས་བོད་དང་ཐའེ་ཝན་འགྲོ་བ་མིའི་ཐོབ་ཐང་ཚོགས་པའི་བྱུང་རིམ་སྐོར་ལ་བརྗོད་དོན། ཐོག་མར་ངས་ཞུ་འདོད་པ་ནི། སྤྱིར་ཐའེ་ཝན་གྱི་རྩ་ཁྲིམས་ནང་བོད་དེ་ད་དུང་ཡང་ཐའེ་ཝན་གྱི་མངའ་ཁོངས་ཡིན་པ་འཁོད་པ་ཡོད་ཀྱང་། ང་ཚོས་ལོ་ངོ་ ༢༠ སྔོན་དུ་རྣ་བར་ཐོས་པའི་ཐའེ་ཝན་དང་ད་ལྟའི་ཐའེ་ཝན་གཉིས་ཀྱི་བར་རྩ་བ་ཉིད་ནས་འདྲ་བོ་མེད། ཐའེ་ཝན་གྱི་མི་ཚོས་དམངས་གཙོ་དང་རང་དབང་། དེ་བཞིན་འགྲོ་བ་མིའི་ཐོབ་ཐང་གི་ཆེད་དུ་སྐུ་ལུས་མཆོད་མེར་ཕུལ་བ་སོགས་སྐུ་ལས་ཧ་ཅང་ཆེན་པོ་བསྐྱོན་ཡོད་པ་རེད། དཔེར་ན། ཕྱི་ལོ་ ༡༩༤༧ ཟླ་ ༢ ཚེས་ ༢༨ ལ་གོ་མན་ཏང་གིས་དམངས་གཙོ་དང་རང་དབང་ཆེད་ཕྱག་ལས་གནང་མཁན་མང་པོ་བསད་པའི་ལོ་རྒྱུས་དེ་ལྟར་ཡོད། ང་ཚོ་བོད་པ་ཚོ་ཡིན་ཡང་ཕྱི་ལོ་ ༡༩༩༨ ལོར་རང་ལུས་མེར་མཆོད་གནང་བའི་དཔའ་བོ་ཐུབ་བསྟན་དངོས་གྲུབ་ལགས་ཀྱི་རྗེས་ནས་མགོ་བཙུགས་ཏེ། རང་དབང་གི་ཆེད་བོད་ཕྱི་ནང་གཉིས་སུ་སྐུ་ལུས་མེར་མཆོད་འབུལ་མཁན་མུ་མཐུད་དེ་བྱུང་དང་འབྱུང་བཞིན་ཡོད་པ་རེད། ལས་འགུལ་གང་སྤེལ་ཡང་དམིགས་ཡུལ་ཞིག་འཛིན་པའི་ཐོག་ནས་ལས་འགུལ་སྤེལ་ན་ལས་འགུལ་སྤེལ་ཕྱོགས་ལ་ཁེ་ཕན་འདུག ངས་ཟུར་དུ་བོད་དོན་ཆེད་ཚོགས་པ་ཞིག་གསར་འཛུགས་བྱས་ན། ང་སྒེར་གྱི་དཔལ་འབྱོར་ཁོ་ནས་འདང་ཐབས་མེད་སྟབས། ངས་གནས་སྟངས་མང་པོ་ཞིག་ལ་བལྟས་ནས་ཐའེ་ཝན་འགྲོ་བ་མིའི་ཐོབ་ཐང་འོག་ལ་བོད་དང་ཐའེ་ཝན་འགྲོ་བ་མིའི་ཐོབ་ཐང་ཞེས་པའི་ཚོགས་པ་ཞིག་བཙུགས་པ་རེད། ཅེས་བརྗོད་སོང་།
ཡང་ཁོང་གིས། ངས་གོང་དུ་བརྗོད་པ་ལྟར། ལོ་ངོ་ ༢༠ སྔོན་ལ་ཐའེ་ཝན་གྱི་མི་ཙམ་མ་ཡིན་པར་བོད་མི་ཐའེ་ཝན་དུ་སྡོད་མཁན་ཡིན་ཡང་། ཐའེ་ཝན་ནས་ཡིན་ལབ་པར་རང་བཞིན་གྱིས་ཏོག་ཙམ་ངོ་ཚ་དང་འཚེར་སྣང་ཡོད་པ་དེ་འདྲ་ཆགས་པ་རེད། འོན་ཀྱང་། དེང་སང་གནས་སྟངས་དེ་འགྱུར་ནས་ཐའེ་ཝན་ནང་བོད་པའི་ལས་འགུལ་ཡུལ་གཞན་ལས་ལྷག་པ་ཞིག་སྤེལ་མ་ཐུབ་ཀྱང་འདྲ་འདྲ་སྤེལ་ཐུབ་ཀྱི་ཡོད། དེ་སྔོན་བོད་པ་ཉུང་ཤས་ཡིན་པ་དང་བོད་སོག་ལས་ཁུངས་ཤུགས་ཆེན་པོ་རེད། ང་ཚོའི་ལས་ཁུངས་ཀྱི་མདུན་རང་ལ་བོད་སོག་ལས་ཁུངས་ཡོད་པ་རེད། བོད་སོག་ལས་ཁུངས་ཀྱིས་ང་ཚོའི་ལས་ཁུངས་ལའང་གནོད་པ་བྱས་ཡོད། འོན་ཀྱང་། དེང་སང་ཐའེ་ཝན་གྱི་གཞུང་དམངས་གཉིས་ཀ་ནས་བོད་སོག་ལས་ཁུངས་དེ་དགོས་ངེས་ཤིག་མིན་པ་མ་ཟད། སྤྱི་ཚོགས་ལ་ཕན་པ་ལས་གནོད་འཚེ་ཆེ་བ་ཡོད་པ་ཤེས་རྟོགས་བྱུང་ཡོད་པ་རེད། ཅེས་བརྗོད་སོང་།
ཡང་བསྐྱར་ཁོང་གིས། སྤྱིར་ཐའེ་ཝན་གྱི་རྩ་ཁྲིམས་བཟོ་མཁན་གོ་མན་ཏང་ཡིན་པ་དང་། ཁོང་ཚོ་ནི་བོད་ལ་མ་དགའ་མཁན་ཞིག་ཏུ་བརྩི་སྲོལ་ཡོད་ཀྱང་། ཕྱི་ལོ་ ༢༠༠༨ ལོར་ཐའེ་ཝན་སྲིད་འཛིན་གྱི་འོས་བསྡུའི་ལས་འགུལ་དང་བོད་ནང་གནས་སྟངས་ཛ་དྲག་བྱུང་སྐབས། ང་ཚོས་བོད་དོན་ཆེད་ལས་འགུལ་སྤེལ་དུས་གོ་མན་ཏང་གིས་ཁོང་ཚོའི་རྒྱལ་དར་བཟུང་སྟེ་ཐའེ་ཝན་གྱི་སྲིད་འཛིན་འོས་བསྡུའི་ལས་འགུལ་སྤེལ་བ་དང་བསྟུན། བོད་ཀྱི་གནད་དོན་ཐད་བོད་ལ་རྒྱབ་སྐྱོར་ཡོད་ཅེས་བརྗོད་པ་ཙམ་མིན་པར་བོད་དོན་ལས་འགུལ་ནང་མཉམ་ཞུགས་བྱེད་མཁན་ཡང་ཧ་ཅང་མང་པོ་བྱུང་སོང་། ད་ལྟ་བཤད་སྟངས་བྱས་ན། བོད་སོག་ལས་ཁུངས་དེ་སྤྱི་ཟླ་ ༩ ཚེས་ ༡༩ ཉིན་ཐའེ་ཝན་གཞུང་གིས་གསལ་བསྒྲགས་བྱས་ཏེ་སྒོ་བརྒྱབ་རྒྱུ་རེད་འདུག ཅེས་བརྗོད་སོང་།
དེའི་རྗེས་ཐའེ་ཝན་གྱི་འགྲོ་བ་མིའི་ཐོབ་ཐང་ཚོགས་པའི་ཚོགས་གཞོན་ཝུ་ཅཱ་ཀྲིན་(Wu Jiazhen)ལགས་ཀྱིས། ཐའེ་ཝན་གྱི་འགྲོ་བའི་ཐོབ་ཐང་ཚོགས་པ་བཙུགས་པའི་སྐོར་དང་ཐའེ་ཝན་གྱི་ལོ་རྒྱུས། དེ་བཞིན་དྲག་པོའི་སྲིད་གཞུང་ལས་རང་དབང་དང་དམངས་གཙོ་ཐོབ་ཆེད་ཐའེ་ཝན་མི་མང་དང་ལྷག་པར་དུ་གཞོན་སྐྱེས་ཚོས་ཇི་ལྟར་ལས་འགུལ་སྤེལ་ཏེ་སྐུ་ལས་བསྐྱོན་པའི་སྐོར་གཏམ་བཤད་གནང་སོང་བ་དང་། ཁྲིམས་བཟོའི་ལས་རོགས་ལོའུ་ཡེན་ཁྲིན་(liu ying chun)ལགས་ཀྱིས་སྔར་ཐའེ་ཝན་ལ་ཕོ་མོ་འདྲ་མཉམ་དང་ཐོབ་ཐང་འདྲ་མཉམ་གྱི་གནས་སྟངས་སྐྱོ་བོ་ཡོད་ཀྱང་། རིམ་གྱིས་འཐབ་རྩོད་དང་ལས་འགུལ་སྣ་ཚོགས་ལ་བརྟེན་ནས་ཐོབ་ཐང་འདྲ་མཉམ་ཙམ་མིན་པར། ད་ལྟ་མཚན་མཐུན་ལའང་ལྟ་སྟངས་འགྱུར་བ་ཕྱིན་ཡོད་པ་མ་ཟད། མཚན་མཐུན་གཉེན་སྒྲིག་གི་ཆེད་དུ་འཐབ་རྩོད་བྱས་དང་བྱེད་བཞིན་ཡོད་པའི་སྐོར་བརྗོད་སོང་།
སྲོག་ཐོག་གི་ཉེས་ཁྲིམས་འགོག་ཐབས་ཚོགས་པའི་ཚོགས་གཙོ་ལིན་(lin hsinyi)ལགས་ཀྱིས་ཐའེ་ཝན་བོད་དོན་རྒྱབ་སྐྱོར་ཚོགས་པའི་ངོས་ནས་ཐའེ་ཝན་ནང་བོད་དོན་ཆེད། ད་ལྟའི་བར་དུ་ལས་འགུལ་གང་དག་སྤེལ་བ་དག་གི་པར་རིས་བཏོན་བཞིན། ལས་འགུལ་དེ་དག་སྤེལ་ཡུལ་གྱི་ས་ཆའི་སྐོར་དང་དེ་བཞིན་ལས་འགུལ་ཇི་ལྟར་སྤེལ་ཡོད་མེད་སྐོར་ལ་འགྲེལ་བརྗོད་གནང་བ་མ་ཟད། ཐའེ་ཝན་ནང་བོད་དོན་རྒྱབ་སྐྱོར་ཚོགས་པས་ལས་འགུལ་ཇི་ལྟར་སྤེལ་གྱི་ཡོད་མེད་སྐོར་ལའང་འགྲེལ་བརྗོད་ཟབ་རྒྱས་གནང་སོང་།
མཇུག་ཏུ་བཀྲ་ཤིས་ཚེ་རིང་ལགས་ཀྱིས་བརྗོད་དོན། ཐའེ་ཝན་གྱི་རྩ་ཁྲིམས་ནང་སྐྱབས་བཅོལ་གྱི་སྒྲིག་ཁྲིམས་ཤིག་ད་ལྟ་མེད། འོན་ཀྱང་། ཐའེ་ཝན་ནང་བོད་པ་མང་པོ་ཞིག་ཡོད་སྟབས། ཐའེ་ཝན་གྱི་གྲོས་ཚོགས་ནས་དམིགས་བསལ་བྱས་ཏེ་དེ་སྔོན་ཐོག་མར་བོད་མི་ ༡༢༥ ལྷག་ལ་ཤོག་བུ་ཞིག་སྤྲད་ཡོད་པ་དང་། དེའི་རྗེས་ནས་བོད་མི་ ༩༠ ཙམ་ལ་ཤོག་བུ་སྤྲད་ཡོད་པ་མ་ཟད། གྲོས་ཚོགས་ནང་ནས་སྐུ་ཚབ་ཁ་ཤས་ཀྱིས་བོད་དོན་བདེན་མཐའ་མ་གསལ་བར་དུ་བོད་ལ་རོགས་པ་བྱེད་དགོས་ཞེས་རེ་འདུན་བཏོན་པ་ལྟར། ཡང་བསྐྱར་བོད་མི་ ༡༩ ལ་ཤོག་བུ་དེ་སྤྲད་ནས་ཧ་ལས་པའི་རྒྱབ་སྐྱོར་གནང་གི་ཡོད་པ་རེད། ཅེས་བརྗོད་སོང་།
གསར་འགོད་པ། ཉི་མ་ཚེ་རིང་།